Portugal-Spain ehvaru, Italy aai France ah bodu molheh | Mihaaru\n08 އޮކްޓޯބަރ 2020 - 09:40\nޕެރިސް (އޮކްޓޫބަރު 8) – ބައިނަލްއަގްވާމީ އެކުވެރިކަމުގެ މެޗެއްގައި ރޭ ޕޯޗުގަލާއި ސްޕެއިން 0-0 އިން އެއްވަރުވިއިރު އިޓަލީ އަދި ފްރާންސް ކުޅުނު މެޗުތަކުން ބޮޑު ތަފާތަކުން މޮޅުވެއްޖެ އެވެ.\nއިޓަލީ މޮޅުވީ އަމިއްލަ ދަނޑުގައި މޯލްޑޮވާ އަތުން 6-0 އިންނެވެ. މި މެޗުގައި އިޓަލީގެ ކޯޗު ރޮބާޓޯ މަންޗިނީ ވަނީ ވަރަށް ގިނަ ކުޅުންތެރިން ޓެސްޓްކޮށްފަ އެވެ. އެގޮތުން ޒުވާން ގިނަ ކުޅުންތެރިން ހިމެނުނު މި މެޗުގައި ކެޕްޓަންކަންކުރީ ޗައިނާގެ ޝަންހާއީ ޝެންހުއާ އަށް ކުޅޭ ސްޓެފަން އައް ޝާރަވީ އެވެ. އޭނާ ދެ ލަނޑު ޖެހި އެވެ. ބާކީ ހަތަރު ލަނޑުގެ ތެރެއިން އެއް ލަނޑަކީ މޯލްޑޮވާ ކުޅުންތެރިއެއް އަތުން ބައިކޮޅަށް ވަން ގޯލެކެވެ. އަނެއް ތިން ލަނޑު ޖެހީ ބްރަޔަން ކްރިސްޓޭން އާއި ފްރަންސެސްކޯ ކަޕޫޓޯ އަދި ޑޮމެނިކޯ ބެރާޑީ އެވެ.\nފްރާންސް މޮޅުވީ ޔޫކްރޭން އަތުން އަމިއްލަ ދަނޑުގައި 7-1 އިންނެވެ. އޮލިވާ ޖިރޫ ގައުމީ ޓީމަށް ކުޅެދިން 100 ވަނަ މެޗުގައި އޭނާ އަށް ކެޕްޓަން ބޭންޑް ދިންއިރު އޭނާ ވަނީ ދެ ގޯލް ޖަހައިފަ އެވެ. ގައުމީ ޓީމުގެ ޖުމްލައަކީ 42 ގޯލެވެ. އެންމެ ގިނަ ލަނޑު ޖަހައިދީފައިވާ ތިއަރީ އޮންރީއާ ހަމަކުރަން ބޭނުންވަނީ ނުވަ ގޯލެވެ.\nފްރާންސްގެ 17 އަހަރުގެ އެޑުއާޑޯ ކަމަވިންގާ ލަނޑު ޖަހައި ވަނީ ގަރުނެއްގެ ތެރޭ ފްރާންސަށް ލަނޑު ޖަހައިދިން އެންމެ ޒުވާން ކުޅުންތެރިޔާ އަށް ވެފަ އެވެ. މީގެ އިތުރުން ކޮރެންޓިން ޓޮލިސޯ، ކީލިއަން އެމްބާޕޭ އަދި އެންޓޮއިން ގްރިޒްމަން ތެރެއިން ކޮންމެ ކުޅުންތެރިއަކު އެއް ލަނޑު ޖެހި އެވެ. އަނެއް ލަނޑަކީ ޔޫކްރޭނުގެ ވިޓާލީ މައިކޮލެންކޯ އަތުން ބައިކޮޅަށް ވަން ގޯލެކެވެ.\nޔޫކްރޭންގެ ޝަޕަރެންކޯ (މ) އަތުން ބޯޅަ ހޯދަން ފްރާންސްގެ ޕޮގްބާ (ކ) އާއި ގްރިޒްމަން މަސައްކަތްކުރަނީ. --ފޮޓޯ: އޭއެފްޕީ\nސްޕެއިނާއި ޕޯޗުގަލް ކުޅުނު މެޗުގައި ދެ ޓީމުގެ ފަރާތުން ފެނިގެން ދިޔައީ ދާދި ހަމަހަމަ ކުޅުމެކެވެ. އެންމެ ރަނގަޅު ފުރުސަތެއް ލިބުނީ މެޗުގެ ފަހު ސިކުންތުކޮޅުގެ ތެރޭގައި ޕޯޗުގަލް ޔާއޯ ފެލިކްސް އަށެވެ. ގޯލް ރޮނގު މަތިން ވައްދާލަން ލިބުނު ބޯޅަ އޭނާގެ ފައިގައި ޖެހިފައި ދިޔައީ ބޭރަށެވެ.\nރޭ ތުރުކީ ވަނީ ފަހު ވަގުތު ޖަރުމަނާ 3-3 އިން އެއްވަރުކޮށްފަ އެވެ. ހޫލިއަން ޑްރެޒްލާ 45 ވަނަ މިނެޓުގައި ޖަރުމަނަށް ކުރި ހޯދައިދީފައިވަނިކޮށް ތުރުކީ އަށް 49 ވަނަ މިނެޓުގައި އެއްވަރުކޮށްދިނީ އޮޒަން ޓުފާން އެވެ. އޭގެ ފަހުން 58 ވަނަ މިނެޓުގައި ޖަރުމަނުގެ ފްލޮރިއަން ނީހުއަސް އަލުން ލީޑުނަގައިދިފައިވަނިކޮށް ތުރުކީ އަށް އަލުން އެއްވަރުކޮށްދިނީ 67 ވަނަ މިނެޓުގައި އެފެކަން ކަރަކާ އެވެ. ޖިއަން ލޫކާ ވަލްޑްޝްމިޓް 81 ވަނަ މިނެޓުގައި ޖަރުމަނަށް ތިން ވަނަ ފަހަރަށް ކުރި ހޯދައިދިނުމުން އެ ޓީމު މޮޅުވާނެ ކަމަށް ބެލެވުނު ނަމަވެސް 90 ވަނަ މިނެޓުގައި ކެނަން ކަރަމަން ވަނީ ތުރުކީ އަށް އެއްވަރުކޮށްދީފަ އެވެ.\nއިތުރު ލިޔުންތައް ސްޕެއިންގެ ގައުމީ ޓީމް އިޓަލީގެ ގައުމީ ޓީމް ފްރާންސް ނެޝަނަލް ޓީމް ޖަރުމަން ފުޓްބޯޅަ ޓީމް


Hamalaage Hageegaiy Engen Dhen MDP Supporterun Ihuthijaajah Nukunnan Govaalaifi - Vaguthu\nކޮވިޑް-19: އަނެއްކާވެސް ދިއްދު އާއި ކުޅުދުއްފުށި ބިރުވެރިކަމަކަށް - 21 ގަޑިއިރު ކުރިން\nހަމަލާގެ ހަގީގަތް އެނގެން ދެން އެމްޑީޕީ ސަޕޯޓަރުން އިހްތިޖާޖަށް ނުކުންނަށް ގޮވާލައިފި\nއުނގޫފާރު ދާއިރާގެ މެންބަރު މުހައްމަދު ވަހީދު (ވައްޑެ) - ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުޙައްމަދު ނަޝީދު އަވަހާރަކޮށްލަން ދިން ބޮމުގެ ހަމަލާގެ ފަހަތުގައި ތިބި އެންމެންގެ ހަގީގަތް އެނގެން ދެން އެމްޑީޕީގެ މެންބަރުން އިހްތިޖާޖަށް ނުކުންނަން ރައްޔިތުންގެ މަޖިލީހުގެ އުނގޫފާރު ދާއިރާގެ މެންބަރު މުޙައްމަދު ވަހީދު (ވައްޑެ) ގޮވާލައްވައިފިއެވެ.\nމަޖިލީހުގެ މިއަދުގެ ޖަލްސާގައި ރިޔާސަތުގައި އިންނެވި މަޖިލީހުގެ ނައިބު ރައީސް އީވާ އަބްދުﷲ ވަނީ ރައީސް ނަޝީދަށް ދިން ހަމަލާއާ ގުޅޭ ގޮތުން، މެންބަރުން ޚިޔާލު ފާޅު ކުރެއްވުމަށް ފުރުސަތު ދެއްވިއެވެ. މި ގޮތުން ފުރުސަތަށް އެދިވަޑައިގަންނަވާ ހުރިހާ މެންބަރުން ވާހަކަ ދައްކަވާ ނިމެންދެން މަޖިލީހުގެ ޖަލްސާ ދިގު ކުރަން، މެންބަރުންގެ ވޯޓުން ވަނީ ފާސްކޮށްފައެވެ.\nމެންބަރަށް ވައްޑެއަށް ލިބިވަޑައިގެންނެވި ފުރުސަތުގައި ރައީސް ނަޝީދުގެ ސެކިއުރިޓީ ބަލިކަށިވެގެން ދިއުމުން އެ ކަމަށް ގައުމީ ދިފާއީ ބާރަށް ވަރަށް ބޮޑަށް ފާޑުވިދާޅުވިއެވެ. ސަރުކާރުގެ ވުޒާރާތަކާއި ތަހުގީގީ އިދާރާތަކުގެ އިތުރުން، ރައްޔިތުންގެ މަޖިލީހާއި އެމްޑީޕީގެ ސެކްރެޓޭރިއަޓްއަށް ވެސް މާ ބޮޑު މަސައްކަތެއް ނުކުރެވުނު ކަމަށް ވައްޑެ ވިދާޅުވިއެވެ.\nވަރަށް ބޮޑަށް ނުރުހުން ފާޅުކުރައްވައި ވައްޑެ ވިދާޅުވީ ބޮމުގެ ހަމަލާގެ ފަހަތުގައި ތިބި އެންމެންގެ ހަގީގަތް ވެސް ހާމަވަން ދެން އެމްޑީޕީގެ ސަޕޯޓަރުން އިހްތިޖާޖަށް ނުކުންނަން ގޮވާލައްވާ ކަމަށެވެ.\n"ރައީސް ނަޝީދު، މިހާރު އަޅުގަނޑުމެން މި ދެކޭ ގާނޫނު އަސާސީ ލިބިގެން އައި ދުވަހު، އެމަނިކުފާނު ވިދާޅުވި، މިއީ އިހްތިޖާޖްގެ ގާނޫނު އަސާސީއޭ، އަޅުގަނޑު ގޮވާލަން އެމްޑީޕީގެ ސަޕޯޓަރުންނަށް، މި ކަމުގެ އަޑި އެނގެން ދެން އިހްތިޖާޖަށް ނުކުންނަން،" މެންބަރު ވައްޑެ ވިދާޅުވިއެވެ.\nވައްޑެ ވިދާޅުވީ، މިއީ މި ގޮތަށް ރާއްޖޭގައި ދެވުނު ފުރަތަމަ ހަމަލާއެއް ނޫނެވެ. އޭނާ ވެސް ތަމްސީލް ކުރައްވާ އުނގޫފާރު ދާއިރާގެ ކުރީގެ މެންބަރު އަދި ދީނީ އިލްމުވެރިޔާ ޑރ. އަފްރާޝީމް އަލީގެ މަރުގެ ހަގީގަތް އަދިވެސް އެނގެން ޖެހޭ މިންވަރަށް ސާފު ވެފައި ނުވާ ކަމަށެވެ.\n"ވަރަށް ބޮޑަށް، ދައުލަތެއްގެ ގޮތުގައި އަޅުގަނޑުމެން ފެއިލްވެއްޖެ، މެންބަރު އަފްރާޝީމްގެ މަރަށް ނުވަ އަހަރު، އަދި ކޮޅެއްގެ ނުޖެހިގެން މި އުޅެނީ، އަޅުގަނޑުމެން ވާހަކަ ދައްކަން ލަދު ގަންނަން ޖެހޭ،" މެންބަރު ވައްޑެ ވިދާޅުވިއެވެ.\nމަޖިލީހުގެ މިއަދުގެ ޖަލްސާ ދިގުކޮށްފައިވާއިރު، މިރޭ 8:30 ގައި ވެސް މަޖިލީހުގެ ޖަލްސާއެއް އޮންނާނެ ކަން ރިޔާސަތުން ވަނީ އިއުލާން ކުރައްވައިފައެވެ. އެ ޖަލްސާއަކީ ވެސް ރައީސް ނަޝީދުގެ ސެކިއުރިޓީ ބަލިކަށިވި ގޮތުގެ އިންކުއަރީއެއް މަޖިލީހުން ހިންގުމަށް މިއަދު ފާސްކުރުމުން، އެކަމަށް ކުރަން ޖެހޭ ބައެއް މަސައްކަތްތައް ކުރުމަށް ބާއްވާ ޖަލްސާއެއް ކަމަށް މަޖިލީހުގެ ނައިބު ރައީސް އީވާ ވިދާޅުވެފައިވެއެވެ.\nރައީސަށް ޕާޓީން މަޖުބޫރުކޮށްފިނަމަ ޑިމޮކްރަސީއަކަށް ނުވާނެ: ޝަރީފް\nއެމްޑީޕީ ގައުމީ މަޖިލީހުގެ ބޮޑު މެޖޯރިޓީއެއް ރައީސް ސޯލިހް ކަށަވަރު ކުރައްވައިފި\nމެއި 17, 2021 16:34\nމީ އެއްކަލަ ސިކް މީހާ ދޯ.\nމެއި 17, 2021 16:42\nފެއިލްވީމާ ހަޅޭއްލަވާފަ ފައިވިއްދާފަ އިހުތިޖާޖަކަށްނޫން ނުކުންނާނީ. އިސްތިއުފާ ދީފަ ގެޔަށް ދާނީ.\nމެއި 17, 2021 16:46\nމެއި 17, 2021 16:47\nފުރަތަމަ ކަމަކަށް މާރިޔާ މަގާމުންވަކިކުރޭ ، ސޭހު އިމްރާން މަގާމުން ވަކިކުރޭ ދެން އެއަށްފަހު އިހުތިޖާޖުކުރޭ އޭރުން މަންފާއެއް ކޮށްފާނެ\nމެއި 17, 2021 16:51\nތިބުނާ ނުވައަހަރު ތެރޭ ކަލޯމެން ވެރިކަން ކުރި ދެއަހަރުބައި މިހާރުގެ ތިން އަހަރު ޖުމްލަ ފަސްއަހަރުބައިވީ.. ކީރީތި ގުރުއާނުގައި ވަހީކުރައްވާފައިވޭ އެނގޭ މީހާއާއި ނޭނގޭ މީހާ އެއްވަރުވާނެހޭ..؟ ކަލޯމެން ބުނަނީ ކެރިގެން ނުކަންނަންވީއޭ. އިއްޔެ ރާބަދި ހިފައިގެން އުޅުނު މީހާ މިއަދު ރަށް ހިންގަން އިއްޔެ މަހަށް ދިއަމީހާ މިއަދު ޓައި އަޅާފަ ގައުމު ހިންގަން އިއްޔެ ދަނޑު ގޮވާން ކުރަން އުޅުނު މީހާ މިއަދު އަތޮޅު ހިންގަން.. ދެންވާނެ ހަތަރެތި މިވަނީ. ދެން ނިކުންނަންވީ އަމިއްލަމީހާއި ދެކޮޅަށް އަމިއްލައަށް.. ތިމަންނަމެން ކުރަންވީ ކަންތައް ނުކެރެވޭތީ ތިމަންނަ ނުކުންނަންވީ މުޒާހިރާ ކުރުމަށް. ކަލޯ މުޒާހިރާ ކޮށްގެން ތަރައްގީއާއި ކުރިއެރުން ހޯދޭނަމަ އެކޮއިމެންނަށް ތިކަންވެފަ އޮތީހީ މިހާރު.. މިދިއަ ފަސްއަހަރު ވެސް މިގައުމުގަ މުޒާހިރާއެއް ކޮށްގެނެއްނޫން ކޭއެއްޗެއް ކެއީވެސް އަދި ކުރިކަމެއް ކުރީވެސް.. ކަމެއްކުރަން ނޭގެންޏާ ދެން ހަޅޭލާން ނުކުމޭ.. އެނޫންގޮތެއް ނެތްވިއްޔާ.! އޭރުން ޒިންމާ އަދާކުރެވުނު ކަމަށްވާނީ ދެއްތޯ.؟\nމެއި 17, 2021 16:52\nކޮބަތޯ ހޯމް މިނިސްޓަރ އާއި ޑިފެންސް މިނިސްޓަރު ކުޑަކޮންނަމަވެސް ލަދުގަނޭބާ ، މަޤާމައް އައްޔަނުކުރަނީ ރޯނުއެދުރުން ދެންކިހިނެއް ވާނި ، މަތީ ސޯބުގަވެސް ހުރީ ކިރުބޯ ޅަދަރިޔެއް ކަމެއްވާއިރައް މިޖެހެނީ ރޮގަނައިރައް ކިރުހިއްޕަން\nމެއި 17, 2021 17:06\nތިވިއްކަން އުޅުނަސް ނުވިކޭނެ އިންތިހާބެއް ކާމިޔާބުކުރެވޭވަރައް ދެންތިދާއިރާއައްކުރިމަތި ލިއަސްފެއިލްވާނެ ތިބޭފުޅާވެސް މުޅިންންވެސް ކޮސްގޮވަނީ ތިތަނުގަވެސް ފުރުސަތެއްލިބޭވަގުތު.\nމެއި 17, 2021 17:12\nތި ކަމުގެ އަޑީގައި ތިބީ އެމް.ޑީ. ޕީ މީހުން މާރިޔާ އިސްމީހަކީ\nމެއި 17, 2021 18:00\nއަދިވެސް ކަލޭމެން އުޅޭ އިހުތިޖާޖު ނުވެވިގެން !!!! މުޅި މާލެ ތިބިހާ ބަޔަކު ކޮވިޑަށް ފައްސިވިޔަސް ކަލޭމެންގެ ހިތެއް ނުފުރޭނެ 😡😡😡\nމެއި 17, 2021 18:12\nއެމްޑީޕީ އާއި ދެކޮޅަށް އެމްޑީޕީ އިހ ހްތިޖާޖު ކުރީމާ ތިޔަކަންކުރި މީ ހުން އަތުވާނެ އަވަ ހަށް\nމެއި 17, 2021 19:11\nކަލޯ ކަލޭތީ ބޮލުރޮދި ކެނޑިގެން އުޅޭ ބީތާއެއްތަ... މިގަމާރު މިތަނައް ވެއްދި ބަޔަކުވެސް ހިތާމަ ކުރާނެކަން ޔަގީން..\nމެއި 17, 2021 19:15\nއެއްކަލަ ސިކުންގެ މީހާދޯ މިއީ އަފުރާސީމު ފަދަ ބޭފުޅަކު އިށީއްނެވި ގޮނޑިއެއްގާވެސް ބައިންދަން ހެޔޮނުވާނެ. މިލާދީނީ ކަލޭގެ.\nމެއި 17, 2021 19:33\nކޮވިޑް ފެތުރޭލެއް އަދިވެސް މަދީތަ..މީގެ ކުރިން އިދިކޮޅުން ވެސް ހަފްތާއަކު އެއްދުވަސް ކޮވިޑް ފަތުރަން މަގުތަކަށް ނުކުތް\nމެއި 17, 2021 19:35\nހުޅު ޖަހަން ފަށަންވީނު\nމެއި 17, 2021 20:18\nހެހެހެހ އިޓްސް ކޯލް އެމް.ޑީޕީ ކަމޯ މެނަށް މަގުތަށް މައްޗަހަށް ނުނިކުމެ ނުތިބެވޭނެ. އެރިކަމުގާ ވެސް މަގުމައްޗަށް އިންދިކޮޅުގައިވެސް މަގުމައްޗަށް، އެހެންދޯ ވާނި ވަކަރުގޭ ކުދިންކޮޅު ވިއްޔާ، ދެން އޭޖީ ރިއްފަތު މިކިޔަނީ ކީކޭ " ނަފްރަތު އުފެއްދުމަކީ ކުށެއް ކަމަށް ކަނޑައަޅަން މަޖިލީހަށް ބިލެއް "\nމެއި 17, 2021 21:04\nތިޔަ ގޮވައިލެވެނީ ހަރުކަށި ފިކުރާއި ހަރުކަށި އަމަލަށް. ތިޔަކަހަލަ ގޮވުންތައް ގޮވައިގެން މީހުން ނެރެގެން މީހުންގެ ހިތުގައި ޖޯޝް އުފައްދައިގެން ގޮސް އެންމެފަހުން ބަދަލުވަނީ ހަރުކަށި ފިކުރަށް. ތިމާ އެދޭގޮތް ހާސިލުކުރުމަށް ކޮންމެފަަދަ ކަމެއް ކުރަން ޖެހިލުން ނުވާ ހިސާބަށްދަނީ ތިކަހަލަ ހަރުކަށި ގޮވައިލުމާހެދި. ހުޅުޖެހުމާއި އަލިފާން ބޯޅަ އުކުމަކީ މީގެ މިސާލެއް.\nމެއި 17, 2021 21:22\nމަޖިލީހުގަ ހުންނަ އިރުވެސް ހީވަނީ ބޮއިގެން ހުންނަ ހެން\nމެއި 17, 2021 21:58\nމިކަލޭގެ އަވަހަށް ހައްޔަރުކުރޭ، މި ދަނޑިވަޅުވެސް މިއުޅެނީ ހައިޖާނު ގަނޑެއް ހަދާ އުއްޑަ ނުކެއްކިގެން އިންތިހާބުން ނެގި ރާޅުގެ ވަރުނުލާ އުލެނިކޮށް އަނެއް ރާޅު ނަގުވަން. ވައްޑޭ ކަލޭ ދާންވީނުން ސިކު ކުދިން ކޮޅެއް ގޮވައިގެން ފަޅުރަށަކަށްއިހުތިޖާޖަށް. މީބަލަ އަހަރެމެންގެވެސް ގައުމޭ ....... މޮޔަނުގޮވާ ބތ\nމެއި 17, 2021 22:00\nކޮބާތަ އަފްރާޝީމް، ކޮބާތަ ރިލުވާން؟ ދެންވެސް ނޭންގޭމަރުތައް؟ މިމީހުންގެ މަރުގެ ހަގީގަތް ހޯދަދީ އިންސާފު ހޯދަދޭނެކަމަށް ވައުދުވެ، މިމީހުންގެ އާއިލާތަލުގެ ވޯޓުން ވައްކަންކޮށްގެން ވެރިކަމަށްއަރާ ހަރާންކޯރުވީ. މިޔަދު އެންމެ މީހެއްގެ ފަހަތުން ތިދުވަނީ އިންސާފޭކިޔާ. ލަދުހަޔާތްކޮބާ؟ މިމީހުންގެ މަރުގެ ހަގީގަތް އެނގެންދެން މަގުތައް ކުޑަކުރިއްޔާ މާތާހިރެެއްނު؟!\nމެއި 18, 2021 09:29\nއަޅެބުނެބަލަ މީނަ ދުވަކުވެސް ހަމަޖެހޭ ވާހައެއްދެއްކިތަ؟ މިހާރު ސިފައިންނާ ފުލުހުން ބަލަމުންދާ މައްސަލައަކަށް ފާސޭހަކުރަން ނުވަތަ އުނދަގޫ ކުރަންތަ މިއުޅެނީ


SunOnline: China ge Raees Russia gai, gina ehbasvun thakeh\nޗައިނާގެ ރައީސް ރަޝިޔާގައި، ގިނަ އެއްބަސްވުންތަކެއްގައި ސޮއިކޮށްފި\nމުހައްމަދު ޖަވާދު ޔޫސުފު 08 Jun 2019, 09:49\nމޮސްކޯ (ޖޫން 7) : ޗައިނާގެ ރައީސް ޝިޖިންޕިން ރަޝިޔާއަށް ކުރައްވާ ދަތުރުފުޅުގައި ދެގައުމުގެ މަސްއޫލުވެރިން ގިނަ އިގްތިސާދީ، ޓެކްނޮލޮޖީ އަދި އަސްކަރީ އެއްބަސްވުންތަކެއްގައި ސޮއިކުރައްވައިފި އެވެ.\nމި އެއްބަސްވުންތަކުގެ ތެރޭގައި ޗައިނާގެ ހުވާވޭ ކުންފުނީގެ އުފެއްދުންތައް ރަޝިޔާއިން ގަތުމާއި ޗައިނާއިން ގާއިމްކުރާ ޓެކްނޮލޮޖީގެ ގޮތުން މަތީ ފެންވަރުގެ ފައިވް ޖީ ނެޓްވާކުގައި ރަޝިޔާ ބައިވެރިވުމުގެ އެއްބަސްވުންތައް ވެސް ހިމެނެ އެވެ. ހުވާވޭ ގެ މޯބައިލް ފޯންތަކަށް ހާއްސަކޮށްގެން ޗައިނާއިން ގާއިމްކުރާ ފައިވް ޖީ ނެޓްވޯކަކީ މިހާރު ލިބޭވަރަށްވުރެ 20 ގުނަ އަވަސްމިނުގައި އިންޓަނެޓް ބޭނުންކުރެވޭ ނެޓްވޯކެކެވެ. ފައިވް ޖީ ނެޓްވާކުގައި ސިކުންތަކު 20 ގެގަބައިޓް ގެ ޑޭޓާ ލިބޭނެކަމަށް ތަޖްރިބާކާރުން ބުނެ އެވެ. އެމެރިކާވަނީ 5-ޖީ ނެޓްވާކާއި ހުވާވޭގެ އުފެއްދުންތައް ބޮއިކޮޓްކޮށް އެ ކުންފުނީގެ މޯބައިލް ފޯނުތައް މާކެޓްކުރުމުގައި ޗައިނާއަށް އެއްބާރުލުން ދޭ ގައުމަތަކާ ދެކޮޅަށް ދަތިކުރުމުގެ ފިޔަވަޅުތައް އަޅާނެކަމުގެ އިންޒާރު ދީފަ އެވެ.\nޝިޖިންޕިން މިދިޔަ ބުދަ ދުވަހުން ފެށިގެން ރަޝިޔާއަށް ކުރައްވަމުން ގެންދަވާ ދިގު ދަތުރުފުޅުގައި ރައީސް ވުލަޑީމީރު ޕޫޓިންނާ ބައްދަލުކުރައްވައި ފުޅާދާއިރާއެއްގައި ސިޔާސީ އަދި އިގްތިސާދީ އަދި އަސްކަރީ މަޝްވަރާތައް ވަނީ ކުރައްވާފަ އެވެ.\nރަޝިޔާއާއި ޗައިނާއާ ދެމެދު ޑިޕްލޮމެޓިކް ގުޅުންތައް ގާއިމް ކުރިތާ ހަތްދިހަ އަހަރު ފުރުމާ ގުޅިގެން މޮސްކޯ ގެ ބޮލްޝްވީ ސްޓޭޖްގައި ބޭއްވުމަށް ރާވާފައިވާ މުނިފޫހި ފިލުވުމުގެ ހަރަކާތްތަކެއް ބައްލަވާލެއްވުންވެސް ޝީގެ އެޖެންޑާގައި ހިމެނެ އެވެ. މީގެއިތުރުން އިއްޔެއާއި މިއަދު ރަޝިޔާގެ ސެންޕީޓާސްބާގް ގައި ކުރިޔަށްދިޔަ ބައިނަލްއަގްވާމީ އިގްތިސާދާބެހޭ ފޯރަމްގެ ސެޝަންތަކުގައިވެސް ރަޝިޔާގެ ރައީސް ވްލަޑީމީރު ޕޫޓިންނާއެކު ޝީ ވަނީ ބައިވެރިވެ ވަޑައިގެންފަ އެވެ.\nޗައިނާގެ ރައީސް ރަޝިޔާއަށް ވި ވަޑައިގެންނެވީ ދުނިޔޭގެ މާލީ ނިޒާމުގައި އެމެރިކާއަށް ލިބިފައިވާ ބާރާއި ނުފޫޒުގެ ބޭނުންކޮށްގެން އެތަށް ގައުމަކާ ދެކޮޅަށް ދަތިކުރުމުގެ ފިޔަވަޅުތައް އަޅައި ބައެއް ގައުމުތަކުގެ ސިޔާސަތުތައް އެމެރިކާ ބޭނުންވާ ގޮތަށް ބަދަލުކުރުވުމަށްޓަކައި އެގައުމުތަކާ ދެކޮޅަށް މާލީގޮތުންނާއި އިގްތިސާދީގޮތުން ބިރު ދެއްކުމުގެ ހަރަކާތްތަކެއް އެމެރިކާ ކުރިޔަށް ގެންދާ ދަނޑިވަޅެއްގައި ކަން ޗައިނާގެ މީޑިއާއިން ފާހަގަ ކުރެ އެވެ. (އާރުޓީ)\nވޫހާންގައި ތިބި ދިވެހީން އެތަނުން ނެރެވޭތޯ ބަލަނީ\nވައިރަސް ފެތުރޭތީ ވޫހާންގައި އާ ހޮސްޕިޓަލެއް އަޅަނީ\nޗައިނާއިން އިތުރު ސިޓީތައް ކަރަންޓީނުކޮށްފި


Ali Azim 241 committee in isthiufaa dhehvaifi – Iru\nއަލީ އާޒިމް 241 ކޮމިޓީން އިސްތިއުފާ ދެއްވައިފި\nލަހޫ· 10 މޭ 2021\nއެމްއެމްޕީއާރުސީގެ ހިޔާނާތުގެ މައްސަލަތައް ބަލަމުންދާ ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) އިން އެ ކޮމިޓީގެ ނައިބު މުގައްރިރު މެދުހެންވޭރު ދާއިރާގެ މެމްބަރު އަލީ އާޒިމް އިސްތިއުފާ ދެއްވައިފި އެވެ.\nމިރޭ ބޭއްވި 241 ކޮމިޓީގެ ބައްދަލުވުމުގައި އެ ކޮމިޓީގެ މުގައްރިރު ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ވިދާޅުވީ މެމްބަރު އަލީ އާޒިމްގެ ބަދަލުގައި މަޖިލީހުގެ ނައިބު ރައީސް އީވާ އަބްދުﷲ އެ ކޮމިޓީއާ އަލުން ގުޅިވަޑައިގަންނަވާނެކަން މަޖިލީހުގެ އިދާރާއިން ކޮމިޓީއަށް އަންގާފައިވާ ކަމަށެވެ. އެހެންކަމުން ކޮމިޓީގައި ދެން އަލީ އާޒިމްގެ ބަދަލުގައި އިންނަވާނީ އީވާ ކަމަށް އަސްލަމް ވިދާޅުވިއެވެ.\nއެމްއެމްޕީއާރްސީގެ ބޮޑު ހިޔާނާތުގައި މައްސަަލައިގައި މީހުންގެ ލިސްޓު ދިރާސާ ކުރާ މަޖިލީހުގެ ސަލާމަތީ ޚިދުމަތްތަކާބެހޭ ކޮމިޓީ އަދި ޖުޑީޝިއަރީ ކޮމިޓީގެ ޖޮއިންޓް ކޮމިޓީގެ ބައްދަލުވުމުގައި މިރޭ ވާހަކަދައްކަވަމުން އީވާ ވިދާޅުވީ ދައުލަތުގެ އެކި މަގާމުތަކުގައި ތިއްބެވި ބޭފުޅުންނަކީ އެ ފަރާތްތަކުގެ މަސައްކަތުން ބޮޑެތި ބާރުތަކަކާއި ޒިންމާތަކެއް އަދި މައުލޫމާތުތަކެއް ލިބިގެންވާ ބައެއް ކަމަށާއި އަދި އެ ބާރާއެކު މުޅި ދައުލަތުގެ މިސްރާބު ބަދަލުކޮށްލުމުގެ ބާރު ވެސް އެ ފަރާތްތަކަށް ލިބިގެންވާ ކަމަށެވެ. އެހެންކަމުން ލިސްޓުގައި ހިމެނޭ އެފަދަ ފަރާތްތަކަށް ހާއްސަ ފޯކަސްއެއް ދިނުން މުހިއްމު ކަމަށް އީވާ ވިދާޅުވިއެވެ.\nއަދި ތަހުގީގުގެ މަރުހަލާ ކުރިއަށްދާއިރު ވެސް އެފަދަ މަގާމުތަކުގައި ތިބި މީހުންނަށް ރަނގަޅު ފިޔަވަޅު އަޅަންޖެހޭ ކަމަށާއި އެގޮތުން ހުކުމް އަންނަންދެން މަޑުކުރަން ނުޖެހޭނެ ކަމަށް އީވާ ވިދާޅުވިއެވެ.


ތަކެތި ސަޕްލައި ކޮށްދޭނެ ފަރާތެއް ހޯދުމަށް\nމިމަސައްކަތް ކޮއްދެއްވަން އެދިވަޑައިގަންނަވާ ފަރާތްތަކުން 02 ފެބުރުވަރީ 2014 ވާ ހޯމަ ދުވަހުގެ 13:30 އަށް މިކުންފުންޏަށް ވަޑައިގެން މަޢުލޫމާތު އޮޅުންފިލުވުން އެދެމެވެ.\nDISTRIBUTION BOX 18 CIRCUIT (COMPLETE)\nFIBER METER BOX (SINGLE PHASE) VYNCKIER ARIA SERIES –\nARIA 43 GLAZED DOOR CABINET AND FIBER BACK PLATE\n(PERTINAX 5MM OR EQUIVALENT) WITH MOUNTING FRAME (SIZE: H400MM, W300MM, D170)\n- މިމަސައްކަތަށް އަގު ހުށަހަޅުއްވާ ފަރާތްތަކުން ސާމްޕަލް ހުށަހެޅުމަށް ސްޓެލްކޯއިން އަންގައިފިނަމަ، ސާމްޕަލް ހުށަހަޅަންވާނެއެވެ. އަދި ސާމްޕަލް ހުށަނާޅައިފިނަމަ އެފަރާތެއްގެ ބިޑް އިވެލޭޝަން މަރުހަލާގައި ކެންސަލްކުރެވޭނެއެވެ.\nހުށަހެޅޭ އެންމެ ހެޔޮ އަގު / ހުށަހެޅި އަގު 80x\nމުއްދަތު: 15 ޕޮއިންޓްސް\nހުށަހެޅޭ އެންމެ ކުރު މުއްދަތު / ހުށަހެޅި މުއްދަތު 15x\nތަޖުރިބާ:5ޕޮއިންޓްސް\nބިޑް ހުޅުވުން: ބިޑް ހުޅުވުމަށް ހަމަޖެހިފައިވަނީ 09 ފެބުރުވަރީ 2015 ވާ ހޯމަ ދުވަހުގެ 11:30 ގައި ސްޓެލްކޯ ހެޑްއޮފީހުގެ ދެވަނަ ފަންގިފިލާގެ ބައްދަލުކުރާ ކޮޓަރީގައި މި މަސައްކަތަށް އަންދާސީހިސާބު ހުށަހަޅުއްވާ ފަރާތްތަކުގެ ހާޒިރުގައެވެ.\nވީމާ، މި މަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން 09 ފެބުރުވަރީ 2015 ވާ ހޯމަ ދުވަހުގެ 11:30 އަށް އަންދާސީހިސާބު ހުށަހެޅުއްވުން އެދެމެވެ.\n01 ރަބީޢުލްއާޙިރު 1436\nސުންގަޑި: 02 ފެބުރުވަރީ 2015 1330


MDP Ge Memberunge Nuruhun ACC Ah, Vidhaalhu Vanee Fail Vejje Kamah | Hathaavees\nއެމްޑީޕީ މެންބަރުންގެ ނުރުހުން އޭސީސީއަށް، ވިދާޅުވަނީ ފެއިލްވެއްޖެ ކަމަށް\nއެންޓި ކޮރަޕްޝަން ކޮމިޝަން (އޭސީސީ) ފެއިލްވެއްޖެ ކަމަށް ވިދާޅުވެ ރައްޔިތުން މަޖިލީހުގެ އެމްޑީޕީ އަށް ނިސްބަތްވާ މެންބަރުން ނުރުހުން ފާޅުކުރައްވައިފިއެވެ.\nރައްޔިތުން މަޖިލީހުގެ މިނިވަން މުއައްސަސާތަކާއި ބެހޭ ކޮމެޓީގެ މިއަދުގެ ބައްދަލުވުމުގައި މެންބަރުން މިފަދައިން ވިދާޅުވީ ހެންވޭރު ހުޅަނގު ދާއިރާގެ މެންބަރު ހަސަން ލަތީފު ހުށަހަޅާފައިވާ ސިޓީ އަކާއި ގުޅިގެން ބަހުސް ކުރައްވައެވެ.\nހަސަން ލަތީފު ހުށަހަޅާފައިވާ ސިޓީގައި ރިޔާސީ އިންތިހާބާއި ރައްޔިތުންގެ މަޖިލީހުގެ އިންތިހާބުގައި އެމްޑީޕީން ރައްޔިތުންގެ ގާތުގައި އެންމެ ބޮޑަށް ވައުދުވީ ކުރީގެ ރައީސް އަބްދުﷲ ޔާމީންގެ ސަރުކާރުން ހިންގާފައިވާ ކޮރަޕްޝަނާއި ވައްކަމުގެ މައްސަލަތައް ބަލާ ފިޔަވަޅު އެޅުން ކަމަށް ވިދާޅުވިއެވެ.\nއެ މައްސަލަ އަށް ބަހުސް ކުރައްވަމުން ބިލެއްދޫ ދާއިރާގެ މެންބަރު މުހައްމަދު ހަލީމް (ދޮންބިލެއް) ވިދާޅުވީ މިހާރު އޭސީސީގައި ތިއްބެވި މެންބަރުންނަކީ 19ވަނަ ރައްޔިތުންގެ މަޖިލީހުން އައްޔަން ކުރައްވާފައިވާ މެންބަރުންތަކެއް ކަމަށެވެ.\nރައްޔިތުން މަޖިލީހުގެ މިނިވަން މުއައްސަސާ ކޮމެޓީގެ ބައްދަލުވުމުގެ ތެރެއިން: ފޮޓޯ / މަޖިލިސް\nނަމަވެސް އޭނާ ވަނީ އެ މެންބަރުން ފެއިލްވެފައިވާ ކަމަށް ވިދާޅުވެފައެވެ. މިދިޔަ އަހަރުގެ ތެރޭގައި އޭސީސީން ނިންމާފައިވާ މައްސަލަތަކުގެ ތެރެއިން 90 އިންސައްތަ މައްސަލަތައް ނިންމާފައި ވަނީ ހެކި ނެތިގެން އެއީ ކޮރަޕްޝަންގެ އަމަލު ނުހިމެނޭ މައްސަލަތަކެއްގެ ގޮތުގައި ކަމަށް ހަލީމް ވިދާޅުވިއެވެ.\nގަމު ދާއިރާގެ މެންބަރު މުހައްމަދު ވިސާމް ވިދާޅުވީ އޭސީސީގައި ރައްޔިތުންގެ ކަންބޮޑުވުންތައް އިންތިހާ އަށް އޮތް މައްސަލަތަކެއްވާއިރު އެ މައްސަލަތައް ގޮސްފައިވާ ހިސާބު ނޭނގުމަކީ ކަންބޮޑުވާ ކަމެއް ކަމަށެވެ. މީގެއިތުރުން ވިސާމް ވަނީ އެ ކޮމެޓީގެ ބައްދަލުވުމެއްގައި އޭސީސީގެ ރައީސާ ވާހަކަ ދެއްކެވި ގޮތުން ނުރުހުންފާޅު ކުރައްވާފައެވެ.\nއެމްޑީޕީގެ މަޖިލިސް މެންބަރުންގެ ނުރުހުން އޭސީސީގެ މެންބަރުންނަށް އަމާޒު ކުރެއްވިއިރު ދާދިފަހުން ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވަނީ ދައުލަތުގެ އެންމެހާ ކަންކަން ވީހާވެސް ގާތުން އޭސީސީން ބެލުމަކީ އެ ކޮމިޝަނުން ކުރާ ވަރަށް ރަނގަޅު ކަމެއް ކަމަށް ވިދާޅުވެފައެވެ. އަދި ދައުލަތުގެ ތެރޭގައި ހިނގާ އެހެން ކަންކަންވެސް ގާތުން އެ ކޮމިޝަނުން ބަލަމުން ގެންދާނެ ކަމަށް ޔަގީން ކުރައްވާ ކަމަށްވެސް ނަޝީދު ވަނީ ވިދާޅުވެފައެވެ.\nPrevious ރާއްޖެއިން މިއަދުވެސް 23 މީހަކަށް ކޮވިޑް ޖެހިއްޖެ\nNext މުވައްޒަފުން މުޒާހަރާއެއް ނުކުރޭ، ތިބީ ކިއުއެއްގައި: އާރްސީސީ


In Pictures: Reygandu Ring road\nމާލެ، 17 ސެޕްޓެމްބަރ 2020 -- ރޭގަނޑު 8:00 އިން 10:00 ދުއްވާއެޗެހި މަނާ ވަގުތަކަށް ވުމުން މާލޭގެ މަގުތައް ހަމަހިމޭން ވެފައިވާ އޮންނަ ވަގުތަކަށް ވެއެވެ. އެހެންވެ ލޮކްޑައުންގެ ހާސްކަމާއި އައިސޮލޭޝަންގެ ބަންދުކަމުން ނުކުމެ ހަށިފުރާ ނޭވާއެއް ލާން ބޭނުންވެފައި ތިބި އެތައް ބަޔަކު ދުވާ ބޫޓު ނަގައިގެން މިހާރު އުޅެނީ މަގުތަކަށް ނިކުމެ އެ ގަޑީގައި ދުވާށެވެ. ރޭގަނޑު އަށަކާއި 10:00 ޖެހުމާ ދެެމެދު ރިންގް ރޯޑް ހީވަނީ ދުވާ މީހުންނަށް އީދެއް އައިސްގެން އުޅޭހެންނެވެ. ކުޑައެއް ބޮޑެއް ނެތި، އާއިލާ ތަކާއި ލޯބިވެރިން ވެސް މިގަޑިތަކުގައި އުޅެނީ ދުވަން ނުކުމެއެވެ. ދުއްވާ އެއްޗެހީގެ އުނދަގުލެއް ނެތުމުން މަގުތަކުގައި ދުވާ މީހުންގެ މޫނު މަތިން ފެންނަނީ އުފާވެރި ކަމެވެ -- އާއިމް ޒަމީރު | އަވަސް


India anhenaku eynage 17 vana kujja vihan thayyaruvanee\nއުމުރުން 38 އަހަރުގެ ލަންކަޓައި ހާރަތު، އަކީ އިންޑިއާގެ ސިޓީއެއް ކަމަށްވާ މަހަރާސްޓާގެ ބީޑްސް އަށް އުފަން ފަގީރު އާއިލާއެއްގެ އަންހެނެކެވެ. އޭނަގެ ބަރުދަނަކީ އެންމެ 45ކިލޯއެވެ. މިހާރު 17 ވަނަ ކުއްޖާއަށް ބަލިވެއިން އިރު އެނަގެ ސިއްޙީ ހާލަތާމެދު އެއަވަށުގެ ގިނަބަޔަކު ކަންބޮޑުވުން ފާޅުކުރުމުން މިހާރު އެއަވަށުގެ ސިޓީ ހޮސްޕިޓަލުގެ ސަމާލުކަމަށް ވަނީ އޭނަގެ ސިއްޙީ ހާލަތު އައިސްފައެވެ.\nއިންޑިއާގެ ނޫހެއް ކަމަށްވާ “ޓީއައިއޯ” ގައި ރިޕޯޓްކޮށްފައި ވާގޮތުގައި ހާރަތުގެ ސިއްޙީހާލަތު މިހާރު ވަރަށްދަށެވެ. އޭނަގެ ބަނޑަށް މިހާރު 28ހަފްތާވެފައިވާއިރު ވިހެއުމުގައި އޭނަގެ ފުރާނައަށް ނުރައްކާވެދާނެ ކަމުގެ ބިރުއެބައޮތްކަމަށް ހޮސްޕިޓަލާ ހަވާލާދީ ޓީއައިއޯ ގައި ރިޕޯޓްކޮށްފައި ވެއެވެ. ހޮސްޕިޓަލުން ބުނެފައިވަނީ ހާރަތުގެ ސިއްޙީ ހާލަތު އެނގުމުން ގޮސް އެއާއިލާއާ ވާހަކަ ދައްކައި އޭނަގެ ހާލަތު ބެލިކަމަށެވެ. އަދި މިހާތަނަށް ބަލިވެއިން އެއްވެސް ފަހަރަކު ހާރަތު ދުވަހަކުވެސް ޑޮކްޓަރަކަށް ދައްކާފައި ނުވާ ކަމަށާއި ވިހައިފައިވަނީ ވެސް އަމިއްލަ ގޭގައި ފިރިމީހާގެ އެހީއާއެކުކަމަށް އެނގިފައިވާ ކަމަށް ހޮސްޕިޓަލުން ވާހަކަދެއްކި އަނިލް ޕަްދޭސީ ޓީއައިއޯ އަށް މައުލޫމާތުދީފައިވެއެވެ.\nހާރަތުގެ ސިއްޙީހާލަތު މިހާރު ވަރަށް ދަށްވެފައިވާއިރު އޭނައަށް ވިހެއުމުގެ ތެރޭގައި ބޮޑެތި ސިއްޙީ މައްސަލަތައް ދިމާވެ ފުރާނައަށްވެސް ނުރައްކާވެދާނެކަމަށް އޭނަގެ މެޑިކަލް ކަންތައް މިހާރު ބަލަހައްޓަމުންދާ ޑޮކްޓަރ ބުނެފައިވެއެވެ. “އަހަރެން ބުނިން ހާރަތު ވިހަންދެން އަޅުގަނޑުމެން ނަށް ގަވައިދުން ދައްކާ ފަރުވާހޯދަން. ހޮސްޕިޓަލްގަ ބާއްވަންޖެހިއްޖެ ހާލަތެއްގައި ހޮސްޕިޓަލްގައި މަޑުކުރުމަށްވެސް. އެހެން ނަމަވެސް ހާރަތު ބުނީ އޭނަ ހޮސްޕިޓަލްގައި ބާއްވައިފިއްޔާ ކޮންމެދުވަހަކު ދަރީންގެ ހަރަދު ބަލަހައްޓަން މަސައްކަތް ކޮށްގެން ހޯދާ ފައިސާ ހޯދާނީ ކިހިނެއްތޯ” ޑޮކްޓަރ މީޑިއާ އާވާހަކަދައްކަމުން ބުންޏެވެ.\nހާރަތުގެ ދުނިޔޭގައި ތިބިދަރީންގެ ހަރަދު ބަލަހައްޓަނީ އޭނަ މަސައްކަތްކޮށްގެން ދުވާލެއްގެ މައްޗަށް ލިބޭ 100ރުޕީސް ނޫނީ 200ރުޕީސް އިންނެވެ. ހާރަތު ބުނެފައިވާގޮތުގައި އޭނަގެ ފިރިމީހާ ބޯންގަންނަ ރާފުޅިވެސް ގަންނަން ޖެހެނީ އޭނައަށް ލިބޭމަދު ފައިސާއަށެވެ.\nބީޑްސްގެ ސިޓީ ހޮސްޕިޓަލުން މިހާރުދަނީ ހިލޭސާބަހަށް ހާރަތު ވިހަންދެން އޭނަގެ ބޭސްފަރުވާގެ ހުރިހާކަމެއް ބަލައްޓަމުންނެވެ.\nހާރަތު ވިހެއި ކުދިންގެ ތެރެއިން މިހާރު 11 ކުދިން ދުނިޔޭގައި ތިބިނަމަވެސް ފަސްކުދިންވަނީ ވިހެއުމަށްފަހު މަދުދުވަސްކޮޅެއްގެ ތެރޭގައިޔާއި ވިހެއުމުގެ ކުރިން މަރުވެފައެވެ. އޭނަގެ އެންމެ ބޮޑަށް 21 އަހަރުގެ ފިރިހެން ކުއްޖަކުހުރި އިރު މިއުމުރުގައި އޭނަގެވެސް އަންބަކާ 3ދަރިން އެބަތިއްބެވެ.\nއިންޑިއާގެ އަވަށެއްކަމަށްވާ ހަރްޔާނާގައި 2007 ވަނަ އަހަރު އަންހެނަކު ވަނީ 23 ކުދިން ވިހައި އިންޑިއަގައި އެންމެ ގިނަ ކުދިން ވިހެއިމީހާގެ ރެކޯޑް ހަދާފައެވެ.\nތުއްތުކުއްޖެއްގެ ބައްޕަ ކަމަށް ބުނެ3ފިރިހެނަކު ހޮސްޕިޓަލަށް ގޮސްފި


Tourism dhuvahuge bodu ufaa kuda Atholhah\nވ. ކެޔޮދޫ އިން: މުހައްމަދު އަފްރާހު\nޓޫރިޒަމް މިނިސްޓަރު އަލީ ވަހީދު ކެޔޮދޫއަށް ވަޑައިގަތުމުން މަރުހަބާ ކިޔަނީ: ޓޫރިޒަމް ދުވަހުގެ ހަރަކާތްތައް ފަށާނީ މި ރަށުން --ފޮޓޯ: ޓޫރިޒަމް މިނިސްޓްރީ\nލޯންޗު ކައިރި ކުރިއިރު ތުނިކޮށް ވާރޭ ވެހެމުން ދިޔައެއް ކަމަކު ގިނަ ބަޔަކު ތިބީ ހިސާބަކަށް ތެމިލައިގެން ބަނދަރު މަތީގަ އެވެ. އެއީ މާދަމާ މި ރަށުގައި އޮންނަ "ހާއްސަ އީދަ" ށް އަންނަ މެހުމާނުންނަށް މަރުހަބާ ކިޔާށެވެ. އެހެންވެ މި ރަށް ވަނީ މި ކަމަށް ފުރިހަމައަށް ތައްޔާރުވެފަ އެވެ.\nރަށަށް މީހުން ފައިބާއިރު ކޮންމެ މީހެއްގެ އަތަށް މަރުހަބާގެ މާބޮނޑިއަކާއި ޖޫސް ތައްޓެއް ދެއެވެ. މިއީ މި އަހަރުގެ ދުނިޔޭގެ ޓޫރިޒަމް ދުވަހުގެ ހަރަކާތްތައް ފަށާ ވ. ކެޔޮދޫ އެވެ. ޓޫރިޒަމް ދުވަސް ސަރުކާރުން ފާހަގަ ކުރަން ނިންމިއިރު، އެންމެ ބޮޑު އުފަލެއް ލިބިގެން ގޮސްފައި މި ވަނީ ރާއްޖޭގެ އެންމެ ކުޑަ އަތޮޅަށެވެ.\n"މި ރަށަށް މިއީ ލިބޭ ބޮޑު ޝަރަފެއް! މި އިވެންޓުގެ ސަބަބުން ރަށް އިތުރަށް މަޝްހޫރުވެސް ވެގެންދާނެ،" އަށް ގެސްޓްހައުސް ހިންގާ، ކެޔޮދޫގެ ގެސްޓްހައުސްއެއްގައި އިން ޒުވާނަކު ބުންޏެވެ.\nކެޔޮދޫން ކެނޯ ފަލި ޖަހާނީ އަންހެނުން\nކެޔޮދޫގައި ތިބި ޓޫރިސްޓުންތަކެއް މޫދުން އަރައިގެން އަންނަނީ- އަވަސް ފޮޓޯ\nޓޫރިޒަމް ދުވަސް ފާހަގަ ކުރުމުގެ ހަރަކާތްތައް މާދަމާ ހަވީރު މި ރަށުގައި ފައްޓަވައި ދެއްވާނީ ނައިބު ރައީސް ފައިސަލް ނަސީމެވެ. ޓޫރިޒަމް ދުވަސް ފާހަގަ ކުރަން ހިންގަން ނިންމާފައިވާ ހަތް ހަރަކާތުގެ ތެރެއިން، މިރަށުގައި އޮންނާނީ "ޖަޒީރާ ކެނޯ" ގެ ނަމުގައި ބާއްވާ ކެނޯގައި ފަލި ޖެހުމުގެ މުބާރާތެކެވެ. ދެ ޖިންސު ވަކިން ކުރިއަށް ގެންދާ ކެނޯގައި ފަލި ޖެހުން ފަށާނީ މި ރަށުންނެވެ.\nމި ރަށުން މި ހަރަކާތުގައި ބައިވެރިވަނީ އަންހެން ކެނޯ ޖެހުން ތެރިންނެވެ. މި ހަރަކާތުގައި ރާއްޖޭގެ 18 އަތޮޅަކުން ބައިވެރިވެފައިވެ އެވެ. އަންހެންވެރީން ކެނޯގައި ގޮސް ފުލިދުއަށް އަރައި ފަލި ހަވާލު ކުރާނީ ފިރިހެނުންނާ އެވެ. އަދި އެ ރަށުން ތިނަދުއަށް ފަލި ޖަހާނީ ފިރިހެން ޓީމުތަކުންނެވެ.\nދިވެހި ކެއުމުގެ ބޮޑު ޖާފަތެއް\nކެނޯ ފަލި ޖެހުން ނިމުމަށްފަހު، މާދަމާ ރޭ ހާއްސަ ޖާފައެއް އޮންނާނެ އެވެ. މި ރަށުގެ ރައްޔިތުން ދޭ ދިވެހި ސަގާފީ ހުރިހާ ރަހަތަކެއް ހިމެނޭ މި ޖާފަތުގައި 60 ވައްތަރެއްގެ ކެއުން ހިމެނޭނެ އެވެ.\nހަރަކާތްތުގައި ބައިވެރިވާ ފަރާތްތަށް އެ ސަރަހައްދަށް ދާނީ އެ ކަމަށް ގޮވާލާ ސަންގު ފުމެލުމުންނެވެ. އަދި ޓޫރިޒަމް ދުވަހުގެ ރަސްމީ ބިޑި ރޯކުރުން ވެސް އެތަނުގައި އޮންނާނެ އެވެ. ޖާފަތް ކުރިއަށްދާއިރު ލައިވް މިއުޒިކާއި ބޮޑު ބެރުގެ ހަރަކާތްތައް އޮންނާނެ އެވެ. މިއުޒިކު ކުޅޭނީ ދިވެހި ފަންނާނުންނެވެ. އަދި ހަމަ އެދިމާއިން ހަވާ އެރުވުން ވެސް އޮންނާނެ އެވެ.\nއަލީ ވަހީދު މިނިސްޓްރީ އޮފް ޓޫރިޒަމް ރިސޯޓް + ޓޫރިޒަމް


Nizaaru Ge Maruge Dhauvaa Libey3Meehunnah Varah Avahah Hukum Kuranee - Vaguthu\nނިޒާރުގެ މަރުގެ ދައުވާ ލިބޭ ތިން މީހުންނަށް ވަރަށް އަވަހަށް ހުކުމް ކުރަނީ\n2013 ޖުލައި 15 ވަނަ ދުވަހުގެ ރޭ، ލ.ގަމު ތުނޑި، ވޫޑް ލޭންޑް އަޙްމަދު ނިޒާރު ސައިކަލެއްގައި އެރަށު ސިނާއީ މަގުން ދަނިކޮށް، މުކުރިމަގު ދިރާގު އެންޓަނާ ކައިރީތިބި ބަޔަކު އެއްލި އެއްޗަކުން ނިޒާރުގެ ބޮލުގައި ޖެހި ސައިކަލާ އެކު މަގުމައްޗަށް ވެއްޓި، ލިބުނު އަނިޔާތަކުގެ ސަބަބުން ނިޒާރު ނިޔާވެފައިވާ މައްސަލައިގައި ނިރުބަވެރިކަމުގެ (ޓެރަރިޒަމްގެ) ދައުވާ ލިބޭ ތިން މީހުންނަށް ވަރަށް އަވަހަށް ހުކުމް ކުރައްވާނެ ކަމަށް މައްސަލަ ބައްލަވާ ގާޒީ ވިދާޅުވެއްޖެއެވެ.\nމި މާރާމާރީ އާއި ގުޅިގެން ނިރުބަވެރިކަމުގެ (ޓެރަރިޒަމްގެ) ދައުވާ ލިބޭ ލ.ގަން-މުކުރިމަގު، ދުނިފަރު، އަޙްމަދު ޝުޖާއުއާއި، ލައިޓްރޫމް، އަޙްމަދު ޞަބާޙްގެ އިތުރުން ލ.ގަމު އަސްރަފީގެ، ޙުސައިން ޞާބިރުގެ މައްސަލައިގައި މިއަދު މެންދުރުފަހު ކްރިމިނަލް ކޯޓުގައި ބޭއްވި އަޑު އެހުމުގައި ދައުލަތުން އަދި ދައުވާ ލިބޭ ތިން މީހުންގެ ފަރާތުން ހުލާސާ ބަޔާން ވަނީ އިއްވާފައެވެ.\nހުލާސާ ބަޔާން އިއްވަމުން ދައުލަތުގެ ވަކީލު ވިދާޅުވީ، މި މައްސަލައިގައި ހާދިސާ ހިނގި މަންޒަރު އެކި ގޮތްގޮތަށް ފެނުނު މީހުންގެ ތެރެއިން ދައުލަތުން ސިއްރު ހެކީގެ ގޮތުގައި ހުށަހެޅި ހަތަރު ހެކިވެރިންގެ ތެރެއިން ތިން ހެކިވެރިޔަކު ހެކިބަސް ދީފައިވާ ކަމަށެވެ.\nސިއްރުން ހެކިބަސް ދިން އެކަކު ބުނެފައިވަނީ ނިޒާރު އަށް ހަމަލާދިން މަންޒަރު ފެނުނު ކަމަށާއި، ފުރަތަމަ ހަމަލާ ދިނީ އެކަކު ކަމަށް އަދި ފަހުން ގުރޫޕަކުން ނިޒާރަށް ހަމަލާ ދިނުމަށް އެއްޗެހި އުކި ކަމަށާއި، އެމީހުން އެއްލި އެއްޗަކުން ޖެހި ސައިކަލުން ވެއްޓެންދެން ނިޒާރު ސައިކަލް ނުހުއްޓާ ދުއްވި ކަމަށެވެ. އަދި ނިޒާރު ވެއްޓުނު ގޮތަށް ހަބަރެއް ނުވާ ކަމަށާއި، ހޮސްޕިޓަލަށް ގެންދެވުނުއިރުވެސް މަރުވެފައިވާ ކަމަށް މައުލޫމާތު ލިބިފައިވާ ކަމަށް ހެކިވެރިޔާ ބުނެފައިވާ ކަމަށް ދައުލަތުގެ ވަކީލު ވިދާޅުވިއެވެ.\nދައުލަތުގެ ވަކީލު ވިދާޅުވީ، ސިއްރުން ހެކިބަސް ދިން ދެވަނަ މީހަކީވެސް މަންޒަރު ފެނުނު މީހެއް ކަމަށާއި، އޭނާވެސް ހެކިބަސް ދެމުން ބުނެފައިވަނީ ފުރަތަމަ ހަމަލާދިނީ އެކަކު ކަމަށާއި އެ ހަމަލާއިން ނިޒާރު ސަލާމަތް ވުމުން ގުރޫޕުން ހަމަލާދޭން ފެށި ކަމަށެވެ.\nމާރާމާރީ ހިންގާފައިވަނީ އެރޭގެ ދަންވަރު ދެއެއް ޖަހާކަންހާއިރު ކަމަށާއި، އެ ގްރޫޕުން ހެކިވެރިޔާ އާވެސް މާރާމާރީ ހިންގަން މަސައްކަތް ކުރި ކަމަށް ހެކިވެރިޔާ ބުނެފައިވާކަމަށް ދައުލަގެ ވަކީލު ވިދާޅުވިއެވެ. ހަމައެއާއެކު އެޑީ އާއި ޞަބާހް ހަމަލާ ދިނުމުގައި އަމަލީ ގޮތުން ބައިވެރިވެފައިވާ ކަމަށް ސިއްރުން ހެކިބަސް ދިން ތިންވަނަ ހެކިވެރިޔާ ބުނެފައިވާ ކަމަށްވެސް ދައުލަތުން ހުލާސާ ބަޔާނުގައި ބުނެފައިވެއެވެ.\nދައުލަތުން ހެކީގެ ގޮތުގައި ދެން ހުށަހަޅާފައިވަނީ، މި މައްސަލައިގައި ދައުވާ ލިބޭ ލ.ގަން-މުކުރިމަގު، ދުނިފަރު، އަޙްމަދު ޝުޖާއު ފުލުހުންގެ ތަހްޤީޤަށް ދީފައިވާ ބަޔާނާއި، މި ހާދިސާގެ ސީންއަށް ދިޔަ ހަތަރު ފުލުހުންނާއި، ސީން އޮފް ކްރައިމް ރިޕޯޓާއި، މެޑިކޯ ލީގަލް ރިޕޯޓުގެ އިތުރުން ޑީއެންއޭ ރިޕޯޓެކެވެ.\nމި މައްސަލައިގައި ދައުވާ ލިބޭ ލ.ގަން-މުކުރިމަގު، ދުނިފަރު، އަޙްމަދު ޝުޖާއު ފުލުހުންގެ ތަހްޤީޤަށް ދީފައިވާ ބަޔާނުގައި ބުނެފައިވާ ކަންކަން އެގޮތަށް ހިނގާފައިވާ ކަމަށް ދައުލަތުގެ ވަކީލުން ވިދާޅުވިއެވެ. އަދި ހާދިސާ ހިނގިތާ ހަތް މިނެޓްގެ ތެރޭގައި ހާދިސާ ހިނގި ސަރަހައްދަށް ފުލުހުން ދިޔަ ކަމަށާއި، ފުލުހުން އެ ސަރަހައްދަށް ދިޔައިރު ނިޒާރު ވެއްޓިފައި އޮތް ކަމަށާއި، އެ ސަރަހައްދުން ދަގަނޑު ބުރިތަކާއި، ލަކުޑި ބުރިތަކުގެ އިތުރުން ކަނދުބުރިއެއް ފެނިފައިވާކަމަށް ފުލުހުން ބުނާ ކަމަށްވެސް ދައުލަތުން ވިދާޅުވިއެވެ.\nމި މައްސަލައިގައި މަންޒަރު ދުށް މީހުން ބުނާ ކަންތައްތަކާއި ސީން އޮފް ކްރައިމް ރިޕޯޓުގައި ފާހަގަ ކޮށްފައިވާ ކަންކަން ދިމާވާ ކަމަށް އަދި ހާދިސާ ހިނގިތަނުން ފެނުނު ސިނގިރެޓް ބަޓްބުރިއަކުން ސުޖާއު އާއި ނިޒާރުގެ ޑީއެންއޭ ފެނިފައިވާ ކަމަށް ދައުލަތުން ހުލާސާ ބަޔާނުގައު ބުނެފައިވެއެވެ. މީގެ އިތުރުން ހާދިސާ ހިނގި ދުވަހުގެ ކުރީ ރޭ މައްސަލައިގައި ދައުވާ ލިބޭ މީހުން ނިޒާރު ހޯދަން މަސައްކަތް ކުރި ކަމާއި، "ނުފެނިއްޖެނަމަ ވަރަށް ސަކަރާތް ވާނެ ކަމަށް" ބުނެފައިވާ ކަން ހެކިންގެ ހެކިބަހުން އެނގެން އޮންނަ ކަމަށް ދައުލަތުން ވިދާޅުވިއެވެ. '\nމައްސަލައިގައި ދައުވާ ލިބޭ ތިން މީހުންގެ ދިފާއީ ވަކީލު މުޙައްމަދު ޝާހް ހުލާސާ ބަޔާން އިއްވަމުން ވިދާޅުވީ، އެކަށީގެންވާ މިންވަރަށް ފޮރެންސިކް ހެކި ލިބިފައި ނުވާ ކަމަށާއި، މަގުމަތިން ފެންނަ ސިނގިރެޓް ބަޓް ބުރިއަކުން ފެންނަ ޑީއެންއޭ އިން ކުށް ސާބިތު ނުވާނެ ކަމަށެވެ. އަދި މަންޒަރު ދުށް ތިން މީހުންގެ ތެރެއިން ދެ މީހަކު ދީފައިވާ ހެކިބަހަށް ފަހުން އިންކާރު ކޮށްފައިވާ ކަމަށާއި އެހެންކަމުން އެކަކުގެ ހެކިބަހަށް ކުށް ސާބިތު ނުކުރެވޭނެ ކަމަށްވެސް ދިފާއީ ވަކީލު ވިދާޅުވިއެވެ.\nމީގެ އިތުރުން ފުލުހުންގެ ބަޔާންތަކާ މެދު ސުވާލު އުފެދޭ ކަމަށާއި، މެޑިކޯ ލީގަލް ރިޕޯޓުން ނިޒާރު މަރުވެފައިވަނީ ބަޔަކު ދިން އަނިޔާތަކެއްގެ ސަބަބުން ކަން އެނގެން ނެތް ކަމަށްވެސް ދިފާއީ ވަކީލު މުޙައްމަދު ޝާހް ވިދާޅުވިއެވެ.\nމި މައްސަލައިގައި ދައުވާ ލިބޭ ތިން މީހުން ރަމަޟާން މަހުގެ ކުރިން ކްރިމިނަލް ކޯޓުން ގޭބަންދަށް ބަދަލު ކޮށްފައިވާއިރު، މިއަދުގެ ޝަރީއަތުގައި ގާޒީ ވިދާޅުވީ އިތުރު ކަމެއް ސާފުކުރަން ނުޖެހޭނަމަ، ދެން އޮންނަ އަޑު އެހުމެއްގައި މައްސަލައިގެ ހުކުމް އިއްވާނެ ކަމަށެވެ. އަދި އެންމެ ގިނަ ވެގެން 30 ދުވަހުގެ ތެރޭގައި ހުކުމް އިއްވާނެ ކަމަށްވެސް ގާޒީ ވިދާޅުވިއެވެ.\nޖޫން 27, 2018 18:31\nތި ސަލާމަތްވީ ތި މީހުން.\nޖޫން 27, 2018 20:11\nޙެކިވެރިން ލާރިޔައް ބަޔާން ބަދަލުކޮއްލީ\nޢެންމެންނައްވެސް އިނގޭ ހަގީގަތެއް އެއީ


Hiyaa - 37 - One Online\nހިޔާ - 37\n"ބައްޕާ.... މަންމަ އާއި ކޮއްކޮ ދިޔަތަނެއް ބައްޕައަށް އެނގޭތަ؟ މަންމަމެން އުޅޭ އިމާރާތަށް ދިޔައިރު އެ ދެމީހުންވެސް ނެތް އެތާކު...." ލަބީބުގެ ތަނަވަސް ކޮޓަރިއަށް ވަދެގެން ދިޔަ ޖިނާހު ކަންބޮޑުވުމަކާއެކީ ވާހަކަ ދެއްކި އެވެ.\n"ނެތްތަ؟" ރީތިވާ މޭޒު ކުރިމަތީގައި ހުރެ ގަމީހުގެ މަތިން ކޯޓު ލަމުން ދިޔަ ލަބީބް ވަކި ފަރުވާލެއްނެތި ބުނެލި އެވެ.\n"އާނއެކޭ ބައްޕާ .... އެ އެޕާޓްމެންޓުގެ ތިރީ ބައިގަ އުޅޭ މީހުން ކައިރިން ސުވާލުކުރީމަ އެމީހުން ބުނީ މަންމަ ލޫލޫ ގޮވައިގެން ދިޔައީ ބަނދަރަށޭ. އެކަމަކު ބަނދަރަށް ދިޔައިރު އެތަނުން ވެސް ފެންނާކަށް ނެތް ..." ޖިނާހުގެ އަޑުގައިވި ކަންބޮޑުވުމަށް އޭރުވެސް ބަދަލެއް ނާދެ އެވެ.\nލަބީބު ޖިނާހު ބުނި ވާހަކައަށް އެއްޗެކޭ ބުނަން އުޅުނު ތަނާހެން ކޮޓަރީގެ ދޮރުމައްޗަށް އެރީ ނަލަ ހެދިލައިގެން ބުރުގާއާއި އެކީ ދިވެހި ދިގު ހެދުމެއް ލައިގެން ހުރި މެދު އުމުރުގެ އަންހެނެކެވެ.\n"ލަބީބު އަދިވެސް ތައްޔާރު ނުވަނީތަ؟ ޖަލްސާއަށް ދާން އެއޮތްގެން ގަޑި ޖެހެނީ ..." އަންހެން މީހާ ހިނިތުންވުމަކާއެކީ ލަބީބްއާ ވާހަކަ ދެއްކީ އެއަށްވުރެ ކައިރީގައި ހުރި ޖިނާހަށް ސަމާލުކަމެއް ދިނުމެއް ނެތި އެވެ.\n"ނޫނޭ ހަމަ މި ނިމުނީ ތައްޔާރުވެ. މި އަންނަނީ އިނގޭ؟" ލަބީބް ވެސް އެ އަންހެން މީހާއަށް ބަލައިލަމުން އެހެން ބުނެލީ ހިނިތުންވުމަކާ އެކީގަ އެވެ. ޖިނާހު ދެންމެ ބުނެލި ވާހަކައާމެދު އޭނާގެ ކުޑަވެސް ފިކުރެއް ނެތް ފަދަ އެވެ.\n"ބައްޕާ!" އެކަން ފާހަގަވި ޖިނާހަށް އެ ނަމުން ގޮވައިލެވުނީ ރުޅިވެރިކަމާއެކީގަ އެވެ. އެއާއެކު ފަނޑުވެގެން ދިޔަ ހިނިތުންވުމަކާއެކީ ޖިނާހަށް ބަލައިލި ލަބީބަށް ޖިނާހުގެ ގޮށްޖެހިފައިވި ބުމައާއި މުއްކެވިފައިވި އަތް ފާހަގަވި އެވެ. އެ މަންޒަރު ފެނި ލަބީބް ދޮރުމަތީގައި ހުރި އޭނަގެ އަންހެނުންނަށް ބޮލުން އިޝާރާތް ކުރީ އެތަނުން ދިޔުމަށެވެ. އެ އަންހެން މީހާ އެ އިޝާރާތް ދޭހަކުރަމުން އެތަނުން ދިޔަ އެވެ. އެއާއެކު ލަބީބް ޖިނާހާއި ކުރިމަތިލި އެވެ.\n"ކީކޭ ޖިނާހު؟!" ލަބީބް ޖިނާހަކީ އުދަގުލެއްހެން ހީވާ ފަދައަކުން ސުވާލުކުރި އެވެ.\n"ކީކޭ ހެއްޔޭ؟! އަހަރެން މި ދައްކަނީ ހަމައެކަނި އަހަރެންގެ މަންމަގެ ވާހަކައެއް ނޫން. މި ދައްކަނީ ބައްޕަގެ އަލަތު އަނބިމީހާގެ ވެސް ވާހަކަ. ބައްޕަގެ އަލަތު ކައިވެނިން ލިބުނު ހަގު ދަރިފުޅުގެ ވެސް ވާހަކަ. ވައި ބާރު މޫސުން ގޯސް ރޭގަނޑެއްގަ އެ ދެމީހުން ގެއްލިގެން އުޅޭއިރު ކުޑަވެސް ފިކުރެއް ނުކުރަނީތަ؟!" ޖިނާހު ހަރުވަމުން ދިޔަ އަޑަކުން ސުވާލުކުރި އެވެ.\n"ސީދާސީދަލަށް ބުނަންޏާ އާނ! އަހަރެން ފިކުރެއް ނުކުރަން. އެއީ އަހަރެންގެ ހަޔާތުން ނިމިފައި އޮތް ބާބެއް .... ދެން ދިޔައީ. މާޒީގައި އުޅުނު ބައެއްގެ ވާހަކަ ދައްކަން އަހަންނަށް ވަގުތެއް ނެތް!" ލަބީބް ވެސް ހިސާބެއްގެ ނުރުހުންތެރިކަމާއެކީ އެހެން ބުނެލަމުން ދާން އުޅުނެވެ. ލަބީބް ހިނގައިގަތް ހިނދު އައިސްފައިވި ރުޅީގައި ޖިނާހުގެ ދަތްކުނޑި ވިކުނެވެ. ލަބީބް އޭނާ ފަހަނަޅައި ދާން އުޅުނު ވަގުތު ޖިނާހު ވާހަކަ ދެއްކި އެވެ.\n"ކިތަންމެ ދުވަހެއް ވިޔަސް އަހަރެން އެ އަޒީޒާ ގަބޫލެއް ނުކުރާނަން އަމިއްލަ މަންމަގެ ގޮތުގަ. އަހަންނަށް ވަރަށް ރަނގަޅަށް އެނގޭ ބައްޕަ މަންމައަށް ބޭވަފާތެރިވީކަން. މަންމަ ވަރިކޮށްލީ ވަކި މަންމަގެ ކުށަކުންނެއް ނޫންކަން. މަންމައަށް ހަރަދުކުރަން ޖެހޭ ވަރަށް ނުވެސް ކުރާކަން .... އަހަރެން މި ގޭގަ އުޅޭ ހަމައެކަނި ސަބަބަކީ މަންމަ އެކަމަށް އެދުން. މަންމައާމެދު އަޅާނުލަންޏާ އަހަރެން މި ހުރިހާ ވާހަކައެއް މީސް މީޑިޔާއަށް ފަތުރާނެ ވާހަކަ ކުރިންވެސް އަންގާފަ އޮންނާނީ. މި ނޫން އެހެނިހެން ނުރައްކާތެރި ސިއްރުތައް ވެސް އަހަންނަށް އެނގޭކަން ބައްޕައަށް މާރަނގަޅަށް އެނގޭނެ. އެ ވާހަކަތައް ރައްޔިތުންނަށް އެނގިއްޖެއްޔާ ތި ސިޔާސީ ހަޔާތަށް ވާނީ ކިހިނެއްބާ؟" ޖިނާހު އިންޒާރެއް ދޭ ފަދައަކުން ބުނެލި ވާހަކައިން ލަބީބްގެ ފިޔަވަޅުތައް މަޑުޖެހުނެވެ. އެ ހިނދު އިވުނު ވާހަކައިން ލަބީބުގެ ކަތުރުކަށިގަނޑަށް ބާރުވި އެވެ. އެހެނަސް އޭނަ ދެން ވާހަކަ ދެއްކީ މަޑުމައިތިރި އަޑަކުންނެވެ.\n"އެ ދެމީހުން އެރީ ނިޔާމަ ބޯޓަށް. އުތުރުގެ ރަށަކަށް ފުރަންވެގެންނޯ އަހަރެން އަޑުއެހީ. ފުރަނީ ކީއްވެގެންތޯ މަގޭ ކައިރިން އަހަން ނަހަދާތި! މަށަކަށް ނޭނގެ." ލަބީބް ޖިނާހަށް ބެލުމެއްނެތި އެހެން ބުނެލަމުން ޖިނާހަށް އިތުރު އެއްޗެކޭ ބުނުމުގެ ފުރުސަތެއް ނުދީ ކޮޓަރިން ނިކުމެގެން ދިޔަ އެވެ.\nލަބީބަށް ބަލަން ހުރެހުރެފައި ޖިނާހަށް އެ ބޯޓުގެ ނަން އަމިއްލަ އަމިއްލައަށް ތަކުރާރުކުރަމުން ކުއްލި ގޮތަކަށް އޭނަގެ ފޯނު ނަގައި ދަތުރު ކުރާ ބޯޓުތަކުގެ މަޢުލޫމާތު އެނގޭ އޭނަގެ އެކުވެރިއަކަށް ގުޅައިލިއެވެ. އެ އެކުވެރިޔާ ބުނި ގޮތުގައި އެ ބޯޓު ވަނީ މީގެ ގަޑިއިރެއްހާއިރު ކުރިން ކުޅުދުއްފުށްޓަށް ދިޔުމުގެ ދަތުރު ފަށާފައެވެ. އެ އެކުވެރިޔާއާއި މާ ގިނަ ވާހަކަތަކެއް ދެއްކުމެއްނެތި ޖިނާހު ވަގުތުން އެ އެކުވެރިޔާ ކައިރިން ނިޔާމަ ބޯޓުގައި އުޅޭ ފަޅުވެރިއެއްގެ ނަންބަރު ހޯދުމަށްފަހު އެ ފަޅުވެރިޔާއަށް ގުޅައިލިއެވެ. އެކޮޅުން ފަޅުވެރިޔާ ފޯނު ނެގުމާއެކު ޖިނާހަށް ވާހަކަ ދެކެވުނެވެ.\n"ހެލޯ....ތި ބޯޓުގަ ޖަލީލާ ނަމަކަށް ކިޔާ އަންހެނަކާއި އޭނަގެ އަންހެން ދަރިފުޅު ހުރިތޯ ބެލިދާނެތަ؟" ޖިނާހު އަވަސްއަވަހަށް ސުވާލު ކުރިއެވެ.\n"ކޮޔާ މި ގަޑީގަ އެއްވެސް ކަމެއް ކުރެވޭކަށް ނެތް! ސިފައިންގެ މީހުން ވަނީ މި ބޯޓު ވަށާލާފަ. ކޮންމެވެސް ބަޣާވާތެއް ކުރަން އުޅޭ މީހަކު މި ބޯޓުގަ ހުރިކަމަށް ވަނީ. ފުލުހުންވެސް ބޯޓަށް އަރައިގެން އެބަ އުޅޭ މަސްތުވާތަކެތީގެ މައްސަލައެއްގަ. ބޯޓު އަނބުރާލާފަ މާލެއަށް އަންނަން މިހާރު މިއުޅެނީ...." އެ ފަޅުވެރިޔާ ދެއްކި ވާހަކައިން ޖިނާހުގެ ހިތުގައި އިތުރު ނުތަނަވަސްކަމެއް އުފެދިގެން ދިޔައެވެ. ތެޅިތެޅި އޮތް ހިތަކާއެކީ އޭނަ ފޯނު ކަނޑާލުމަށްފަހު މަޑުވެސް ކުރުމެއްނެތި ގެއިން ނިކުންނަން ދިޔައީ ބަނދަރަށް ދިޔުމަށެވެ.\nޖިނާހު ބަނދަރަށް ދިޔަތާ މާ ގިނައިރެއްނުވެ އެ ބޯޓު ބަނދަރާއި ކައިރި ކުރި އެވެ. އެ ބޮޑު ބޯޓު ބަނދަރާއި ކައިރި ކުރެވުނު ވަގުތު އެތަނަށް ފުލުހުންގެ ވެހިކަލްތައް ވެސް އައެވެ. އެ ބޯޓުން އެންމެ ފުރަތަމަ ފޭބީ ފުލުހުންނާއި އެކީ އެމީހުން ހައްޔަރުކުރި ބައެއް މުޖުރިމުންނެވެ. ޖިނާހު އެވަގުތު ހުރީ އޭނާގެ މަންމަ އާއި ކޮއްކޮ ދެކެން ކެތްމަދުވެފައި ކަމަށްވުމުން އެވަގުތު އެމީހުންގެ މޫނުތަކަށް ސަމާލުކަމެއް ނުދެވުނެވެ. ބޯޓުން ފުލުހުން ހުސްވުމުން ދެން ބޯޓުގައި ތިބި މީހުން ވެސް ފައިބަން ފެށި އެވެ. ބިރުވެރިކަމާއި ނުތަނަވަސްކަމުގެ ތެރޭގައި ތިބި މީހުން ބޯޓުން ފައިބަމުން ދިޔައިރު ޖިނާހަށް ބޯ ދިއްކޮށްފައި ހޯދެމުން ދިޔައީ އޭނާގެ ހަޔާތުގައި ތިބި އެންމެ މުހިއްމު ދެ މީހުންނެވެ. އެހެނަސް ހުރިހާ އެންމެން ފައިބައި ނިމުނުއިރު ވެސް އެ ދެމީހުން ފެންނަ ގޮތް ނުވުމުން ޖިނާހަށް ވާހަކަ ދެކެވުނެވެ.\n"ކް...ކޮބައިތަ މް...ޖަލީލާ؟ ޖަލީލާ ކިޔާ އަންހެނަކު ބޯޓުން ދުށިންތަ؟ މެދު އުމުރުގެ އަންހެނަކާއި ކުޑަ އަންހެން ކުއްޖެއް ދުށިންތަ؟" ޖިނާހު އޭނާ ފަހަނަޅައި ދަމުން ދިޔަ އެކި މީހުން ކުރިމައްޗަށް އަރަމުން އެކި ސުވާލުތައް ކުރީ ރޫރޫއަޅަން ފެށި އަޑަކުންނެވެ. ހިނދުކޮޅަކަށް ނަމަވެސް އޭނަގެ މަންމަ އާއި ކޮއްކޮވީ އެހެން ތަނެއްގައޭ ހިތް ބުންޏެވެ. އެހެނަސް ހަމަ އެހިނދު އޭނަ ކުރި ސުވާލު އިވިފައި މީހަކު ވާހަކަ ދެއްކި އެވެ.\n"އޭ ތިއީ އޭރު ކަނޑަށް ވެއްޓުނު އަންހެން މީހާ އާއި އަންހެން ކުއްޖާގެ ވާހަކަތަ ތި ދައްކަނީ؟" އެ ސުވާލުކޮށްލީ ޖިނާހު އޭރު ވާހަކަ ދައްކަން ހުރި މީހާ ނޫން ދުރުން ގޮވާލި ފިރިހެނެކެވެ. އެ ވާހަކަ އިވިފައި ފައި ދަށުން ބިންގަނޑު ދެމިގެން ދިޔަހެން ޖިނާހަށް ހީވި އެވެ. ވަގުތުން އެމީހާގެ ގާތަށް ދެވުނެވެ.\n"ކް....ކަނޑަށް ވެއްޓުނީއޭ؟" ޖިނާހު ކަރުނަތައް ޖަމާވާން ފެށި ދެލޮލާއެކީ ސުވާލުކުރި އެވެ. އެހިނދު އޭނާގެ ހިތް މޭ ފަޅާލާފައި ނިކުމެދާނެހެން ހީވަމުން ދިޔައެވެ.\n"އާނ އަހަރެން ދުށިން އަންހެނަކާއި ކުޑަ އަންހެން ކުއްޖަކު ކަނޑަށް ވެއްޓުނު މަންޒަރު. ސިފައިން އެމީހުން ސަލާމަތް ކުރި ކަންނޭނގެ ...." އެމީހާ ބުނެލި އެވެ. ޖިނާހު އެ ވާހަކައަށް އެއްޗެކޭ ބުނަން އުޅެނިކޮށް އެއްފަރާތުން އެހެން މީހެއްގެ އަޑު އިވުނެވެ.\n"ކޮން ބައެއް؟" އެ ސުވާލުކޮށްލީ އެހެން ހިނގާފައި ދިޔަ ޔަޒްދާން ނޫން ދެވަނަ މީހެއް ނޫނެވެ. ޔަޒްދާން ފެނުމާއެކުހެން އެއީ ކާކުކަން ޖިނާހަށް އެނގުނެވެ. އޭރު ޔުނާ އާއި ރައްޓެހިވެގެން އުޅޭތާ އެއް އަހަރު ވެފައިވުމުން ޔުނާ އޭނައަށް ޔަޒްދާންގެ ފޮޓޯތައް ދައްކާފައި ވުމުންނެވެ. އެހެނަސް އެވަގުތު ޖިނާހަށް އެކަން މުހިންމެއް ނުވި އެވެ. ޖިނާހު ދިގު ފިޔަވަޅުތަކެއްގައި ޔަޒްދާންގެ ކައިރިއަށް ގޮސް އޭނާ ތަކުރާރުކޮށް ކުރަމުން ދިޔަ ސުވާލުކުރި އެވެ. ޖިނާހު ހީކުރީ އޭނާ ސުވާލުކުރުމާއެކު ޔަޒްދާންގެ ފަރާތުން ސާބިތު ޖަވާބެއް ލިބޭނެ ކަމަށެވެ. އެހެނަސް ނޭނގޭ ސަބަބަކާހުރެ ޖިނާހު ކުރި ސުވާލުން ޔަޒްދާންގެ ދެބުމަ ކައިރިވި އެވެ. އެއްޗެކޭ ނުބުނެ ޖިނާހަށް ބަލަން ހުރީ އެއަށް ޖަވާބު ދޭން ދަތިވެގެން އުޅޭ ފަދައަކުންނެވެ.\n"ކިހިނެއްތަވީ؟! އެ ދެމީހުން ސަލާމަތް ކުރެވިފަދޯ ވާނީ؟" ޖިނާހު އުއްމީދީ ގޮތަކަށް ބުނެލި އެވެ. އެ ސުވާލު ވެސް އަޑުއެހުމަށްފަހު ޔަޒްދާން ހިނދުކޮޅަކަށް ހިމޭންކަން ހިޔާރުކުރި އެވެ. އެއަށްފަހު ވާހަކަ ދެއްކީ ހިޔާލެއް ލިބުނު ފަދައަކުންނެވެ.\n"ތިބޭފުޅާ އަޅުގަނޑަށް ގުޅާލަދެއްވައްޗޭ. އަޅުގަނޑުގެ ނަންބަރަކީ ....... އަޅުގަނޑު ވީހާވެސް ވަރަކުން އެ ދެމީހުންގެ މައުލޫމާތު ތި ބޭފުޅާއަށް ފޯރުކޮށްދެވޭތޯ ބަލާނަން އިން ޝާ ﷲ!" ޔަޒްދާން ހަމްދަރުދީގެ ނަޒަރެއް ޖިނާހަށް ދެމުން ބުނެލި އެވެ. ހަމަ އެވަގުތު އެހެން ސިފައިންގެ ބަޔަކު އެހެން ހިނގާފައި ދަމުން ޔަޒްދާނަށް ގޮވާލުމުން އޭނަ ދާން ޖެހުނެވެ. ޖިނާހު ގޮވާލުމުން ވެސް ޔަޒްދާން ބަލައިލުމެއްނެތި ގޮސް ސިފައިންގެ ވެހިކަލަކަށް އެރި އެވެ.\nޖިނާހު އެ ރެއިން ފަށައިގެން ވެސް ޔަޒްދާންގެ ނަންބަރު ހަނދާންކޮށް އޭނައަށް ގުޅަން ވަރަށް މަސައްކަތް ކުރި އެވެ. އެހެނަސް ޔަޒްދާން އެންމެ ފަހަރަކު ވެސް ފޯނަށް ޖަވާބެއް ނުދިނެވެ. އެކަމާހުރެ ޔަޒްދާނަށް ނުރުހުންވާ ގޮތްވި އެވެ. މަންމަ އާއި ކޮއްކޮ ގެއްލުނީ ޔަޒްދާން އިހުމާލުންހެން ހީވާން ފެށި އެވެ. އެކަން އިތުރަށް ޔަގީންވާން ފެށީ އެ ހާދިސާ ހިނގިތާ ތިންވަނައަށް ވީ ދުވަހު އެ ދެމީހުން ބޯޓުން ވެއްޓުނީ ސިފައިންގެ މީހެއްގެ އަތުން ކަމަށް ތުންތުންމަތިން އޭނައަށް އިވެން ފެށުމުންނެވެ. އަދި އަމުދުން ޒިހާން ނަމަކަށް ކިޔާ ސިފައިންގެ މީހަކާއެކީ އެ ދެމީހުން ތިބި ކަމަށް ވެސް މީހުން ބުނި އަޑުތައް ޖިނާހުގެ ކަންފަތާއި ހަމައަށް ފޯރި އެވެ. އެހެނަސް ހަބަރުތަކުގައި ކަނޑަށް ވެއްޓުނު އަންހެން މީހާ އާއި އަންހެން ކުއްޖާގެ ވާހަކަ ލިޔެވިގެން ދިޔައީ އެއީ އަމިއްލައަށް މަރުވާން މަސައްކަތް ކުރި ހާދިސާއެއްގެ ގޮތުގަ އެވެ. އެ ހާދިސާގައި އެ ދެމީހުން ވެސް ސަލާމަތްނުވާ ވާހަކަ ލިޔެވިގެން ދިޔަ އެވެ. އެއީ ޖިނާހަށް ގަބޫލުކުރަން ދަތިވި ވާހަކައަކަށްވި އެވެ. އެ ހާދިސާ ހިނގިއިރު ބޯޓުގެ ވަށައިގެން ސިފައިންގެ މީހުން ތިބި ވާހަކަ އިވިފައިވުމުންނެވެ.\nއެ ހާދިސާގެ ފަހަތުގައިވި ދެ ބައެއްގެ ނަމަކަށް ޖިނާހަށް އިވުނީ ޔަޒްދާނާއި ޒިހާންގެ ނަން ކަމަށްވުމުން ޖިނާހު ވަގުތުން އެ ދެމީހުންގެ ކިބައިން ބަދަލު ހިފަން އުޅުނެވެ. މަންމަ އާއި ކޮއްކޮ އޭނާގެ ހަޔާތުން ވަކިވެ ދިޔުމުގެ ހިތާމައާ އެކީގައިވެސްމެ އެވެ. އެހެނަސް އޭނަ ހުއްޓުވީ އޭނަގެ ބައްޕަ އެވެ. ކަތި ފިޔަވަޅުތައް އަޅައިގެން ލިބޭނެ ފައިދާއެއް ނޯންނާނެ ކަމަށް ލަބީބް ބުންޏެވެ. އެއަށްފަހު އޭރު ޖިނާހު ކިޔަވާ ގައުމަށް ނޫން އެހެން ގައުމަކަށް ދިޔުމަށް ނަސޭހަތްތެރިވި އެވެ. ސިކުނޑި ހަމައަކަށް އެޅުމުން އަނބުރާ ކިޔަވަން ދާން ލަބީބް ލަފާ ދިނެވެ.\nބަދަލު ހިފުމުގެ ރޫހު ހިތުގައި ކިތަންމެ ގަދައަށް ވިއެއްކަމަކު ޖިނާހު އެވަގުތު ބައްޕަގެ އެ ނަސޭހަތުގައި ހިފީ ހުދު އޭނާގެ މަންމަ ވެސް ބޭނުންވާނީ އެފަދަ ގޮތެއްކަމަށް ހިތް ބުނީތީވެ އެވެ. އެހެންކަމުން އޭނަ ހަ މަސް ވަންދެން އެމްސްޓާޑަމް އާއި ވެސް ދުރު ގައުމެއްގައި އުޅުނެވެ. އެހެނަސް އެހެން އުޅުނު އުޅުމުގައި އޭނާގެ ހިތުގައިވި ޒަހަމްތައް ގޯސްވުން ނޫން ކަމެއް ނުވި އެވެ. ޔަޒްދާނާއި ޒިހާނަށްޓަކައި ހިތުގައި އޮތް ރުޅިވެރިކަން ދުވަހުން ދުވަހަށް އިތުރުވުން ނޫން ކަމެއް ނުވި އެވެ. ޔަޒްދާނަށް އައި ރުޅިއާއެކީ ޔުނާއަށްޓަކައި ވެސް ހިތުގައި ނުރުހުންތެރިކަން އުފެދެން ފެށި އެވެ. އެމްސްޓާޑަމްއަށް އެނބުރި ދިޔުމަށްފަހު ޔުނާއާމެދު ފަރުވާކުޑަކޮށް ކަންތައް ކުރެވެން ފެށި އެއް ސަބަބަކީ ވެސް އެއީ އެވެ.\nރޭގަނޑުގެ ވަގުތެއްގައި އެމްސްޓާޑަމްގެ ފިހާރައެއް ފާރަށް ލެނގިލައިގެން ހުރި ޖިނާހަށް އޭނާގެ ހިޔާލުތަކުން ނިކުމެވުނީ ނުހަނު ގާތުން ޔުނާގެ އުފާވެރި ހުނުމުގެ އަޑު އިވިގެން ދިޔުމުންނެވެ. ޖިނާހު ކިތަންމެ ބޭނުމެއް ނުވިޔަސް އެ އަޑު އިވިފައި އޭނާގެ ހިތުގެ ކަނެއްގައިވި އިހުސާސްތައް ހޭލި އެވެ. އެ ދިމާލަށް ބަލައިލެވުނު ވަގުތު ޔުނާ ޒިހާނާއި އަތު ގުޅާލައިގެން ހިނގާފައި ދިޔަ މަންޒަރު ފެނިފައި އެ ހިތުގައިވި ރުޅިވެރިކަމާއެކީ ހަސަދަވެރިކަމެއް ވެސް އުފެދުނީ އެ އިހުސާސްތަކުގެ ސަބަބުންނެވެ. ހަމީދުގެ ބާރާއި ފައިސާ ބޭނުންކޮށްގެން އެމީހުން އުޅޭ ތަން ހޯދައި އެމީހުން އިމާރާތުން ނިކުތީއްސުރެ ފާރަލަމުން ދެވެމުން ދިޔައީ ވެސް އެހެންވެ އެވެ.\nޔުނާ އާއި ޒިހާން ހިނގަމުން ގޮސް މަގުގެ އަނެއް ފަރާތުން ފެންނަމުން ދިޔަ ފެންގަނޑުގައި އޮތް ކެނަލް ފެނިފައި އެދިމާލަށް ދާން ފެށުމުން ޖިނާހު އޭނާގެ ފިޔަވަޅުތައް މަޑުކޮށްލި އެވެ. މާޒީގައި އޭނާއަށް ލިބުނު ގެއްލުމަށްޓަކައި އެ ދެމީހުންނަށް އައި ރުޅިއާއެކީ ޒިހާނާއި ޔުނާގެ އަތް ގުޅުވާލެވިފައިވި ގޮތުން ވެސް އެއްވެފައިވި ޖަޒުބާތުތައް އޭނަގެ ހިތަށްވެރިވި އެވެ. އެ ހުރިހާ ނޭދެވޭ ޖަޒުބާތުތައް ހިތުގައި އެއްވެގެން ދިޔުމުން އޭނާގެ ސިކުނޑީގައި ނުލަފާ ރޭވުމެއް ރޭވިގެން ދިޔަ އެވެ.\nއަންނަން އުޅޭ ތޫފާނަކާމެދު ރޭކާވެސް ލުމެއްނެތި ޒިހާނާއި ޔުނާ އެ ހިތްގައިމު ރޭގައި ކެނަލްއަށް ގޮސް އެރީ އުފާވެރި ހިނިތުންވުންތަކާ އެކީގަ އެވެ. ބަންދުކުރެވިފައިވި އެ ކެނަލްގެ ވަށައިގެން ކުޑަދޮރުތައް ހުރި އިރު އެތެރޭގައި ރީނދޫކުލައިގެ ފަނޑު އައްޔެއް ދިއްލިފައިވި ގޮތުން ހިތްގައިމު ގޮތެއް ހުއްޓެވެ. ކެނަލްގެ ތެރެއިން ދެމީހުން އެކީގައި ހިނގާފައި ދަނިކޮށް ޒިހާން ވާހަކަ ދެއްކި އެވެ.\n"އޮހް! އަހަންނަށް ހީވަނީ މަދުންހެން އަހަންނަށް ލާރި ދެވުނީ އިނގޭ .... އަންނާނަން ޔަގީންކޮށްލާފަ. ސޭވް މީ އަ ސީޓް!" ޒިހާން އެހެން ބުނެލުމުން ޔުނާ ފަހަތް ބަލައިލަމުން ހިނިތުންވުމަކާއެކީ ބޯޖަހާލި އެވެ. އެއާއެކު ޒިހާން އަނެއް ފަރާތަށް ހިނގައިގަތް ވަގުތު ޔުނާގެ އަތް ދަބަހުގެ ތެރޭގައި އޮތް ފޯނަށް މެސެޖެއްއަ އެވެ. ޔުނާ ހުސް ސީޓަކާއި ވެސް ދިމާވީ އެވަގުތު ކަމަށްވުމުން ޔުނާ އެ ސީޓުގައި އިށީންނަމުން ދަބަހުގެ ތެރެއިން ފޯނު ނަގައި ހުޅުވާލި އެވެ. އެހިނދު ސްކްރީނުން ފެނުނު ނަމުން ޔުނާގެ މޭނުބައި ކުރި އެވެ. އޭނަގެ ފޯނުގައި އަދިވެސް ޖިނާހުގެ ނަންބަރު ސޭވްކުރެވިފައި އޮތް ކަމަށްޓަކައި އަމިއްލަ ނަފްސަށް ނުރުހުންވި އެވެ.\nއެ ނަން ފެނުމުގެ ޝޮކުގައި ސިކުންތުކޮޅެއް ވަންދެން އިނުމަށްފަހު ޔުނާ މެސެޖު ހުޅުވާލި އެވެ.\n"އެމްސްޓާޑަމްގަތަ؟ ލެޓްސް މީޓް!" މެސެޖުގައި އޮތީ އެހެންނެވެ.\nބޭޤަރާރު - 15\nހީނުކުރާހާ ލޯބިވަމޭ - 17\nބޭޤަރާރު - 14\nހީނުކުރާހާ ލޯބިވަމޭ - 16\nހިޔާ - 38


ބޮޑީބިލްޑިންގ އެސޯސިއޭޝަން އޮފް މޯލްޑިވްސް ގެ އާންމު އިންތިޙާބު 2019\nބޮޑީބިލްޑިންގ އެސޯސިއޭޝަން އޮފް މޯލްޑިވްސް ގެ ހިންގާ ކޮމިޓީގެ މެންބަރުން ހޮވުމަށް، ބޭއްވުމަށް ހަމަޖެހިފައިވާ އާންމު އިންތިޙާބު2އޯގަސްޓް 2019 ވަނަ ދުވަހުގެ ރޭ ބޭއްވުމަށް ވަނީ ހަމަޖެހިފައެވެ.\nމި އެސޯސިއޭޝަންގެ ހިންގާ ކޮމިޓީގެ މަޤާމުތަކަށް ކުރިމަތިލަށްވާންބޭނުފުޅުވާ، މި އެސޯސިއޭޝަންގެ ފަރުދީ މެންބަރުންނަށް3ޖުލައި 2019 ވަނަދުވަހުން ފެށިގެން 28 ޖުލައި 2019 ވަނަ ދުވަހުގެ 14:00 އާއި ހަމައަށް ވަނީ ހުޅުވާލެވިފައެވެ.\nއިންތިޙާބު ކުރިޔަށް ދާނީ: މާފަންނު އިޖުތިމާއީ މަރުކަޒް މީޓިންގ ރޫމް (ސޯސަލް ސެންޓަރ)\nގަޑި : 20:30\nތާރީޙް :2އޯގަސްޓް 2019 (ހުކުރު)\nއަދި ވޯޓްދިނުމުގެ ޙައްޤު ލިބިފައިވާ، މި އެސޯސިއޭޝަންގެ ފަރުދީ މެންބަރުންގެ ދަފްތަރު،7(ހަތެއް) ދުވަހުގެތެރޭ، ސަރުކާރުގެ ގެޒެޓް ގައި ޝާޢިޢު ކުރެވޭނެއެވެ. އަދި އިންތިޙާބާއި ގުޅޭ އެއްވެސް ޝަކުއާއެއް ހުށައަޅުއްވަން ބޭނުންވާ ފަރާތްތަކުން، 14 ޖުލައި 2019 ވަނަ ދުވަހުގެ (އާދިއްތަ) މެންދުރު 12:00 ގެ ކުރިން، ލިޔުމަކުން މި އެސޯސިއޭޝަންގެ އިދާރާއަށް ހުށަހެޅުން އެދެމެވެ. ޝަކުއާ ހުށަހެޅުމުގެ ސުންގަޑީގެ ފަހުން ހުށަހަޅާ އެއްވެސް ޝަކުއާއެއް ބަލައި ނުގަނެވޭނެވާހަކަ އަންގަމެވެ.\nހިންގާ ކޮމިޓީގެ މަޤާމުތަކަށް ކުރިމަތިލުމަށް ހުށަހަޅާ ފޯމް، މި އިޢުލާން އާއިއެކު ޑައުންލޯޑް ކުރެވޭނެއެވެ. އަދި އެސޯސިއޭޝަން ގެ ރަސްމީ ވައިބަރ ގްރޫޕް އާއި އެސޯސިއޭޝަންގެ އިދާރާއިން ލިބޭނެއެވެ.\nހިންގާ ކޮމިޓީގެ މަޤާމުތަކަށް ކުރިމަތިލައްވާ ފަރާތްތަކުން ހުށަހެޅުމަށް ކަނޑައެޅިފައިވާ "ހިންގާ ކޮމިޓީގެ މަޤާމުތަކަށް ކުރިމަތިލުމަށް ހުށަހަޅާ ފޯމް" ބަލައި ގަތުން ކުރިޔަށްދާނީ، 28 ޖުލައި 2019 ވަނަ ދުވަހުގެ މެންދުރު 12:00ން 14:00 އާއި ދެމެދު، ގަލޮޅު ބޯޅަދަނޑު، އެކަމަޑޭޝަން ބްލޮކް ގައިހުންނަ މި އެސޯސިއޭޝަންގެ އިދާރާއިންނެވެ.\nފޯމް ބަލައިގަތުމުގައި، ހުށަހަޅާ ފޯމްގައި ފުރިހަމަ ކުރަށްޖެހޭ މައުލޫމާތު ފުރިހަމަނުވާ ފޯމްތަށް ބަލައި ނުގަނެވޭނެވާހަކަ ވެސް ދެންނެވީމެވެ.\nހިންގާ ކޮމިޓީގެ މަޤާމުތަށް:\nއާންމު މެންބަރު3(ތިނެއް)\nއިތުރު މަޢުލޫމާތު 7812226 އިދާރާގެ މޯބައިލް އާއި ގުޅުންއެދެން.\nޕަބްލިޝްކުރި ގަޑި: 1921


މައުސޫމް އަލުން ހުވާ ކުރައްވާއިފި – DhiDaily\nމައުސޫމް އަލުން ހުވާ ކުރައްވާއިފި\nފުރަތަމަ ކުރެއްވި ހުވާގެ ސައްހަ ކަމާއި މދު ސުވާލު އުފެދުމުން ދެވަނަ ފަހަރަށް ޓުއަރިޒަމް މިނިސްޓަރ ގެ ހުވާ ކުރައްވާ ޑރ. އަބްދުﷲ މައުސޫމް މަގާމުގެ މައްސޫލިޔަތު ތަކާއި ހަވާލުވެވަޑައިގެންފިއެވެ.\nއެމަނިކުފާނު އެންމެ ފުރަތަމަ ކުރެއްވި ހުވާގެ ސައްހަ ކަމާއި މެދު ސުވާލު އުފެއްދެވީ މަޖިލީހުގެ އެމްޑީޕީއަށް ނިސްބަތްވާ މެމްބަރުންނެވެ. މެމްބަރުން ވިދާޅުވީ މިނިސްޓަރު ކަމުގެ ހުވާ ކުރެއވި އިރު ޑރ. މައުސޫމް ހުންނެވީ އެމަނިކުފާނުގެ ވިޔަފާރި ކުންފުނިން ވަކިނުވެއެވެ.\nޑރ. މައުސޫމް ދެ ވަނަ ފަހަރަށް ހުވާ ކުރެއްވުމަށް ރައީސް އޮފީހަށް އަންގަން ހުށަހެޅުއްވީ ދިއްދޫ ދާއިރާގެ އެމްޑީޕީގެ މެންބަރު އަބްދުﷲ ވަހީދެވެ. އަބްދުﷲ ވަހީދުގެ ހުށަހެޅުއްވުމަށް އެމްޑީޕީގެ މެންބަރުންނާއި ކޮމިޓީގައި ތިއްބަވާ ޕީޕީއެމްއާއި ޕީއެންސީގެ މެންބަރުން ވެސް ތާއީދު ކުރައްވައި ވާހަކަދެއްކެވިއެވެ\nއެހެންކަމުގައި އެ ކަމުގައި އަމަލު ކުރާނެ ގޮތުގެ ގާނޫނީ ލަފައަކަށް ރައްޔިތުންގެ މަޖިލީހުގެ ކައުންސިލަ ޖެނެރަލްގެ އަރިހުން މަޖިލީހުގެ ރައީސް މުހައްމަދު ނަޝީދު އެދިވަޑައިގަތުމުން، ކައުންސިލަ ޖެނެރަލް ލަފާ ދެއްވީ މެންބަރުންގެ އަޣުލަބިއްޔަތުން ކޮމިޓީއަށް ފޮނުވާލަން ނުވަތަ މުޅި މަޖިލީހުން ވިޔަސް އެ މައްސަލަ އަލުން ބަލަން ޖެހޭނެ ކަމަށެވެ.\nޑރ.މައުސޫމް ޓްއަރިޒަމް މިނިސްޓަރުގެ މަގާމުން އިއްޔެ އިސްތިއުފާ ދެއްވުމާ އެކު އަލުން ވަޒީރުކަމަށް އައްޔަން ކުރައްވާ ރައީސް އޮފީހުން ވަނީ އޭނާ އަށް ލިއުން ދެއްވައިފަ އެވެ. އަދި މަގާމުގެ ހުވާ ވެސް ވަނީ އަލުން ކުރައްވައިފަ އެވެ.


Hadhdheh nethi uranium fakkaa kuraanan: Iran | Mihaaru\nއީރާނުގެ ރައީސް ހަސަން ރޫހާނީ ގައުމާ މުޚާތަބް ކުރައްވާ ތަގްރީރު ކުރައްވަނީ. --ފޮޓޯ:އޭއެފްޕީ\nހައްދެއް ނެތި ޔުރޭނިއަމް ފައްކާކުރާނަން: އީރާން\n09 މެއި 2018 - 10:567comments\nތެހެރާން (މެއި 9) - ނިއުކްލިއާ އެއްބަސްވުމުން އެމެރިކާ ވަކިވުމުގެ ރައްދެއްގެ ގޮތުން ހައްދެއް ނެތި އީރާނުން ޔުރޭނިއަމް ފައްކާ ކުރަން ފަށަން ޖެހިދާނެކަމުގެ އިންޒާރު ރައީސް ހަސަން ރޫހާނީ ދެއްވައިފި އެވެ.\nނިއުކްލިއާ އެއްބަސްވުމުން އެމެރިކާ ވަކިވިކަން ރައީސް ޑޮނަލްޑް ޓްރަމްޕް ރޭ އިއުލާން ކުރެއްވުމާ އެކު ރޫހާނީ ދެއްވި ބަޔާނުގައި ވިދާޅުވީ އީރާނުން ފަހުގެ ނިންމުން ނިންމުމުގެ ކުރިން އެއްބަސްވުމުގައި ސޮއިކޮށްފައި ތިބި އެހެން ގައުމުތައް ކަމަށްވާ އިނގިރޭސި ވިލާތް، ފްރާންސް، ޖަރުމަން، ރަޝިޔާ، ޗައިނާ އަދި ޔޫރަޕިއަން ޔޫނިއަންއާ އެކު މަޝްވަރާ ކުރާނެ ކަމަށެވެ. ޓްރަމްޕުގެ ނިންމުން ރޫހާނީ ސިފަ ކުރައްވާފައި ވަނީ އީރާނާ ދެކޮޅަަށް އިއުލާން ކުރި ނަފްސާނީ ހަނގުރާމައެއްގެ ގޮތުގަ އެވެ.\n"އީރާނިއަން އެޓޮމިކް އެނާޖީ އޮގަނައިޒޭޝަނަށް އަޅުގަނޑު މިހާރު ވާނީ ޔުރޭނިއަމް ފައްކާ ކުރަން އަޅަން ޖެހޭ ފިޔަވަޅުތައް އެޅުމަށް ތައްޔާރުވެ ތިބުމަށް އަންގާފައި. ގޮތެއް ނިންމުމުގެ ކުރިން ނިއުކްލިއާ އެއްބަސްވުމުގެ އެހެން ބައިވެރިންނާ މަޝްވަރާ ކުރާނަން،" ގައުމީ ޓީވީން ދެއްކި ތަގްރީރުގައި ރޫހާނީ ވިދާޅުވި އެވެ.\nއީރާނުގެ ރައީސް ވިދާޅުވީ ނިއުކްލިއާ އެއްބަސްވުމުގައި 2015 ވަނަ އަހަރު ސޮއިކުރި ފަހުން އެ އެއްބަސްވުމަށް އީރާނުން ފުރިހަމަ އަށް އަމަލު ކުރިކަން ބައިނަލްއަގުވާމީ ފަރާތްތަކުން ހެކިވާނެ ކަމަށެވެ. އެކަމަކު އެއްބަސްވުމާ ޚިލާފުވީ ކޮން ގައުމެއްކަން މިއަދު ހާމަވެއްޖެ ކަމަށް ވިދާޅުވި އެވެ.\nއިޒްރޭލަށް އިޝާރަތް ކުރައްވާ ރޫހާނީ ވިދާޅުވީ ޓްރަމްޕުގެ ނިންމުމަށް ތާއިދު ކުރި ހަމައެކަނި ބަޔަކީ ޒަޔަނިސްޓް ދައުލަތް ކަމަށެވެ.


SunOnline: Mua ge ''Leena'' leak vejje\nމުއާގެ "ލީނާ" ލީކުވެއްޖެ\nއައިމިނަތު ލުބާ 16 Oct 2019, 08:26\nލީނާގެ ޕްރެމިއާ ރެޑްކާޕެޓްގައި ޑިރެކްޓަރު އަބްދުﷲ މުއާޒް އަދި ލީޑު އެކްޓްރެސް މަރިޔަމް އައްޒަ -- ސަން ފޮޓޯ: އަހުމަދު އައުޝަން އިލްޔާސް\nމީގެ އަހަރުތަކެއް ކުރިން ވިޔަފާރިވެރިންގެ ޖަމިއްޔާގެ ފާހާނާއެއްގެ ތެރޭގައި ރަހުމު ކުޑަ ގޮތަކަށް މަރާލާފައިވާ އަޒްލީނާ ނަފީސްގެ މަރުގެ ހާދިސާއިން "އިންސްޕަޔާވެގެން" ތައްޔާރުކުރި ދިވެހި ފިލްމު "ލީނާ" ލީކުވެއްޖެއެވެ.\nފިލްމީ ތަރި އަބްދުﷲ މުއާޒްގެ ޑައިރެކްޓުކުރި ފުރަތަމަ ފީޗާ ފިލްމު "ލީނާ" ލީކުވީ މިދިޔަ ހަފްތާ ތެރޭ، ޔޫޓިއުބަށެވެ. ޔޫޓިއުބުން އެކަނިވެސް މިހާތަނަށް 18،000 އަށް ވުރެ ގިނަ މީހުން ވަނީ އެ ފިލްމު ބަލާފައެވެ.\nމިދިޔަ ޖުލައި މަހުގެ ފަހުކޮޅު ފިލްމު "ލީނާ" ޕްރިމިއާކުރި އިރު، މި ފިލްމު ނެރުމާ، އަޒްލީނާ ނަފީސްގެ އާއިލާއިން ވަރަށް ބޮޑަށް ދެކޮޅު ހަދައި، އަދި ފިލްމު ބޯއިކޮޓްކުރުމަށްވެސް ގޮވާލިއެވެ.\nފިލްމު ބޮއިކޮޓް ކުރަން ގޮވާލާ އަޑު ގަދަވެފައި ވަނިކޮށް، "ސަން"އާ ވާހަކަ ދައްކަމުން މުއާ މީގެ ކުރިން ބުނީ، ލީނާ ޝޫޓް ކުރަން ފެށީ އަޒްލީނާގެ އާއިލާއާ އެކު އަންޑަސްޓޭންޑިންއަކަށް އާދެވުމުން ކަމަށެވެ.\nއެކަމަކު އެ ވާހަކަތައް އަޒްލީނާގެ އާއިލާއިން ދޮގުކުރެއެވެ. އެ އާއިލާއިން "ސަން"އަށް މިއަދު ބުނީ އެންމެ ކުޑަމިނުން ފިލްމު ހަދަން އެއްބަސްވާ ފަދަ އިޝާރާތެއް ލިބޭ ގޮތަށް ބަހެއްވެސް ބުނެފައި ނޯންނާނެ ކަމަށެވެ.\n"މިއީ ވަރަށް ބޮޑު ދޮގެއް. އަބަދުވެސް އާއިލާއިން ފިލްމު ހެދުމާ ދެކޮޅު. އާއިލާ އެއްވެސް މެމްބަރަކާ ދެކެވުނު އެއްވެސް ވާހަކައެއްގައި ފިލްމު ހަދަން އެއްބަސްވެފައެއް ނޯންނާނެ. އަދި އެފަދަ އިޝާރާތެއް ލިބޭ ގޮތަށް ބަހެއްވެސް ބުނެފައެއް ނޯންނާނެ،" އަޒްލީނާގެ އާއިލާއިން ބުންޏެވެ.\nލީޑު ކެރެކްޓާ "ލީނާ"ގެ ރޯލުން މަރިޔަމް އައްޒަ ފެނިގެންދާ މި ފިލްމާ ބެހޭގޮތުން އަޒްލީނާގެ އާއިލާއިން އޭރު ބުނީ އަޒްލީނާގެ ހަޔާތުގެ މައްޗަށް މިފަދައިން ފިލްމު ހެދީ އޭނާގެ ހަނދާންތަކަށް އިހުތިރާމްކުރުމަށް އާއިލާއިން ކުރާ އާދޭސްތަކަށް ބީރު ކަންފަތެއް ދީފައި ކަމަށެވެ.\nމި ފިލްމުގައި ލީނާގެ ލޯބިވެރިޔާގެ ރޯލުން ފެންނަނީ އަލީ އާޒިމް (ދޮން އައްޔަ)އެވެ. އަދި ފިލްމުން ފެނިގެންދާ އިތުރު ތަރީންގެ ތެރޭގައި ނުޒުހަތު ޝުއައިބު (ނުޒޫ)، މަރިޔަމް ހަލީމް އަދި އަހްމަދު ސައީދު ހިމެނެއެވެ.\nފިލްމު ރިލީޒްކޮށްފައިވަނީ މި އަހަރުގެ ޖުލައިގެ 23 ގައެވެ. އެ ފިލްމު ވަނީ އަތޮޅުތެރޭގައިވެސް ދައްކާފައެވެ.


މާޅޮސްމަޑުލު އުތުރުބުރީ މަޑުއްވަރީ ކައުންސިލްގެ އިދާރާ، ރ. މަޑުއްވަރި\nއިކޮނޮމިކް، ސޯޝަލް އެންޑް މުނިސިޕަލް ސަރވިސަސް ޔުނިޓް\nޓެކްނިކަލް ކޯ އެލަވަންސް: އަސާސީ މުސާރައިގެ %28 (އަށާވީސް އިންސައްތަ) (ޓެކްނިކަލް ކޯ އެލަވަންސް ލިބޭނީ މަޤާމުގެ ޝަރުޠުގައި ބަޔާންކޮށްފައިވާ ތަޢުލީމީ ދާއިރާތަކުގެ ތެރެއިން އިކޮނޮމިކްސް ނުވަތަ ޕްރޮޖެކްޓް މެނޭޖްމަންޓް ނުވަތަ އާބަން ސްޓަޑީޒްގެ ދާއިރާއިން ސެޓްފިކެޓް ލެވެލް7ނުވަތަ އެއަށްވުރެ މަތީ ސަނަދެއް ހާޞިލްކޮށްގެން ވަޒީފާ ހަމަޖެހޭ ފަރާތަކަށެވެ.)\nސަޕޯޓިންގ ކޯ އެލަވަންސް 2: -/900 (ނުވަ ސަތޭކަ ރުފިޔާ) (ސަޕޯޓިންގ ކޯ އެލަވަންސް2ލިބޭނީ ޓެކްނިކަލް ކޯ އެލަވަންސްއަށް ޝަރުޠު ހަމަނުވެ ވަޒީފާ ހަމަޖެހޭ ފަރާތަކަށެވެ.)\nދިވެހިރާއްޖޭގެ ބިމާއިބެހޭ ޤާނޫނާއި އެއްގޮތްވާގޮތުގެ މަތިން އަދި ރަށުގެ ލޭންޑް ޔޫސް ޕްލޭނާ ތަޢާރަޟުނުވާ ގޮތުގެ މަތިން ރަށުން ބިންދޫކުރުމާއި ބިމާއި ޢިމާރާތް ރަޖިސްޓްރީ ކުރުމާއި ދިވެހިރާއްޖޭގެ ޢިމާރާތް ކުރުމުގެ ޤަވާޢިދުތަކާއި އެއްގޮތްވާގޮތުގެ މަތިން ރަށުގައި ޢިމާރާތްކުރުމުގެ ކަންކަން ބަލަހައްޓައި އެކިއެކި ފަރާތްފަރާތުން ރަށުގެ ބިމާ ގުޅޭގޮތުން ހިންގާ ބިމާއިބެހޭ އެންމެހައި މުޢާމަލާތުތަކުގެ ރެކޯޑުތައް ދިވެހިރާއްޖޭގެ ބިމާއި ބެހޭ ޤާނޫނާއި މިނޫންވެސް ޤާނޫނުތަކުގައިވާ ގޮތުގެ މަތިން ބެލެހެއްޓުން\nދިވެހިރާއްޖޭގެ ޤާނޫނާއި އެއްގޮތްވާގޮތުގެ މަތިން ފިހާރަތަކާއި ހޮޓާތަކާއި ރެސްޓޯރަންޓްތަކާއި ކެފޭތަކާއި ގެސްޓްހައުސްތަކާއި ޢާއްމު މާރުކޭޓްތަކުގެ ސާފުތާހިރުކަން ބެލުމާއި އެތަންތަން ހިނގަމުންދަނީ ޤަވާއިދުތަކާއި އެއްގޮތަށްތޯ ބަލާ ފިޔަވަޅު އަޅަންޖެހޭ ކަންތަކުގައި ފިޔަވަޅު އެޅުން\nރަށު ކައުންސިލްގެ އިޙްތިޞާޞްގެ ތެރޭގައި ހިމެނޭ ކަންކަމާއި ގުޅޭގޮތުންނާއި ސަރުކާރުގެ އެކިއެކި ޤާނޫނުތަކުގެ ދަށުން ރަށު ކައުންސިލާއި ޙަވާލުކޮށްފައިވާ ކަންކަމާއި ގުޅޭގޮތުން ދޫކުރާ ހުއްދަތަކާއި ސަރުކާރުގެ އެކިއެކި ވުޒާރާތަކުން ކައުންސިލް މެދުވެރިކޮށް ދޫކުރާ ހުއްދަތަކާއި ރެޖިސްޓްރީތައް ހަދާ ދިނުމާއި އެފަދަ ލިޔުންތައް ދޫކުރުމާއި އެފަދަ ލިޔުންތައް ބާޠިލްކުރަންޖެހޭ ޙާލަތްތަކުގައި ބާޠިލްކުރުން\nސަރުކާރާއި އަމިއްލަ ފަރާތްތަކުން ރަށުގައި ހިންގާ ތަފާތު ތަރައްޤީގެ މަޝްރޫޢުތަކުގެ މަޢުލޫމާތާއި ރިޕޯޓްތައް ހަފްތާއަކު އެއްފަހަރު ހޯދާ މި ރިޕޯޓްތަކަށް ބަލައި މަސްދުވަހުގެ ރަށު ތަރައްޤީގެ މަޝްރޫޢުތަކުގެ ރިޕޯޓް އެކުލަވާލާ ފޮނުވަންޖެހޭ ފަރާތްތަކަށް ފޮނުވުމަށް އެމަސްޢޫލިއްޔާތާއި ޙަވާލުވެހުރި މުވައްޒަފަށް ބާރުއެޅުން\nރަށުގެ އިޖުތިމާޢީ ސަރަޙައްދު ކުނިކަހާ ސާފުކުރެވޭނެ އިންތިޒާމެއް ހަމަޖެއްސުމާއި ރަށުގެ ސާފުތާހިރުކަން ދެމެހެއްޓުމަށް މަސައްކަތްކުރުވުން\nއިޖުތިމާޢީ މަރުކަޒުތަކާއި ކުޅިވަރުކުޅޭ ޢާއްމު ދަނޑުތަކާއި ބިންތައް ބެލެހެއްޓުމާއި ކުޅިވަރުގެ ވަޞީލަތްތަކާއި ޢާއްމު ޕާކުތަކާއި މުނިފޫހިފިލުވުމާއިބެހޭ ޚިދުމަތްތައް ފޯރުކޮށްދިނުމުގެ އިންތިޒާމް ހަމަޖެއްސުން\nދިވެހިރާއްޖޭގެ ޤާނޫނާއި އެއްގޮތްވާ ގޮތުގެ މަތިން ޕްރީސްކޫލްގެ ޚިދުމަތް ދިނުމާއި ބޮޑެތި މީހުންގެ ތަޢުލީމީ އަދި ފަންނީ ފެންވަރު މަތި ކުރުމުގެ ޕްރޮގްރާމްތައް ރާވައި ހިންގުން\nރަށު ތަރައްޤީގެ ޕްލޭނަށް ބިނާކޮށް މަދުވެގެން ފަސް އަހަރުގެ ރަށުގެ ފައިނޭންޝަލް ޕްލޭން ރައްޔިތުންގެ ބައިވެރިވުމާއިއެކު ރަށު ކައުންސިލްގެ އިރުޝާދުގެ ދަށުން އެކުލަވާލައި ޢާއްމުކުރުން\nރަށު ތަރައްޤީ ޕްލޭނާއި ފައިނޭންޝަލް ޕްލޭނަށް ބަލައިގެން ރަށު ކައުންސިލްގެ މަޝްވަރާގެ މަތިން ރަށުގެ ތަރައްޤީގެ އެންމެހާ ކަންތައްތައް ރާވާ ހިންގުން އަދި ޤައުމީ ތަރައްޤީގެ ޕްލޭނަށް އަމާޒުކޮށް ކުރިއަށް އޮތް5އަހަރު ދުވަހަށް ތައްޔާރުކުރާ ރަށު ތަރައްޤީގެ ޕްލޭން ތައްޔާރުކުރުމަށް ކައުންސިލަށް އެހީތެރިވުން\nރަށު ކައުންސިލުން ޢަމަލުކުރަމުން ގެންދާ ތަރައްޤީގެ ޕްލޭނުގެ މުއްދަތު ހަމަވުމުގެ4މަސް ދުވަހުގެ ކުރިން ޤައުމީ ތަރައްޤީގެ ޕްލޭނަށް އަމާޒުކޮށް ރަށު ކައުންސިލްގެ އިރުޝާދުގެ ދަށުން ކުރިއަށްއޮތް5އަހަރު ދުވަހަށް ތައްޔާރުކުރާ ރަށު ތަރައްޤީގެ ޕްލޭން ތައްޔާރުކޮށް ލޯކަލް ގަވަރމަންޓް އޮތޯރިޓީއަށް ފޮނުވުން\nތަރައްޤީގެ މަޝްރޫޢުތަކަށް އެކުލަވާލާފައިވާ ޕްލޭނާއި އެއްގޮތަށް މަޝްރޫޢުތައް ހިނގާ ނުހިނގާ ގޮތް ބެލެހެއްޓުން އަދި ޤާނޫނު ނަންބަރ 7/2010 ގެދަށުން ކައުންސިލުން އެކަށައަޅާފައިވާ ޕްލޭންގައި ހިމެނޭ މަޝްރޫޢުތައް ހިންގުމުގައި ކައުންސިލުން ކަނޑައަޅާފައިވާ ސިޔާސަތުތަކާއި އެއްގޮތަށް ކުރަންޖެހޭ އެންމެހާ މަސައްކަތްކުރުން\n1. ބިޒްނަސް އެޑްމިނިސްޓްރޭޝަން ނުވަތަ ބިޒްނަސް މެނޭޖްމަންޓް ނުވަތަ އިކޮނޮމިކްސް ނުވަތަ ޕްރޮޖެކްޓް މެނޭޖްމަންޓް ނުވަތަ ޕަބްލިކް އެޑްމިނިސްޓްރޭޝަން ނުވަތަ އާބަން ސްޓަޑީޒްގެ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ޙާޞިލްކޮށްފައިވުމާއެކު، މުނިސިޕަލް ސާވިސަސް ނުވަތަ ޕްރޮޖެކްޓް މެނޭޖްމަންޓް ނުވަތަ އިކޮނޮމިކް ޑިވެލޮޕްމަންޓްގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން\n2. ބިޒްނަސް އެޑްމިނިސްޓްރޭޝަން ނުވަތަ ބިޒްނަސް މެނޭޖްމަންޓް ނުވަތަ އިކޮނޮމިކްސް ނުވަތަ ޕްރޮޖެކްޓް މެނޭޖްމަންޓް ނުވަތަ ޕަބްލިކް އެޑްމިނިސްޓްރޭޝަން ނުވަތަ އާބަން ސްޓަޑީޒްގެ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ން ފެށިގެން މަތީގެ ސަނަދެއް ޙާޞިލްކޮށްފައިވުން\nއިންޓަވިއު އަދި ޕްރެޒެންޓޭޝަން/ ޕްރެކްޓިކަލްސް\nމަޤާމަށް ޢައްޔަންކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %55 (ފަންސާސް ފަހެއް) އިންސައްތައަށްވުރެ މަތިވާން ޖެހޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 17 ނޮވެމްބަރ 2019 ވާ އާދިއްތަ ދުވަހުގެ މެންދުރު 14:00 ގެ ކުރިން، މާޅޮސްމަޑުލު އުތުރުބުރީ މަޑުއްވަރީ ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] އަދި ފެކްސް ނަންބަރު 6580034 މެދުވެރިކޮށްވެސް ބަލައިގަނެވޭނެއެވެ. އަދި އިޢުލާންގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނަޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 21 ނޮވެމްބަރ 2019 އާއި 28 ނޮވެމްބަރ 2019 އާ ދެމެދު، މާޅޮސްމަޑުލު އުތުރުބުރީ މަޑުއްވަރީ ކައުންސިލްގެ އިދާރާގައެވެ.\n08 ރަބީޢުލްއައްވަލް 1441\nސުންގަޑި: 17 ނޮވެންބަރު 2019 1400


Nihan ge Shareeaiy miyadhu ves cancel\nނިހާންގެ ޝަރީއަތް މިއަދުވެސް ކެންސަލް\nއަހުމަދު ނިހާން މީގެ ކުރިން ބޭއްވި ޝަރީއަތެއްގައި: ނިހާންގެ މިއަދުގެ ޝަރީއަތް ވެސް ކެންސަލް ކޮށްފި\nއެމްއެމްޕީއާރްސީގެ ހިޔާނާތާއި ގުޅުންހުރި މައްސަލަތަކެއްގައި ދައުވާ ކޮށްފައިވާ ރައްޔިތުންގެ މަޖިލީހުގެ ވިލިމާލެ ދާއިރާގެ ކުރީގެ މެންބަރު އަހްމަދު ނިހާން ހުސައިން މަނިކުގެ ޝަރީއަތް މިއަދުވެސް ކެންސަލް ކޮށްފި އެވެ.\nމިއަދުގެ ނިހާންގެ ޝަރީއަށް ކެންސަލް ވެފައިވާ ކްރިމިނަލް ކޯޓުން ވަނީ ޔަގީން ކޮށްދީފަ އެވެ. ނަމަވެސް ކެންސަލްވި ވަކި ސަބަބެއް ނުބުނެ އެވެ.\nކުރިއަށް ގެންދަން މިއަދު ނިންމާފައި އޮތީ ނިހާނަށް ކުރާ ހަ ދައުވާގެ ޝަރީއަތެވެ. އެއީ ރިޝްވަތު ހިފުމުގެ ތިން ދައުވާއަކާއި، ރިޝްވަތު ދިނުމުގެ ދެ ދައުވާއެއްގެ އިތުރުން މަނީ ލޯންޑަރިންގެ ދައުވާ އެކެވެ. ކުރީގެ ޝަރީއަތުގެ މަޖިލީހެއްގައި ނިހާން ވަނީ ހުރިހާ ދައުވާ އަކަށް އިންކާރު ކުރައްވާފަ އެވެ.\nނިހާނަށް ދައުވާ ކުރަނީ ރައްޔިތުންގެ މަޖިލީހުގެ މާލިއްޔަތު ކޮމިޓީގެ މުގައްރިރަކަށް ހުންނެވި ދުވަސްވަރު ކުރީގެ ނައިބު ރައީސް އަހްމަދު އަދީބުގެ ފަރާތްޕުޅުން ރިޝްވަތަށް އެދިވަޑައިގަތުމާއި ރިޝްވަތު ހިއްޕެވުމާއި އެގޮތަށް ހޯއްދެވި ފައިސާ ލޯންޑާ ކުރެއްވުމުގެ ކުށުގަ އެވެ.\nދައުލަތުން ވަނީ ނިހާންގެ މިލްކިއްޔާތުގައި ހުރި ބައެއް ތަކެތި ދައުލަތަށް ނެގުމަށް ވެސް ޝަރީއަތުގައި އެދިފަ އެވެ. އޭގެ ތެރޭގައި ނިހާންގެ ޕްލެޓިނަމް ރެސިޑެންޓް ފްލެޓާއި ރޮލެކްސް (ސަބްރީނާ) ބްރޭންޑްގެ ގަޑިއެއް ހިމެނެ އެވެ.\nދައުލަތުގެ ދައުވާގައި ބުނެފައި ވަނީ ފްލެޓަކީ ނިހާން މާލިއްޔަތު ކޮމިޓީގެ މުގައްރިރުކަމުގައި ހުންނެވިއިރު އަދީބު މެދުވެރިވެގެން ލިބިވަޑައިގެންނެވި 150،000 ޑޮލަރުން ގަނެފައިވާ ފްލެޓެއް ކަމަށެވެ. އަދި އެ ފައިސާގެ ޗެކް ނިހާނު ގަބޫލު ކުރެއްވީ އަދީބު ދޭ ފައިސާއަކީ ކުށް ކޮށްގެން ހޯދާ ފައިސާކަން ނިހާނަށް ޝައްކުކުރެވޭ ހާލަތުގައި ކަމަށެވެ.\nދައުލަތަށް ނަގަން އެދުނު ނިހާންގެ ރޮލެކްސް ގަޑިއަކީ ވެސް ރިޝްވަތުގެ ގޮތުގައި އަދީބު ދެއްވައިފައިވާ ހަދިޔާއެއް ކަަމަށް ދައުލަތުން ބުނެ އެވެ. އެގޮތުން 2014 ވަނަ އަހަރު ޕްރޮސެކިއުޓާ ޖެނެރަލްގެ މަގާމަށާއި ޖުޑީޝަލް ސާވިސް ކޮމިޝަނަށް މެމްބަރަކު އައްޔަނު ކުރުމަށް ނެގި ވޯޓާ ގުޅިގެން ރޮލެކްސް ގަޑިއެއް ދިނުމަށް ނިހާނު އަދީބުގެ އަރިހުން އެދިވަޑައިގެންނެވި ކަމަށް ދައުވާގައިވެ އެވެ.\nއޭގެ އިތުރުން އަދީބު އެދިވަޑައިގަންނަވާ ގޮތަށް މަސައްކަތް ކުރައްވާނަމަ 650،000 ރުފިޔާ ވެސް އަދީބު، ނިހާނަށް ދެއްވައިފައިވާ ކަމަށްވެސް ދައުލަތުން ބުނެ އެވެ. އެ ފައިސާ ވެސް ދައުލަތަށް ހޯދުމަށް ޝަރީއަތުގައި އެދިފައި ވެއެވެ.\nރައްޔިތުންގެ މަޖިލިސް އަހުމަދު ނިހާން ހުސައިން މަނިކު ކްރިމިނަލް ކޯޓް + ޕޮލިޓިކްސް\nނިހާންގެ ޝަރީއަތް ކުރިޔަކަށް ނުދިޔަ\nނިހާންގެ ޝަރީއަތް ތާވަލަށް ލައިފި\nނިހާނަށް ކުރާ ރިޝްވަތުގެ ދައުވާތަކުގެ އަޑުއެހުމެއް މާދަމާ


Ghaazee Hailam ge thuhumathuthah hus thuhumathu thakakah nuvaanetha?\nކްރިމިނަލް ކޯޓުގެ އިސް ގާޒީ އަހްމަދު ހައިލަމް -- ފޮޓޯ: ރައީސް އޮފީސް\nގާޒީ ހައިލަމްގެ ތުހުމަތުތައް ހުސް ތުހުމަތުތަކަށް ނުވާނެތަ؟\nމިދުވަސްވަރު އެންމެ ގިނައިން ދެކެވެނީ ކްރިމިނަލް ކޯޓުގެ އިސްގާޒީ އަހްމަދު ހައިލަމްގެ ވާހަކައެވެ. އޭނާގެ އިންސާފުވެރިކަމާއި އަދުލުވެރިކަމަށް ބަޔަކު މީހުން ހުރަސްއަޅާ ނުފޫޒު ފޯރުވާން އުޅުނު ގޮތުގެ ވާހަކަ އެވެ.\nހައިލަމްގެ މައްސަލަ މިފަހުން ފެށުނީ އޭނާ ރަނގަޅަށް ބަލައި ނުލާ ވައިބާ ގްރޫޕަށްލީ ފޮޓޮއަކާއި ހިސާބުންނޭ ބުނުން ގޯހަކަށްނުވާނެ އެވެ. އެހެންނަމަވެސް އެހާހިސާބުން ފެންމަތިވީ މާކުރިޔަކުން ހައިލަމަށް ބޭފުޅަކު ދެއްވި ލޯނެއްގެ ވާހަަކަ އެވެ. އަބުރުކަތިލުމުގެ ގޮތުން ދެއްކި ވާހަކަ އެކޭ ހައިލަމް ވިދާޅުވި އެވެ؟\nމިހިސާބުން ރައްޔިތުން ކުރަންފެއްޓި ސުވާލުތައް ވަކި މަދެއް ނޫނެވެ.\nރާއްޖޭގެ ގިނަ ރައްޔިތުން އެތަނަކުން އަދުލު އިންސާފަށް އުއްމީދުކުރާ އެއް ތަނުގެ އިސް ގާޒީގެ މަގާމުގައި ހުންނެވި ބޭފުޅާ މާލީ ހާލަތު ދަތިވެ އަމިއްލަ ފަރާތްތަކުގެ އަތުން ލޯނު ނަންގަވަން ފެށީ ތޯއެވެ؟ އާއްމު ރައްޔިތުން ލޯނު ނަގަމުން ގެންދާ ބޭންކްތަކުން "ނެގެން އޮތް އުސޫލަކުން" ލޯނު ނުނެގުނީ ކީއްވެތޯ އެވެ؟ ހަމަ ގައިމުވެސް "ގާތް ރަހުމަތްތެރިޔާ"ގެ އަތުން ލޯނު ނުނެންގެވިނަމަ، ރައްޔިތުންގެ ހިތުގައި އަދި ކަމާ ގުޅޭ އިދާރާތަކުގެ ކުރީމަތީގައި ތުހުމަތުގެ އިނގިލި ދިއްނުކުރެވުނީސް ނޫންތޯ އެވެ؟ އަނެއްކޮޅުން ގާޒީ ހައިލަމް ވިދާޅުވާ "ގާތް ރަހުމަތްތެރިޔާ" އަކީ ސިޔާސީ އެކި ކަންކަމުގައި އިސްކޮށް އުޅުއްވި މަޝްހޫރު ސިޔާސީ ބޭފުޅެކެވެ. އެ ވިދާޅުވީ "ގާތް ރަހުމަތްތެރިޔާ" އެންމެ ފަހުން ސިޔާސީ ޕޯޑިއަމަކުން ފެނުނީވެސް ހައިލަމް މައްސަލަ ބައްލަވާ ކުރީގެ ރައީސް ޔާމީންގެ ކެމްޕޭން ޕޯޑިއަމުންނެވެ. މިހުރިހާ ކަމެއް މިހެން ހުރުމުން ރައްޔިތުންގެ ހިތުގައި ޝައްކު އުފެދޭނެ ނޫންތޯ އެވެ؟ އަދި ތުހުމަތު ކުރާ ބަޔަކަށްވެސް މިހެން ކަންކަން ހުރުމުން ތުހުމަތުގެ އިނގިލި ދިއްކޮށް ސުވާލު އުފެއްދުމަށް ރަނުގެ ފުރުސަތެއް ލިބިގެން ނުދޭތޯ އެވެ؟\nދެން އޮތީ ހައިލަމް ބަލާ ނުލާ ވައިބާ ގްރޫޕަށް ލެއްވި ފޮޓޯގެ ވާހަކަ އެވެ. ހައިލަމް ވިދާޅުވީ އެއީ ވަރަށްވެސް ދެރަކޮށް ހިނގި ކަމެއް ކަމަށެވެ. އަދި އޭގައި ގައުމުގެ އިސްފަރާތްތަކަކާއި ވައްތަރު ކުރެހުންތަކެއް ހުރި ކަން އޭނާއަށް އެނގިވަޑައިނުގަންނަވާ ކަމަށެވެ. އެކަމަކީ ވަރަށްވެސް ދެރަކޮށް ހިނގާ ގޮސްފައިވާ ކަމެކެވެ. އެހެނީ ވައިބާ ގްރޫޕަށް ފޮޓޯއެއް ލި އިރު، އެއިން ފެންނަ އެއްޗެއް ބަލައިނުލާ ކަމަށް ގާޒީ ހައިލަމް ވިދާޅުވުމުން، ބައެއް ރައްޔިތުން އަންނަނީ ގާޒީ ހައިލަމް ބައްލަވާ މައްސަލަތައް ނިންމަވާއިރު ރަނގަޅަށް ބައްލަވާތޯ ސުވާލު އުފައްދަމުންނެވެ.\nމިހުރިހާ ކަމެއް މިހެން ހުރި އިރު، އިސްގާޒީގެ މަގާމަށް ހައިލަމް ކުރެއްވި ދަތުރުފުޅަކީ، ވަރަށްވެސް ކުރު މުއްދަތެއްގައި ކުރެއްވި ކާމިޔާބު މަސައްކަތެއް ކަމަށް ބުނަންޖެހެ އެވެ. އޭނާ އެ މަގާމަށް ވަޑައިގެންނެވި ގޮތާއި މެދު ސުވާލު އުފައްދަނީކީ ނޫނެވެ. އެހެން ނަމަވެސް އިސް ގާޒީގެ މަގާމުން ކުރީގެ އިސް ގާޒީ އަބްދުލް ބާރީ ޔޫސުފް ދުރުކޮށް، ގާޒީ އާދަމް އާރިފަށް ވަގުތީ ގޮތުން ކޯޓު ހިންގުން ހަވާލުކޮށް އެކެއް ފެބްރުއަރީގެ އަމުރާ އެކު އާދަމް އާރިފް އެމަގާމުން އެއްފަރާތްކޮށް، ގާޒީ ކަމަށް ވަޑައިގެންނެވިތާ ދެ ތިން މަސްތެރޭގައި އިސް ގާޒީ ކަމަށް ހައިލަމް އައްޔަނު ކުރުމަކީ ގިނަ ބަޔަކު ދައްކާ ވާހަކަ އެކެވެ. ގާޒީ ހައިލަމް މަޝްހޫރުވެގެން ދިޔައީ އެހާ ހިސާބުންނެވެ.\nދެން އޮތީ އިސް ގާޒީ ހައިލަމް ނެރުއްވި ބަޔާނުގެ ވާހަކަ އެވެ. ގިނަ ބޮޑެތި ތުހުމަތު ތަކެއް ކުރެއްވި އެވެ. އިސްފަރާތްތަކެއް ގުޅާ، ކަމެއްގެ ޔަގީންކަން ހޯއްދަވަން ބޭނުންފުޅުވި ވާހަކަ އެވެ.\nގާޒީ ހައިލަމްގެ ބޭނުމަކަށްވީ މިބަޔާނުން އޭނާގެ ނަޒާހަތްތެރިކަން ހާމަކޮށްދިނުން ކަމަށް ވެދާނެ އެވެ. އެހެންކަމަށް ވާނަމަ އެންމެ ރަނގަޅު ގޮތަކަށް ވީހީ، ގުޅުއްވި ބޭފުޅުންގެ ނަންވެސް ހާމަކުރެއްވުމެވެ. ހުރިހާ ކަމެއް ސާފު ކޮށްދިނުމެވެ. އެހެންނަމަވެސް އޭގެ ބަދަލުގައި ހަމައެކަނި ތުހުމަތު ތަކުން ގާޒީ ހައިލަމް ނިންމަވާލެއްވީ އެވެ.\nހައްތަހާވެސް ތުހުމަތު ތަކެވެ. ފުލުހުން ކުރާ ލޯނެއްގެ ތުހުމަތެވެ. އެކަމަށް ބާރުދީ ޖޭއެސްސީން ކުރާ ތުހުމަތެކެވެ. އަދި ފޮޓޮއެއް ލީތީ ކަންކަން ބައްލަވާ މިންވަރާއި މެދު ރައްޔިތުން ކުރާ ތުހުމަތެވެ. މިހުރިހާ ކަމަކާއި އެކު އިސްގާޒީ ހައިލަމްގެ ތުހުމަތު ތަކެވެ.\nމިހުރިހާ ކަމަކަށް، ކުރީގެ އުއްތަމަ ފަނޑިޔާރު އަހުމަދު ފާއިޒް ހުސައިން ވިދާޅުވި ބަސްފުޅަކީ ނުހަނު ހިކުމަތްތެރި ވާހަކަކޮޅެކެވެ.\n"ފަނޑިޔާރަކު ތުހުމަތެއްގެ ތުންފަތް މަތީގައި ހުރެ ކުރާ ތުހުމަތު ވެގެން ދާނީ ހުސް ތުހުމަތަށެވެ."\nކްރިމިނަލް ކޯޓް އިސްގާޒީ ހައިލަމް އަދުލުއިންސާފު


J2-ތިނަދޫ | Secretariat of the Felidhuatholhu Atoll Council\nރަށުގެ ބޮޑު މިން: 9.1 ހެކްޓަރ\nޕޯސްޓަލް ކޯޑު: 10020\nއާބާދީ: އަންހެން،110 ފިރިހެން 105 ޖުމުލަ 215 (2020 ޖުލައިގެ ނިޔަލަށް)\nރަށުކައުންސިލްގެ ފޯނު ނަންބަރ: 6700604\nއީ މެއިލް: info@vaavthinadhoo.gov.mv\nތަޢުލީމް: މިރަށުގައި އެއްވެސް ސްކޫލެއް ނުހުރެއެވެ.\nޞިއްޙީ ޚިދުމަތް: ހެލްތް ސެޓަރ\nމިރަށަކީ މިއަތޮޅުގެ އެހެން ރަށްރަށާއި އަޅާ ބަލާއިރު ބިމުގެ ގޮތުން ތަނަވަސް ތަށެކެވެ. އިޤްތިޞާދީ މަސައްކަތްތަކެއް ކުރުމަށް ބިމުގެ ވަޞީލަތް އޮތް ރަށެކެވެ. މިރަށުގައި މީހުން އާބާދުވެފައިވާ ކުޑަ ސަރަހައްދެއް ފިޔަވައި ދެން އޮތް ބިންތަކުގައި އިޤްތިޞާދީ މަސައްކަތްތަކެއް ކުރުމުގެ ފުރުޞަތު އެބަ އޮތެވެ. ތިނަދޫއަކީ ލޯކަލް ޓްވަރިޒަމްގެ ދާއިރާގައި މިއަތޮޅުގައި ވަރަށް ފާގަގަކޮށްލެވޭ ރަށެކެވެ. ފެންވަރު ރަނގަޅު ގެސްޓް ހައުސްތަކެއް އެރަށުގައި އަންނަނީ ހިންގަމުންނެވެ. އަދި ވެސް މި ދާއިރާއިން ގިނަ އިންވެސްޓްމެންޓްތައް އެރަށުގައި އަންނަނީ އެކި ފަރާތްތަކުން ކުރަމުންނެވެ.


Baazaarumathi furi baaruve, thaketheege agu ainufoaraa hisaabah! | Mihaaru\nޢަޞުރު · 15:10\nމާލޭގެ ބަނދަރުމަތި ސަރައްދު މީހުން މުދާ އުފުލަނީ: ރޯދައާ ދިމާކޮށް ބާޒާރުމަތި ވަނީ ވަރަށް ހަލބޮލިވެފައި. ފޮޓޯ: ނިޝާން އަލީ /މިހާރު\nބާޒާރުމަތި ފުރިބާރުވެ، ތަކެތީގެ އަގު އަތް ނުފޯރާ ހިސާބަށް!\n04 ޖޫން 2016 - 15:155comments\nރޯދަމަސް ފެށެން ދެ ދުވަހަށް ވެފައިވާއިރު ބާޒާރުމަތި ފެންނަނީ އެހެން އަހަރުތަކެކޭ އެއްގޮތަށް ވަރަށް ހަލަބޮލި، ކާރުބާރު ބޮޑު ތަނެއްގެ ގޮތުގައި. ރޯދައަށް އެތެރެކުރި ގިނަ ތަކެތީގެ އަގުތައް ދަނީ އުފުލެމުން. ހާއްސަކޮށް ބިސް، ފިޔާ، ލުނބޯ އަދި ކަރާ ކަހަލަ ރޯދަ އާ ގުޅުން ހުރި ބާވަތްތައް ހިމެނޭ.\nއެއްބަޔަކު ގުދަންތަކުން މުދާ ނެރެ ފިހާރަ ތެރޭގަ އާއި ޕޭމަންޓްމަތީގައި މުދާ ބަހައްޓަމުން ދަނީ އެވެ. ފިހާރަތަކުން މުދާ ގަންނަ މީހުންތައް އެތަކެތި ޕިކަޕުތަކަށް އަރުވައިގެން އެކި ދިމަދިމާލަށް ދަތުރުކުރަނީ އެވެ. ރަށްރަށަށް މުދާ ގެންދާ ވިޔަފާރިވެރިން ބޯޓުތަކަށާއި ދޯނިތަކަށް މުދާ އުފުލުމުގައި އަވަދި ނެތި ދަނީ ހަރަކާތްތެރިވަމުންނެވެ. ލޯކަލް މާރުކޭޓާއި މަސް މާރުކޭޓު ތެރެއިން ވެސް ފެންނަނީ އެންމެން އަވަދި ނެތި ރޯދައަށް ބޭނުންވާ ސާމާނު ގަނެގެން ގެންދާ މަންޒަރެވެ. ހާއްސަކޮށް ބާޒާރުކުރަން ނުކުންނަ އަންހެނުންގެ އަދަދު ވަރަށް ބޮޑަށް އިތުރުވެފައިވާކަން ފާހަގަކުރެ އެވެ. މުޅި ބާޒާރުމަތި ވަނީ ހަލަބޮލިވެ، ޓްރެފިކް ވަނީ ޖޭމްވެފަ އެވެ. މިއީ މިއަހަރުގެ ރޯދަމަސް ފެށެން ދެ ދުވަހަށްވެފައިވާއިރު ބާޒާރުމަތީގެ ހާލަތު އޮތް ގޮތެވެ.\nމަސް މާރުކޭޓު މިއަދު -- ވީޑިޯ: ހުސެއިން ޝަޔާހު/ މިހާރު\nތަކެތީގެ އަގު ކުއްލި ބަދަލުތަކެއް\nކޮންމެ އަހަރެއްގެ ރޯދަމަހާ ދިމާކޮށް ގެންނަ ތަކެތީގެ އަގުތައް ރޯދައިގެ ކުރިން ވިއްކާ އަގުތަކަށް ވުރެ ކުއްލިއަކަށް އެތައް ގުނައެއް ވިޔަފާރިވެރިން ބޮޑުކުރެ އެވެ. ހާއްސަކޮށް ރޯދަމަހު އެންމެ އާއްމުކޮށް ކެއުމަށް ބޭނުންކުރާ ތަކެތީގެ އަގުތައް އިންތިހާއަށް ބޮޑުވަމުން އަންނަކަން ފާހަގަކުރެވެ އެވެ.\nރޯދައަށް އެސްޓީއޯއިން އެތެރެކުރި ބިސް ކޭހެއް 275ރ. އަށް ވިއްކާއިރު ބާޒާރުމަތީ ފިހާރަތަކުގައި ބިސް ކޭހެއްގެ އަގު އުޅެނީ 400ރ. އަށެވެ. ކުރިން 45ރ. ވިއްކި ލުނބޯ ކިލޯއެއްގެ އަގު މިހާރު ވަނީ 60ރ. އަށް އަރައިފަ އެވެ. ފިޔާ ކިލޯއެއްގެ 12ރ. ގައި ހުރި ނަމަވެސް މިރުހުގެ އަގު ވަނީ 450ރ. އަށް އަރައިފަ އެވެ.\nމިފަހަރު ރޯދައާ ދިމާކޮށް އެސްޓީއޯއިން ވަނީ ފިޔާ، އަލުވި އަދި ބިސް ގިނަ އަދަދަކަށް އެތެރެކޮށް ވިއްކަން ފަށައިފަ އެވެ. އެސްޓީއޯއިން 250ރ. އަށް އަލުވި ބަސްތާއެއް ވިއްކާއިރު ބާޒާރުމަތީގައި އުޅެނީ އަލުވި އަދި ފިޔާ ބަސްތާއެއްގެ އަގު އުޅެނީ 300ރ. އަށެވެ.\nބޭރުން ގެންނަން އެހާ ގިނަ ދުވަސް އެބަ ނަގާ. އަދި ރާއްޖެ ގެނެސް ބަނދަރަށް ބާލައިގެން ގުދަނާ ހަމަޔަށް ގެނެވެނީ އެހާ އުނދަގުލުން. އަނެއްކޮޅުން ޑޮލަރުގެ އަގު މިދުވަސްވަރު ވަނީ އިންތިހާއަށް އުފުލިފައި. އަގުތައް ބޮޑުވުން އެ ހުރިހާ ކަމަކާ ވަނީ ގުޅިފައި-- ވިޔަފާރިވެރިން\nއެސްޓީއޯގެ އޮފިޝަލަކު ވިދާޅުވީ ރޯދައާ ދިމާކޮށް އެ ކުންފުނިން ގެންނަ ތަކެތީގެ އަގުތައް ބޮޑުވިޔަ ނުދީ އެއްވަރެއްގައި ހިފެހެެއްޓުމަށް މަސައްކަތް ކުރަމުން އަންނަ ކަމަށެވެ. އަދި އެތަކެތި ރޯދަ މަސް ނިމެންދެން މެދުނުކެނޑި ލިބެން ހުންނާނެ ކަމުގެ ޔަގީންކަން އޭނާ ދިނެވެ.\nބާޒާރުމަތީ ފިހާރައަކުން މީހަކު ފިޔާ ބަސްތާއެއް ގަނެގެން ގެންދަނީ: ރޯދައާ ދިމާކޮށް ބައެއް ތަކެތީގެ އަގު ވަނީ ވަރަށް ބޮޑަށް އުފުލިފައި. ފޮޓޯ: ނިޝާން އަލީ /މިހާރު\nއެސްޓީއޯއިން ގެންނަ ތަކެތީގެ އަގުތައް އެއް ވަރެއްގައި ހިފެހެއްޓި ނަމަވެސް ބާޒާރުމަތީ ފިހާރަތަކުން ބުނަނީ އެއީ ވަރަށް އުނދަގޫ ކަމެއް ކަމަށެވެ. އޭގެ އެންމެ ބޮޑު ސަބަބަކީ ޑޮލަރުގެ އަގު އުފުލުމާއި މުދާ އެތެރެކުރުމުގައި ދިމާވެފައިވާ ދަތިތަކާ ގުޅިގެން ކަމަށް އެ ފިހާރަތަކުން ބުންޏެވެ.\n"ބޭރުން ގެންނަން އެހާ ގިނަ ދުވަސް އެބަ ނަގާ. އަދި ރާއްޖެ ގެނެސް ބަނދަރަށް ބާލައިގެން ގުދަނާ ހަމަޔަށް ގެނެވެނީ އެހާ އުނދަގުލުން. އަނެއްކޮޅުން ޑޮލަރުގެ އަގު މިދުވަސްވަރު ވަނީ އިންތިހާއަށް އުފުލިފައި. އަގުތައް ބޮޑުވުން އެ ހުރިހާ ކަމަކާ ވަނީ ގުޅިފައި،" ބާޒާރުމަތީ ފިހާރައަކުން ވާހަކަދެއްކި މީހަކު ބުންޏެވެ.\nއާއްމުކޮށް ރޯދަމަހު ފަނިގިރަން ބޭނުންކުރާ ކަރަލުގެ އަގު މިހާރު އުޅެނީ ކިލޯއެއް 35ރ. އަށެވެ. އޭގެ އިތުރުން ދޮންކެޔޮވަކެއް ފަސް ރުފިޔާއިން މަތީގައި އުޅޭއިރު އާފަލާއި އޮރެންޖް ފަދަ ބާވަތްތަކުގެ އަގުތައް ހުރީ އެއްވަރެއްގައި ހިފެހެއްޓިފަ އެވެ.\nލޯކަލް މާރުކޭޓު މިއަދު -- ވީޑިއޯ: ހުސެއިން ޝަޔާހު/ މިހާރު\nތަކެތީގެ އަގު ބޮޑުވުމުން އާއްމުންގެ ޝަކުވާ ގިނަ\nބާޒާރުމަތީ ފިހާރައަކުން ދިމާވި އަންހެނަކު ބުނިގޮތުގައި ތަކެތީގެ އަގުތައް ކުއްލިއަކަށް މިހާ ބޮޑުވުމަކީ ވަރަށް ކަންބޮޑުވާ ކަމެކެވެ.\n"ކޮންމެ އަހަރެއްގެ ވެސް ރޯދައާ ދިމާކޮށް ތަކެތީގެ އަގުތައް ކުއްލިއަކަށް އެބަ ބޮޑުވޭ. ކަމާ ބެހޭ ފަރާތްތަކުން އެބަ ޖެހޭ މިއީ ކިހިނެތްވާ ކަމެއްތޯ ބަލައި އަގު ބޮޑުވިޔަ ނުދޭން މަސައްކަތް ކުރަން. އަހަރެމެންނަކީ މާބޮޑު އާމްދަނީއެއް ލިބިގެން އުޅޭ ބައެއް ނޫން. އެކަމަކު ރޯދަމަހެއް އަންނައިރު ކޮންމެ ބަޔަކު ވެސް ބޭނުންވާނެ އަގުހެޔޮކޮށް ތަކެތި ލިބޭނެ ގޮތެއްވާން،" އޭނާ ބުންޏެވެ.\nއެ ސަރަހައްދުން ދިމާވި އެހެން މީހަކު ބުނީ ރޯދައާ ދިމާކޮށް ކުއްލިއަކަށް އަގު ބޮޑުވަނީ ވިޔަފާރިވެރިން ރާވައިގެން ކަމަށެވެ.\nކޮންމެ އަހަރެއްގެ ވެސް ރޯދައާ ދިމާކޮށް ތަކެތީގެ އަގުތައް ކުއްލިއަކަށް އެބަ ބޮޑުވޭ. ކަމާ ބެހޭ ފަރާތްތަކުން އެބަ ޖެހޭ މިއީ ކިހިނެތްވާ ކަމެއްތޯ ބަލައި އަގު ބޮޑުވިޔަ ނުދޭން މަސައްކަތް ކުރަން، އާއްމުންގެ މީހެއް.\n"ވިޔަފާރިވެރިންނަށް އެނގޭ ކޮންމެ އަގެއްގައި ވިއްކިޔަސް ރޯދައަށް ބޭނުންވާ ތަކެތި މީހުން ގަންނާނެކަން. އެހެންވެ އެ މީހުން ހިތުހުރި އަގެއްގައި ތަކެތި ވިއްކަނީ. އެސްޓީއޯއިން ކިތަންމެ ބައިވަރެއް ގެނައި ނަމަވެސް އެތަކެތި ގަންނަން ގޮސް ކިޔޫގައި ތިން ހަތަރު ގަޑިއިރު ކިހިނެތް އެންމެނަށް ތިބެވޭނީ،" އޭނާ ބުންޏެވެ.\nދަތުރުވެރިން މާރުކޭޓަށް މީހަކު މިއަދު ދޮންކެޔޮގަނޑުތަކެއް ގެންދަނީ: ދޮންކޭލުގެ އަގު ވަނީ ވަރަށް ބޮޑަށް އުފުލިފައި. ފޮޓޯ: ނިޝާން އަލީ /މިހާރު\nރޯދަ ފެށެން ދެ ދުވަހަށް ވެފައިވާއިރު ބާޒާރުން ބައެއް ތަކެތި ވަނީ ހުސްވެފަ އެވެ. ހާއްްސަކޮށް ބިހާއި އަލުވި އަދި ދަޅުކާނާގެ ބައެއް ބާވަތްތައް ވަނީ ހުސްވެފަ އެވެ.\nފިހާރަތަކުން ބުނިގޮތުގައި މި ފަހަރު ރޯދައާ ދިމާކޮށް އެންމެ ބާރުބޮޑުވެފައި ވަނީ ބިހާއި ތަރުކާރީގެ ބާވަތްތަކުގެ އެވެ. އޭގެ ތެރެއިން ހުސްވެފައިވާ ބާވަތްތައް ފިހާރައާ ހަމަޔަށް ގެނެވޭނީ ކުރިޔަށް އޮތް ދެ ދުވަހެއްގެ ތެރޭގައި ކަމަށް ފިހާރަތަކުން ބުންޏެވެ.\nއިތުރު ލިޔުންތައް އިގްތިސާދު ލޯކަލް މާރުކޭޓް ޝޮޕިން ރޯދަ ސޭލް


ކުރީގެ މިނިސްޓަރު މަލީޙް އާއި ލޯޔަރު ވައްޑެ އަނެއްކާވެސް ޕީ.ޕީ.އެމްއަށް ކުރީގެ މިނިސްޓަރު މަލީޙް އާއި ލޯޔަރު ވައްޑެ އަނެއްކާވެސް ޕީ.ޕީ.އެމްއަށް\nކުރީގެ މިނިސްޓަރު މަލީޙް އާއި ލޯޔަރު ވައްޑެ އަނެއްކާވެސް ޕީ.ޕީ.އެމްއަށް\nކުރީގެ މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މުޙައްމަދު މަލީޙް ޖަމާލް ޕީ.ޕީ.އެމްއަށް ސޮއިކުރެއްވުން / ފޮޓޯ: ޕީ.ޕީ.އެމް\nކުރީގެ މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މުޙައްމަދު މަލީޙް ޖަމާލް އާއި ޤާނޫނީ ވަކީލް މުހައްމަދު ވަހީދު އިބްރާހިމް އިދިކޮޅު ކޯލިޝަނާއި ގުޅިއްޖެއެވެ.\nމިރޭ ބޭއްވި ޚާއްސަ ރަސްމިއްޔާތެއްގައި މިދެބޭފުޅުން ވަނީ ޕްރޮގްރެސިވް ޕާޓީ އޮފް މޯލްޑިވްސް، ޕީ.ޕީ.އެމްއަށް ސޮއިކޮށް އިދިކޮޅު ޕްރޮގްރެސިވް ކޯލިޝަންގެ ވަގުތީ ލީޑަރު އަބްދުއްރަހީމް ޢަބްދުﷲއާއި ފޯމު ޙަވާލުކުރައްވާފައެވެ.\nޕީ.ޕީ.އެމާއި މިރޭ ގުޅުނު ކުރީގެ މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މުޙައްމަދު މަލީޙް ޖަމާލަކީވެސް އެޕާޓީގެ ކުރީގެ މެމްބަރެކެވެ. މަލީޙް ވަނީ ކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމްގެ ވެރިކަމުގައި 2013 އިން 2015 އަށް މިނިސްޓަރ އޮފް ޔޫތު އެންޑް ސްޕޯޓްސްކަމުގެ މަޤާމުވެސް ފުރުއްވާފައެވެ.\nއެހެންނަމަވެސް އޭރުގެ ސަރުކާރާމެދު އުފެދުނު ޚިޔާލު ތަފާތުވުންތަކާއެކު، މަލީޙުވެސް ވަނީ 2018 ވަނަ އަހަރު ބޭއްވި ރިޔާސީ އިންތިޚާބުގެ ތެރޭގައި މިހާރުގެ ސަރުކާރު ވެރިކަމަށް ގެނައުމަށް މަސައްކަތް ކުރައްވާފައެވެ. އެހެންނަމަވެސް މި ސަރުކާރުގައި މަލީޙު ފުރުއްވަމުން ގެންދެވި ވަޒީރުކަމުގެ މަޤާމުން އޭނާ ވަކިކުރުމާއެކު، މަލީޙު ގެންދަވަނީ މި ސަރުކާރަށް ވަރަށް ބޮޑަށް ފާޑުވިދާޅުވަމުންނެވެ.\nޤާނޫނީ ވަކީލް މުހައްމަދު ވަހީދު އިބްރާހިމަކީ ރައްޔިތުންގެ މަޖިލީހުގެ ނިމިދިޔަ ދައުރުގައި ތުލުސްދޫ ދާއިރާގެ މެންބަރުކަން ކުރައްވާފައިވާ ބޭފުޅެކެވެ. ޖުޑީޝަލް ސަރވިސް ކޮމިޝަންގެ މެންބަރުކަންވެސް ކުރައްވާފައިވާ މުހައްމަދު ވަހީދު އިބްރާހީމަކީ މީގެ ކުރިންވެސް ޕީ.ޕީ.އެމްގައި މަސައްކަތް ކުރައްވާފައިވާ ބޭފުޅެކެވެ. 2017 ވަނަ އަހަރު އޭނާ އެ ޕާޓީން ވަކިކުރިނަމަވެސް، ސުޕްރީމް ކޯޓުން ފަހުން ވަނީ އޭނާ އެ ޕާޓީން ވަކިނުވާކަމަށް ހުކުމް ކޮށްފައެވެ. އެހެންނަމަވެސް އޭނާ ފަހުން ވަނީ އެ ޕާޓީންވަކިވެ، އިދިކޮޅު ފަރާތްތަކާއެކު އެމް.ޑީ.ޕީ ކޯލިޝަން ސަރުކާރު ވެރިކަމަށް ގެނައުމަށް ކުރި މަސައްކަތުގައި ބައިވެރިވެފައެވެ.\nރައްޔިތުންގެ މަޖިލީހުގެ ތުލުސްދޫ ދާއިރާގެ ކުރީގެ މެންބަރު އަދި ޤާނޫނީ ވަކީލު މުހައްމަދު ވަހީދު އިބްރާހިމް ޕީ.ޕީ.އެމްއަށް ސޮއިކުރެއްވުން / ފޮޓޯ: ޕީ.ޕީ.އެމް\nރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ ކުރީގެ މެންބަރު އަދި ޤާނޫނީ ވަކީލު މުހައްމަދު ވަހީދު އިބްރާހިމް ޕީ.ޕީ.އެމްއަށް ސޮއިކުރެއްވުން / ފޮޓޯ: ޕީ.ޕީ.އެމް\nއިދިކޮޅު ޕްރޮގްރެސިވް ކޯލިޝަނުން ބޭއްވި ރަސްމިއްޔާތުގައި ހެންވޭރު ދެކުނު ދާއިރާގެ ކުރީގެ އެމްޑީޕީގެ މެމްބަރު މުހައްމަދު ޢަބްދުލްކަރީމްވެސް ވަނީ ޕީ.ޕީ.އެމްއާއި ގުޅިވަޑައިގެންފައެވެ. މާލޭ ސިޓީ ކައުންސިލްގެ ފުރަތަމަ ދައުރުގެ މެމްބަރުކަންވެސް ކުރެއްވި މުހައްމަދު ޢަބްދުލްކަރީމް އެމް.ޑީ.ޕީން ވަކިވެފައިވަނީ 2019 ވަނަ އަހަރުގެ ތެރޭގައެވެ.\nމި3ބޭފުޅުން އިދިކޮޅު ކޯލިޝަނާއި ގުޅިވަޑައިގެންފައިވާއިރު، ޕީ.ޕީ.އެމްއަށް މެންބަރުން އިތުރުކުރުމުގެ ޚާއްސަ ކެމްޕޭނެއް އެ ޕާޓީން ދާދިފަހުން ވަނީ ފަށާފައެވެ.


Anna aharuge Sport Award Sponsor kuran bodethi airline thakun beynunvey: Mahloof - One Online\n30 މާޗް 2022، ސްޕޯޓްސް މިނިސްޓަރު އަހުމަދު މަހުލޫފު، ރައްޔިތުންގެ މަޖިލީހުގެ ޖަލްސާގައި، މެންބަރުންގެ ސުވާލުތަކަށް ޖަވާބު ދެއްވަނީ --- ފޮޓޯ: މަޖިލިސް އިދާރާ\nމޯލްޑިވްސް ސްޕޯޓްސް އެވޯޑުގައި އަންނަ އަހަރު ބައިވެރިވުމަށް ދުނިޔޭގެ ބޮޑެތި އެއާލަތިންތަކުން މިހާރުވެސް ޝައުގުވެރިކަން ފާޅުކުރަމުން އަންނަ ކަމަށާއި، އެވޯޑް ސްޕޮންސާ ކުރަން އެފަރާތްތަކުން ބޭނުންވާ ކަމަށް ސްޕޯޓްސް މިނިސްޓަރު އަހުމަދު މަހުލޫފު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި، މާވަށު ދާއިރާގެ މެންބަރު މުހައްމަދު ސައީދު ކުރެއްވި ސުވާލަކަށް ޖަވާބު ދެއްވަމުން މިނިސްޓަރު މަހުލޫފް ވިދާޅުވީ، އެވޯޑް ސްޕޮންސާ ކުރަން އަންނަ ހަފުތާއި ސްޕޯޓްސް މިނިސްޓްރީއާއެކު ސޮއިކުރަން ކްރޮސްރޯޑްސް އިން ވެސް ތައްޔާރަށް އޮތް ކަމަށެވެ.\nމެމްބަރު ސައީދު މިނިސްޓަރު މަހްލޫފާ ސުވާލު ކުރެއްވީ، މިމަހު 18 ވަނަ ދުވަހުގެރޭ ބޭއްވި ސްޕޯޓް އެވޯޑަށް ދުނިޔޭގެ ފުޓުބޯޅަ ލެޖެންޑުން ކަމަށްވާ، ރޮބާޓޯ ކާލޯސް ފަދަ ކުޅުންތެރިން ގެންނަން 2.9 މިލިޔަން ރުފިޔާ ހަރަދު ކޮށްފައިވާކަމަށް މީޑިއާތަކުން ދައްކާކަމަށް ވިދާޅުވަމުންނެވެ.\nއެކަމާ ގުޅިގެން މިނިސްޓަރު މަހުލޫފް ވިދާޅުވީ، ކުޅިވަރު އެވޯޑު ދިނުމަކީ، ކުޅިވަރުގެ ގާނޫނާއި، ކުޅިވަރާބެހޭ ސްޓްރެޓެޖިކް އެކްޝަން ޕްލޭންގައި ވެސް ހިމެނޭކަމެއް ކަމަށެވެ. މިމަހު ބޭއްވި ސްޕޯޓްސް އެވޯޑަކީ، ވަރަށް ތަފާތު، ވަރަށް ބޮޑު، އަދި މީހުންނަށް ގަބޫލުކުރަންދަތި ކަމެއްގެ ގޮތުގައި ކުރިއަށްދިޔަ އެވޯޑެއް ކަމަށާއި، އެކަން ވީ ކިހިނެއްތޯ ބަލަން މީހުން ޝައުގުވެރިވެފައިވާ ކަމަށްވެސް ވިދާޅުވިއެވެ.\nއެ އެވޯޑް ބާއްވަން ހަރަދުކުރި ފައިސާއާ ބެހޭގޮތުން ސުވާލު ކުރަމުންދާއިރު، ޒުވާނުންގެ ދުވަސް ފާހަގަ ކުރުމަށާއި، ޒުވާނުންގެ ގައުމީ އިނާމު ދިނުމަށް އެވަރުގެ އަދަދެއް ހަރަދު ކުރާއިރު އެކަމާބެހޭގޮތުން އެއްވެސް ބޭފުޅަކު ސުވާލު ނުކުރާ ކަމަށްވެސް ވިދާޅުވިއެވެ. އަދި ނިމިދިޔަ ސަރުކާރުންވެސް އަދި މި ސަރުކާރުންވެސް، ނިއުއިޔަރ ޝޯއެއް ބޭއްވިޔަސް އެންމެ ރެޔަކަށް އެވަރު ހޭދަވާނެ ކަމަށް މިނިސްޓަރު ވިދާޅުވިއެވެ.\n"އަސްލު ބަލަން ބޭނުންވެގެން މިއުޅެނީ، ކިހިނެއްތޯ ވެގެން މިއުޅެނީ، އަޅުގަނޑުމެން މިފަހަރު މި ހަރަދު ކުރި އަދަދަށް، ޒުވާނުންގެ ދުވަސް ފާހަގަ ކުރުމަށާއި، ޒުވާނުންގެ ގައުމީ އިނާމު ދިނުމަށް ވެސް ހަރަދު ކުރަނީ، އެކަމަކު އެއްވެސް ބޭފުޅަކު ކިހާވަރެއްތޯ އަހާލާކަށް ބޭނުމެއް ނުވޭ، ނިއުއިޔާ ޝޯއެއް އައިސްގެން ޝޯ ބާއްވަން ކުރީގެ ސަރުކާރުން ވެސް، މިހާރުގެ ސަރުކާރުން ވެސް އެންމެ ރެޔަކަށް އެއަށްވުރެ ގިނައިން ހަރަދު ކުރާނެ އެކަމަކު މިފަހަރު މިވީގޮތަކީ ރޮބާޓޯ ކާލޯސް އައިސް އެތަނުން އެވޯޑެއް ހިފައިގެން ދިޔައިމަ، ދުނިޔޭގެ ކުރީގެ 100 މީޓަރުގެ ވޯލްޑް ރެކޯޑް ހޯލްޑަރު އައިސް އެވޯޑެއް ހިފައިގެން ދިޔައިމަ ހިތަށް އެރީ ކިހިނެއްހޭ ވެގެން މިއުޅެނީ،"\nމިނިސްޓަރު ވިދާޅުވީ، އެ އެވޯޑު ބޭއްވުމުން އެކި ފަރާތްތަކުގެ ބޮޑެތި ކޮމެންޓުތަކެއް ލިބުނު ކަމަށެވެ. އޭގެ ތެރޭގައި ޓޫރިޒަމް ދާއިރާގައި މަސައްކަތް ކުރައްވާ ވަރަށް ސީނިއާ ބޭބޭފުޅުން ފާހަގަ ކޮށްލެވޭ ކަމަށާއި، މީން ދުވަހަކު، ރާއްޖޭގެ ޓޫރުޒަމް ޕްރޮމޯޓް ކުރަންވެސް އެވަރުގެ އިވެންޓެއް ކުރިއަށް ގެންގޮސްފައި ނެތްކަމަށް އެފަރާތްތަކުން ބުނިކަމަށް މަހުލޫފް ވިދާޅުވިއެވެ.\nއެހެންކަމުން އެ އެވޯޑަކީ ރާއްޖޭގެ ކުޅިވަރު ކުރިއެރުވުމަށާއި، ކުޅިވަރުގެ އެތުލީޓުންގެ ކުރިއެރުމަށާއި، އެސޯސިއޭޝަންތަކުގެ ކުރިއެރުވުމަށް ވަރަށް ފުރިހަމަޔަށް ބޭއްވިގެންދިޔަ އެވޯޑެއް ކަމަށްވެސް މިނިސްޓަރު ވިދާޅުވިއެވެ.\nގުޅޭ ޓެގު ރައްޔިތުންގެ މަޖިލިސް މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް މޯލްޑިވްސް ސްޕޯޓްސް އެވޯޑްސް


J-242527 , J-247160\n4. ހަމަޖެހިފައިވާ އުޞޫލުން ޓެކްނިކަލް ކޯ އެލަވަންސް އަސާސީ މުސާރައިގެ %28 އަށް ވާ ފައިސާ\nމައިގަނޑު މަސައްކަތް 1\nމުވައްޒަފުންގެ މަސައްކަތުގެ ފެންވަރުބެލުމާއި ބެހޭ މަސައްކަތް ކުރުން.\nއެޗްއާރ ސޮފްޓްވެއަރ އަޕްޑޭޓްކުރުމާއި ވިއުގަ އަޕްޑޭޓް ކުރުން.\nއޮފީހުގެ ހިއުމަން ރިސޯސް އެންޑް މެނޭޖްމަންޓް ކޮމިޓީގެ އެންމެހާ ކަންތައްތައް ބެލެހެއްޓުން.\nސިވިލް ސަރވިސްގެ ޤާނޫނާއި ގަވާއިދުގެ ދަށުން މުވައްޒަފުންނާ ބެހޭ އެންމެހައި ކަންކަމުގައި ތައްޔާރުކުރަންޖެހޭ އުޞޫލުތައް ތައްޔާރުކުރުން.\nމައިގަނޑު މަސައްކަތް 2.\nސްކޫލަށް ލިބޭ ބިލްތަކަށް ފައިސާދެއްކުން؛\n2.1 ބިލްތަކަށް ފައިސާ ދެއްކުމަށްޓަކައި ހަމަކުރަންޖެހޭ ޑޮކިއުމަންޓްސް ހަމަކުރުން.\n2.2 ބިލްތަކަށް ފައިސާ ދެއްކުމަށްޓަކައި އެސްއޭޕީ ސިސްޓަމްގައި އެކައުންޓް ހުޅުވަންޖެހޭފަރާތް ތަކަށް އެކައުންޓް ހުޅުވުން.\n2.3 ބިލްތަކަށް ފައިސާ ދެއްކުމަށްޓަކައި ބޭނުންވާ ވައުޗަރ ތައްޔާރުކޮށް ވައުޗަރުގައި ސޮއި ކުރަންޖެހޭ ފަރާތްތައް ލައްވާ ސޮއިކުރުވުން.\n2.4 އެއަށްފަހު އެސްއޭޕީ ސިސްޓަމްގައި ޕީ.ވީ ޕާކުކޮށް ޕޯސްޓް ކުރުމަށް ހަވާލުކުރުން.\n2.5 ޕީ.ވީ ޕޯސްޓް ކުރުމަށްފަހު އެސްއޭޕީ ސިސްޓަމްގައި މެދުވެރިކޮށް ބިލް ހުށައަޅާފައިވާ ފަރާތައް ފައިސާ ލިބުނުކަން ޔަގީން ކުރުން.\n2.6 އަދި ޕީ.ވީ ނަންބަރުގެ އޯޑަރުން ފައިލް ކުރުން.\nސްކޫލުން ކުއްޔަށް އަދި އެނޫން ގޮތް ގޮތުންވެސް ތަކެއްޗާއި އިމާރާތުގެ ތަންތަން ދޫކުރުން.\n3.1 ދޫކުރެވޭ ތަކެތި އަދި ތަންތަން ގަވާއިދާއި އެއްގޮތްވާގޮތުގެ މަތިން ދޫކުރުމަށްޓަކައި ފޯމު ފުރިހަމަކުރުން.\n3.2 ފޯމް ފުރިހަމަ ކުރުވުމަށްފަހު ވެރިއެއްގެ ހުއްދަހޯދާ އަދި ފައިސާ ނަގަންޖެހޭފަރާތްތަކުން ފައިސާ ނެގުން.\n3.3 ތަކެތި ދޫކުރުމަށްޓަކާ ސަރުދާރާއި ހަވާލުކޮށް އަދި އަބުރާ ތަކެތި ލިބުނުތޯ ޔަގީން ކުރުން.\n3.4 ސްކޫލުން ކުއްޔަށް އަދި އެނޫން ގޮތް ގޮތުންވެސް ދޫކުރެވޭ ތަކެއްޗަށް ގެއްލުމެއް ލިބިފައިވާނަމަ އެތަކެތީގެ ބަދަލު ނުވަތަ އަގު ހޯދުން.\nސްކޫލުގެ މުވައްޒިފުނަށް މުސާރަ ދިނުން؛\n4.1 ޙާޟިރީ ރިޕޯޓްއާއި އޯ.ޓީ ރިޕޯޓް ލިބުމުން މުސާރަ ޝީޓް ތައްޔާރުކުރުން.\n4.2 މުސާރަ ޝީޓް އެސްއޭޕީ ސިސްޓަމްގައި ޕާކުކޮށް ރަން ކުރުމަށްފަހު ސިމިއުލޭޓް ކޮށް ޕޯސްޓް ކުރުމަށް ހަވާލުކުރުން.\n4.3 މުސާރަ މުވައްޒަފުންގެ އެކައުންޓް ތަކަށް ޖަމާކުރުމަށްޓަކައި ހަދަންޖެހޭ ބޭންކް ޝީޓްތައް ތައްޔާރުކުރުން\n4.4 މުސާރަ ސިމިއުލޭޓްކޮށް ޕޯސްޓް ކުރުމުމަށްފަހު ޗެކް ތައްޔާރުމުން ފިނޭންސް މިނިސްޓްރީ އިން ޗެކްނެގުމަށްފަހު ބޭންކް ތަކާއި އެކު ފައިސާ ޖަމާކުރުމަށްޓަކައި ބޭކަންފޮނުވާ ޗެކް ޖަމާވިކަން ޔަގީންކުރުން.\n4.5 މުވައްޒިފުންނަށް އެމުވައްޒިފެއްގެ މުސާރަ ސްލިޕް ކޮންމެ މަހެއްގައި މުސާރުރުމަށްފަހު ހަވާލުކުރުން.\n4.6 ޕެންޝަން ސްކީމްއަށް ދައްކަން ޖެހޭފައިސާ އާއި މުވައްޒިފުންގެ ކްރެޑިޓް ސްކީމް ތަފްސީލްގެ ރިޕޯޓް ތައްޔާރުކޮށް ކަމާބެހޭފަރާތްތަކަށް މަހުން މަހަށް ފޮނުވުން.\nއެކިއެކި ގޮތް ގޮތުން ސްކޫލަށް ލިބޭ ފައިސާ ސްކޫލުގެ އެކައުންޓްތަކަށް (އެމް.އެމް. އޭ ،ސްކޫލް/ސްޓޫޑަންޓް ފަންޑް އަދި ޕީޓީއޭ ފަންޑަށް) ޖަމާކުރުމާއި ލިބޭއާމުދަނީ ރިޕޯރޓް، ރިކޮންސިލިއޭޝަން ރިޕޯރޓް އަދި ތިޖޫރީ ރިޕޯޓް ހެދުމަށްފަހު މިނިސްޓްރީ އޮފް އެޑިއުކޭޝަން އަށް ފޮނުވުން.\n5.1 ޕީ.ޓީ.އޭ އާއި ސްކޫލް ފަންޑުން ފައިސާ ދަށްކަންޖެހޭ ފަރާތްތަކަށް ފައިސާ ދައްކާ މާލިއްޔަތު ގަވާއިދާ އެއްގޮތްވާ ގޮތުގެމަތިން ލިޔެ ބެލެހެއްޓުމާއި ބިލްތަކަށް ފައިސާ ދެއްކުމުގެ ކުރިން ހުއްދަ ހޯދަންޖެހޭފަރާތް ތަކުން ހޯދުން.\n5.2 ސްކޫލަށް އެކި އެކި ފަރާތްތަކުން ދައްކާ ފައިސާ (ސްކޫލު ފީ، ތަކެތީގެ ކުލީ ފީ، އަދި އެހެނިހެން) ބަލާގަނެ ރަސީދު ދޫކުރުމަށްފަހު ރިޕޯޓް ތައްޔާރުކޮށް އެފައިސާ ޖަމާކުރަންޖެހޭ އެކައުންޓަށް ޖަމާކުރުން.\n5.3 ސްކޫލް ފަންޑް އަދި ޕީޓީއޭގެ ފަންޑް އެންމެ މަދުވެގެން ކޮންމެ މަހަކު އެއްފަހަރު ކުރެވުނު ހަރަދުތަކާއި ލިބުނު ފައިސާގެ އަދަދު ބެލެންސް ކޮށް ސްޓޭޓްމަންޓް ނިންމާ އެޑްމިނިސްޓްރޭޓާރ ލައްވާ އެޕްރޫވްކުރުމަށްފަހު ފައިލް ކުރަންވާނެއެވެ.\n5.4 އަދި އެކިގޮތްގޮތުން ސްކޫލަށް ލިބޭފައިސާގެ ވަކިވަކި ޕްރޮޖެކްޓްސްގެ ސްޓޭޓްމަންޓް ބާކީ ހުރިފައިސާ އިގޭނޭހެން ތައްޔާރުކޮށް ބެލެންސްކޮށް އެންމެ މަދުވެގެން މަހަކު އެއްފަހަރު ހަވާލުވެހުންނަ ވެރިއަށް ރިޕޯޓް ކުރަންވާނެއެވެ.\n3 ވަނަ މައްދާގައިވާ ގޮތުގެ މަތިން ސްކޫލުގެ ބަޖެޓުން ޚަރަދު ކުރެވުނު ގޮތުގެ ރިޕޯރޓް ތައްޔާރުކޮށް އެސްއޭޕީގެ ސްޓޭޓްމަންޓް އޮފް ޖީ. އެލް ކޯޑް އާއި އެއްގޮތްކުރުމަށްފަހު މިނިސްޓްރީ އޮފް އެޑިކޭޝަން އަށް ކޮންމެމަހަކު ފޮނުވުން.\nސްކޫލުގެ ބަޖެޓް އައިޓަމްތައް ޑިފިސިޓް ވިޔަނުދީ ޚަރަދުކުރުމުގެ ކުރިން ވެރިންގެ ލަފާގެމަތިން ބަޖެޓްކޮންޓްރޯލްކޮށް ހަދާ އޭގެ ޑޮކިއުމަންޓް ފައިލްކޮށް ކޮންޓްރޯލްތައް ބަޖެޓްރިޕޯޓަށް އެންޓަރ ކުރުން.\nބަޖެޓާބެހޭގޮތުން ހަވާލުކުރެވޭ ސިޓީތަކާއި، ލިޔުންތައް ލިޔެ ބެލެހެއްޓުން.\nކުރިއަށްއޮތް އަހަރަށް ލަފާކުރާ ސްކޫލްގެ ބަޖެޓް ވެރިންގެ ލަފާގެމަތިން ތައްޔާރުކުރުމާއި ބަޖެޓް ތައްޔާރުކުރުމަށްޓަކާއި ކުރަންޖެހޭ އެންމެހާއި ކަންކަން ކޮށް މިނިސްޓްރޯ އޮފް އެޑިއުކޭޝަން އަށް ފޮނުވަންޖެހޭ ތާރީޚްގެ ކުރިން ފޮނުވުން.\n10. އެކިއެކި ގޮތްތޮތުންލިބޭ ފައިސާ ޖަމާކުރަންޖެހޭ އެކައުންޓް ތަކަށްޖަމާކުރުމުގެ ކުރިންނާއި، ފައިސާ ދިނުމަށްޓަކައި އެކައުންޓުންނެގޭ ފައިސާ އެފަރާތަކަށް ރައްދުކުރެވެންދެން ރައްކާތެރި ކަމާއި އެކު ސްކޫލުގެ ތިޖޫރީގައި ބަެހެއްޓުމާއި6ވަނަ ޕޮއިންޓްގައިވާ ފަދައިން ތިޖޫރީ ރިޕޯޓަށް މިފައިސާ އެންޓަރކޮށް ރިޕޯޓް މިނިސްޓްރީ އޮފް އެޑިއުކޭޝަން އަށް ފޮނުވާ ލިބުނުކަން ޔަގީން ކުރުން.\n11. ސްޕޮންސަރގެ ގޮތުގައި ލިބޭތަކެތި އަދި ފައިސާ ސްޕޮންސަރ ރަޖިސްޓްރީ އަށްވެއްދުމާއި އިންވެންޓްރީ އަށް ވައްދަންޖެހޭ ތަކެތި އިންވެންޓްރީ ބަލަހައްޓާ މުވައްޒިފާއި ހަވާލުކުރުން. އަދި ސްޕޮންސަރ ހޯދުމަށް ކުރަންޖެހޭ ކަންކަން ކުރުން.\n12. ސްކޫލުގެ ހަރުމުދާ ހަލާކުވެ ބޭނުންނުކުރެވޭ ވަރުވުމުން ވެރިންގެ ލަފާހޯދާ ސަރުދާރުމެދު މެދުވެރިކޮށް ލިސްޓްހަދާ ވެރިއެއްގެ ހުއްދަ ހޯދުމަށްފަހު ނީލަން ކިޔުމަށް އެމް.ޓީ.ސީ.ސީ ނީލަން ފިހާރައަށް ލިސްޓް ފޮނުވުން.\n12.1 ސްކޫލުން ނީލަން ކިޔުމަށް ފޮނުވޭ ތަކެތީގެ ތެރެއިން ނީލަމުން ވިކުނުތަކެތީގެ މަޢުލޫމާތު އެމް.ޓީ.ސީ.ސީ ނީލަންފިހާރައިން ހޯދާ ނީލަން ކީފައިވާ ތަކެތީގެ މަޢުލޫމާތު ލިބުމުން އިންވެންޓްރީ ރަޖިސްޓްރީ އަޕްޑޭޓްކުރުމަށް އިންވެންޓްރީ މަސައްކަތް ކުރާމުވައްޒަފާއި ހިއްސާކުރުން.\n12.2 ސްކޫލުން ނީލަން ކިޔުމަށް ފޮނުވޭ ތަކެތި ނީލަން ކިޔުމުން އެމް.ޓީ.ސީ.ސީ ނީލަންފިހާރައިން އެފައިސާ ހަވާލުވެ އެމް.އެމް.އޭ ގެ ޕަބްލިކްސް އެކައުންޓަށް ޖަމާކުރުން.\n13. އަހަރުފެށުމުގެ ކުރިން ފައިލްކުރަން ބޭނުންވާ ފައިލްތަކާއި ފޮތްތައް ތައްޔާރުކުރުން.\n14. ދަރިވަރުންގެ ހެދުނުގެ ނާސްތާ ޕްރޮގްރާމްގެ އިދާރީ ގޮތުން ކުރަންޖެހޭ ކަންކަން ކުރުން\n14.1 ކޮންމެ މަހެއްގެ 15 ވަނަ ދުވަހުގެ ކުރިން ނާސްތާ މެނޫ ތައްޔާރުކޮށް އަދި ދުވަހުން ދުވަހަށް ދަރިވަރުންގެ އަދަދު ހިދުމަތް ފޯރުކޮށްފޭ ފަރާތައް ލިބިނުކަން ކަށަވަރު ކުރުން\n14.2މިނިސްޓްރީ އޮފް އެޑިއުކޭޝަންގެ ގޫގަލް ޝީޓް ކޮންމެ ދުވަހެއްގެ 8.30 ގެ ކުރިން އަޕްޑޭޓް ކުރުން.\n14.3މިޕްރޮގަގްރާމްގެ އެކި އެކި ފޯމްތައް ފުރުވާ ފައިލްކޮށް ބެލެހެއްޓުން.\nމަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާޞިލް ކޮށްފައިވުމާއެކު، މަގާމުގެ މަސައްކަތުގެ ދާއިރާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 26 މެއި 2019 (އާދީއްތަ) ގެ 12:00 ގެ ކުރިން، މުޙްޔިއްދީން ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް hr@muhyiddin.edu.mv ބަލައިގަނެވޭނެ އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 26 މެއި 2019 އާއި 30 މެއި 2019 ދެމެދު، މުޙްޔިއްދީން ސްކޫލް ގައެވެ.


BML Islamic in Lifestyle Financing ah heyo badhalhu thakeh genesfi\nކުލިން އާމްދަނީ ލިބޭ އާންމު ފަރުދުންނަށް ދޫކުރާ ލައިފްސްޓައިލް ފައިނޭންސިންގ އަށް ބީއެލްއެލް އިސްލާމިކް އިން ހޮޔެ ބަދަލުތަކެއް ގެނެސްފިއެވެ.\nމި ފެސިލިޓީ އަކީ ޝަރުޢީ ހަމަތަކަށް ފުރިހަމައަށް ފެތޭ ގޮތުގެ މަތިން މުރާބަހާ، މުޝާރަކާ، ވަކާލާ އަދި ޢިޖާރާ ގެ ދަށުން އެކުލަވާލެވިފައިވާ ފެސިލިޓީއެކެވެ.\nބީއެމްއެލްގެ ޑިރެކްޓަރ އޮފް އިސްލާމިކް ބޭންކިންގ ސުރީ ހާނިމް މުޙައްމަދު ވިދާޅުވީ ކުލީގެ ގޮތުގައި އާމްދަނީ ލިބޭ ފަރާތްތަކަށް ހާއްސަކޮށް ދޫކުރާ މި ފެސިލިޓީއަށް ހެޔޮ ބަދަލެއް ގެނެވުމަކީ ލިބުނު އުފަލެއް ކަމަށެވެ.\n“އަޅުގަނޑުމެން މިދަނީ ބީއެމްއެލް އިސްލާމިކްގެ ޕޯޓްފޯލިއޯ ރަނގަޅުކޮށް އަދި ޝަރުޢީ ހަމަތަކާ އެއްގޮތްވާ ފެސިލިޓީ ބޭނުންވާ ކަސްޓަމަރުން އިތުުރުވަމުންދިޔުމާއެކު، އެންމެ ރަނގަޅު ގޮތްތައް ކަސްޓަމަރުންނަށް ހޯދައިދިނުމަށް ކެނޑިނޭޅި މަސައްކަތްކުރަމުން.” ސުރީ ހާނިމް ވިދާޅުވި އެވެ.


ދެ ވައްތަރެއްގެ ވަގުންގެ ތަފާތު |\nދެ ވައްތަރެއްގެ ވަގުންގެ ތަފާތު\n(ވީޑިއޯ ފީތާއެއްގެ ތަރުޖަމާއަކާއި ދިވެހި ކޮށްލުމެއް)\nއާދައިގެ ވަގުކަލޭގެއާއި ސިޔާސީ ވަގުކަލޭގެއާ ދެމެދުގައި ހުރި ތަފާތަކީ ކޮބާ ހެއްޔެވެ؟\nއެންމެ ފުރަތަމަ ތަފާތަކީ އާދައިގެ ވަގުކަލޭގެ ވަގަށް ނަގަނީ ކަލޭގެ ފައިސާއާއި ކަލޭގެ ދަބަހާއި ކަލޭގެ އަތުރުކުރި ގަޑިއާއި އަދި ކަލޭގެ ގަހަނާތަކެވެ. އެހެން ނޫން ހެއްޔެވެ؟\nނަމަވެސް، ސިޔާސީ ވަގުކަލޭގެ ވަގަށް ނަގަނީ ކަލޭގެ މުސްތަގުބަލާއި ކަލެއަށް ތައުލީމު ލިބެން އޮންނަ ފުރުސަތާއި ހަޔާތުގައި ކަލޭގެ ވަޒީފީ ސިޔަރަތާއި (ކަލޭ އަދާ ކުރަން ބޭނުންވާ މަސައްކަތާއި) އަދި ކަލެއަށް ސިއްހަތުގެ ޚިދުމަތް ލިބެން އޮންނަ ފުރުސަތާއި އަދި ކަލޭގެ ވިޔަފާރިއެވެ.\nމި ކަމުގައި އޮންނަ އެންމެ ހެއްވާ ކަމަކީ އާދައިގެ ވަގު ކަލޭގެ، އެމީހެއްގެ އަތުން އޭނާ ވައްކަން ކުރަން ބޭނުންވާ މީހާ ހޮވައެވެ.\nނަމަވެސް، ސިޔާސީ ވަގުކަލޭގެ، ކަލޭގެ އަތުން ވައްކަންކުރުމަށްޓަކައި ހޮވަނީ ޚުދް ކަލެއެވެ! އެހެނީ އެމީހުންނަށް ވޯޓުދީގެން އެމީހުން ހޮވަނީ އަހަރުމެން ނޫން ހެއްޔެވެ؟ ދެން، އަމިއްލައަށް ކަނު ބަނދެވި، (މިކަން ނޭނގޭ ކަމަށް ހަދައި) ގެން ތިބެ އަހަރުމެން ބުނަނީ އަހަރުމެން ކަނު ނޫންކަމުގައެވެ! ދެން އަޅެ ފަހެ ބުނެ ބަލާށެވެ! މިތަނުގައި އޮޅުވާލަނީ ކާކު ކާކަށް ހެއްޔެވެ؟\nމިކަމުގައި އޮންނަ އެންމެ ހެއްވާ މޮޔަ ކަމަކީ އަހަރުމެންގެ އަމިއްލަ މުދަލާއި ފައިސާ، އާދައިގެ ވަގުގެ ކިބައިން ރައްކާތެރި ކުރުމަށްޓަކައި ވެވެން އޮތް ހުރިހާ ކަމެއް ކުރަމުއެވެ. އެހެން ނޫން ހެއްޔެވެ؟\nނަމަވެސް، ސިޔާސީ ވަގުކަލޭގެ ދިފާއުކޮށް ރައްކާތެރިކުރުމަށްޓަކައި، އަހަރުމެން އެކަކު އަނެކަކާ ދެބަސްވެ ތަޅާފޮޅާ އުޅެމުއެވެ! [އެކަކު އޭނާގެ އަމިއްލަ ޚަރަދަށް، ރައްޔިތު މީހާ ދައްކާ ޓެކުހުން ލައްކައިން މުސާރަދީ އަދި އޭގެ އިތުރުން، ދުވާލަކު އެތައް އެތައް ހާހުން ޚަރަދުކޮށްގެން އަގުބޮޑު ހޮޓާތަކުގައި އޭނާ ބަހައްޓައި އޭނާ ރުއްސަން އުޅެމު ނޫން ހެއްޔެވެ!] އަހަރުމެން ކަންކަން ކުރަނީ މިހެން ނޫން ހެއްޔެވެ؟\nއަހަރުމެންގެ ވަޒީފީ ސިޔަރަތާއި އަހަރުމެންގެ އުފާތަކާއި އަހަރުމެންގެ ސިއްހަތާއި އަހަރުމެންގެ ކާމިޔާބީތައް ވަގަށް ނަގާ ސިޔާސީ ވަގުން ހިމާޔަތްކޮށް ދިފާއުކުރުމަށްޓަކައި ޑާކޫން (މަރާމާރީތައް ހިންގާ ގޭންގުތަކުގެ މީހުން، އަދި، މަޖުލީހުގެ އިއްޒަތްތެރި ޑާކޫ މެމްބަރުން ވެސް) އެމީހުންގެ މެދުގައި އަރާރުންވެ، ތަޅާފޮޅުމުގައި ދެމި ތިބެއެވެ.\nހުރި ލަދުވެތި ކަމެއްގެ ބޮޑުކަމާއެވެ! [ފެންނަމުން މިދަނީ އަދުލު އިންސާފުގެ] ދިމާ އިދިކޮޅު ކޮންފަދަ ހެއްވާ މަންޒަރެއް ހެއްޔެވެ؟\nފެންނަ މި މަންޒަރުތައް އަހަރުމެން އެންމެނަށް ވެސް [އަޑު ހަރުކޮށް] ގޮވަމުން ދަނީ ވިސްނައި ފިކުރުކުރުމަށެވެ! ފުންކޮށް ވިސްނައި ފިކުރު ކުރުމަށެވެ! [އާދައިގެ ވަގުންގެ ކިބައިން އަހަރުމެންގެ އަމިއްލަ ނަފްސުތައް ރައްކާތެރިކުރާ ފަދައިން، ސިޔާސީ ވަގުންނާއި އެމީހުންގެ ޑާކޫންގެ ކިބައިން އަހަރުމެންނާއި އަހަރުމެންގެ ރާއްޖެ ރައްކާތެރިކޮށް ސަލާމަތްކުރުމަށްޓަކައެވެ!]


Indonesia in hayyareh nukurey, visa nudhee fonuvaalee: Sheikh Mohamed\nރާއްޖެ - މަކްތަބާ ސަލަފިއްޔާ\nއިންޑޮނޭޝިއާއަށް އެތެރެވުމުގެ ފުރުސަތު އެ ޤައުމުން ދީފައި ނުވޭ\nއޭނާ މިހާރު ހުރީ ރާއްޖޭގައި\nމާލެއަށް އާދެވުނީ 15 ވަނަ ދުވަހުގެ ހެނދުނު\nކ. މާލެ 16 ފެބުރުއަރީ 2020 | އާދީއްތަ 13:30 12,031\nމަކްތަބާ ސަލަފިއްޔާއިން ބޭއްވި ޕްރެސްކޮންފަރެންސްގައި ޝެއިޙް މުޙައްމަދު ވާހަކަދައްކަވަނީ - ރާއްޖެއެމްވީ\nއިންޑޮނޭޝިއާއިން މަކްތަބާ ސަލަފިއްޔާގެ ޢިލްމުވެރިއެއް ކަމަށްވާ ޝައިޚް މުޙައްމަދު ޙަސަންއާއެކު އިތުރު4ދިވެއްސަކު ހައްޔަރުކޮށްފައިވާކަމަށް ބުނެ މީޑިއާތަކުގައި ފެތުރެމުންދާ ޚަބަރުތައް އޭނާ ދޮގުކޮށްފިއެވެ.\nނަމަވެސް އެކަމާ ގުޅޭގޮތުން ފުލުހުންގެ މީޑިއާ އޮފިޝަލު ވިދާޅުވީ، މެލޭޝިއާ މަގުން ރާއްޖެއިން އިންޑޮނޭޝިއާއަށް ދިޔަ4ދިވެހިން ހައްޔަރު ކުރި ކަމުގެ މައުލޫމާތެއް ފުލުހުންނަށް ލިބިފައިވާ ކަމަށެވެ. އެގޮތުން ހައްޔަރު ކޮށްފައިވަނީ 46 އަހަރާއި، 39 އަހަރާއި، 36 އަހަރާއި، 34 އަހަރުގެ ދިވެހި ފިރިހެނުންކަމަށް މައުލޫމާތު ލިބޭ ކަމަށްވެސް ފުލުހުން ބުނެއެވެ.\nފުލުހުން އިތުރަށް ބުނީ، މި4މީހުން މިހާރު ދޫކޮށްލާފައިވާ ކަމަށާއި، އެ4މީހުންވެސް އަނބުރާ ރާއްޖެއަށް އައިސްފައިވާ ކަމަށެވެ.\nއެކަމާ ގުޅޭގޮތުން "ރާއްޖެއެމްވީ"އަށް މަޢުލޫމާތު ދެއްވަމުން ޝައިޚް މުޙައްމަދު ޙަސަން ވިދާޅުވީ، އިންޑޮނޭޝިއާއިން އޭނާ ހައްޔަރު ނުކުރާ ކަަމަށާއި، ނަމަވެސް އިންޑޮނޭޝިއާއަށް އެތެރެވުމުގެ ފުރުޞަތު އެ ޤައުމުން ދީފައި ނުވާ ކަމަށެވެ.\nއެގޮތުން އިންޑޮނޭޝިއާ ވިސާ ދިނުމަށް ދެކޮޅު ހަދާ، އެންމެ ކުރިން އޮންނަ ފްލައިޓަކުން ރިޓަރން ޓިކެޓު ހަމަޖައްސައިގެން އެނބުރި ދިއުމަށް އަންގާފައިވާކަމަށް އޭނާ ވިދާޅުވިއެވެ. އަދި އެގޮތަށް އެންގުމަށް ފަހު އެވަގުތު މަޑުކުރުވި ކަމަށާއި، ނަމަވެސް ހައްޔަރުކޮށްފައި ނުވާކަމަށް އޭނާ ވިދާޅުވިއެވެ.\nޙަސަން އިތުރަށް ވިދާޅުވީ، އޭނާ މިހާރު ހުރީ ރާއްޖޭގައި ކަމަށެވެ. ނަމަވެސް އިންޑޮނޭޝިއާއަށް ވަނުމަށް ވިސާދޭން ދެކޮޅު ހެދި ސަބަބު ކަށަވަރުވެފައިނުވާ އެވެ.\nއެގޮތުން އިންޑޮނޭޝިއާއިން ފުރީ ފެބްރުއަރީ މަހުގެ 14 ވަނަ ދުވަހުގެ ރޭ ކަމަށާއި، މާލެއަށް އާދެވުނީ 15 ވަނަ ދުވަހުގެ ހެނދުނު ކަމަށް އޭނާ ވިދާޅުވިއެވެ.\nމަކްތަބާ ސަލަފިއްޔާއިން މީގެ ކުރިން ވަނީ، ދީނީ ހަރުކަށި ފިކުރާއި ގުޅިގެން ނޫސްވެރިންގެ ބައްދަލުވުމެއް ބާއްވާފައެވެ. މި ބައްދަލުވުމުގައި ޝައިޙް މުޙައްމަދު ޙަސަންވެސް ބައިވެރިވެވަފައިވާއިރު، އެ ޖަމްޢިއްޔާގައި ޙަރަކާތްތެރިވާ ފަރާތްތައް ދީނީ ހަރުކަށި ފިކުރަށް ނިޞްބަތްވާ ކަމަށް ބުނާ ޚަބަރުތައް އޭނާ ދޮގުކޮށްފައިވެއެވެ. އަދި އެ ނޫސްކޮންފަރެންސްގައި ރާއްޖޭގައި ހަރުކަށި ފިކުރު ފަތުރާކަމުގެ ބޮޑެތި ތުހުމަތުތަކެއް ޖަމިއްޔަތުއް ސަލަފްގެ ގިނަ ޢިލްމުވެރިންތަކެއްގެ މައްޗަށް ކޮށްފައިވެއެވެ.\nއެންމެ ފަހުން އަޕްޑޭޓް ކުރީ: 22 ގަޑިއިރު ކުރި | ރިވިއު ކުރީ: ޒިހްނަތު ހަސަން


ނަޞްރުގެ ދުވަހުގެ މުނާސަބަތުގައި އެމްއެންޑީއެފް އިން "ވިކްޓްރީ ރަން" ބާއްވައިފި\n03 ނޮވެމްބަރ 2017 23:12\n29 ވަނަ ނަޞްރުގެ ދުވަހުގެ މުނާސަބަތުގައި އެމްއެންޑީއެފުން ހިންގާ ހަރަކާތްތަކުގެ ތެރޭގައި ހިމެނޭ "ވިކްޓްރީ ރަން" މިއަދު މާލޭގައި ބާއްވައިފި އެވެ.\nމިއަދު ހެނދުނު 06:00 ގައި ބޭއްވި މި ދުވުން ފައްޓަވައިދެއްވީ ކަޅުތުއްކަލާކޮށީ ހެވިކަމުގެ މައިދާނުގައި ބޭއްވި ޚާއްޞަ ރަސްމިއްޔާތެއްގައި ވައިސް ޗީފް އޮފް ޑިފެންސ ފޯސް ބްރިގޭޑިއަރ ޖެނެރަލް އަޙްމަދު ޝާހިދު އެވެ.\nމި "ވިކްޓްރީ ރަން" ކުރިއަށްގެންގޮސްފައި ވަނީ ކަޅުތުއްކަލާކޮށިން އުތުރަށް ގޮސް، އަމީނީ މަގުން ހުޅަނގަށް އަޅައި، ބޮޑުތަކުރުފާނުމަގުން އުތުރަށް ގޮސް، މަޖީދީމަގުން އިރަށް، އަދި ކަނބާއައިޝާރަނި ހިނގުމުން އުތުރަށް ގޮސް، ބޮޑުތަކުރުފާނު މަގުން އިރަށް ގޮސް މާލެ ވަށައި ދުވުމަށްފަހު، މާފަތްތަކުރުފާނު ހިނގުމުން އުތުރަށް ގޮސް، އަމީނީމަގުން ހުޅަނގަށް އައިސް މި ދުވުން ނިންމާފައި ވަނީ ކަޅުތުއްކަލާކޮށްޓަށެވެ.\n"ވިކްޓްރީ ރަން" އަކީ އަސްކަރިއްޔާ ތަކުގައި ކާމިޔާބީ ފާހަގަކުރުމަށާއި އަސްކަރީ ސަފުތަކުގެ ބަދަހިކަން ދައްކައިދިނުމާއި، ޤައުމީ ރޫޙާއި ޖޯޝް ލަޝްކަރުގައި އަށަގެންނެވުމަށް ބާއްވަމުންގެންދާ ހަރަކާތެކެވެ. ވަކިން ޚާއްޞަކޮށް މި ހަރަކާތް ރަމްޒުކޮށްދެނީ ދީނާއި ޤައުމުގެ ޙައްޤުގައި ޝަހީދުވި މަތިވެރި އަބްޠާލުންގެ ޒިކުރާ އެވެ.\nމި ދުވުން ކުރިއަށްދިޔައިރު ޤައުމީ ޝިޢާރު އަދި ސިފައިންގެ އަޒުމް އަޑު ހަރުކޮށް ކިޔާފައި ވެއެވެ. މި ވިކްޓްރީ ރަންގައި ސިފައިންގެ ޖެނެރަލް އޮފިސަރުންނާއި، އޮފިސަރުންގެ އިތުރުން އެހެނިހެން ރޭންކުތަކުގެ ގިނަ އަދަދެއްގެ ސިފައިން ވަނީ ބައިވެރިވިއެވެ.


City Balikoh 8 Point Ge Leedeh Liverpool in Hoadhaifi\nސިޓީ ބަލިކޮށް 8 ޕޮއިންޓްގެ ލީޑެއް ...\nby vomadmin November 11, 2019\nއިގިރޭސި ޕްރިމިއާލީގުގައި ރޭ މެންޗެސްޓަރ ސިޓީއާއި ލިވަޕޫލް ބައްދަލުކުރިމެޗު ލިވަޕޫލް ކާމިޔާބުކޮށްފިއެވެ.\nލިވަޕޫލްގެ ދަނޑުގައި ކުޅެވުނު މިމެޗްފަށައިގެން ގިނަވަގުތު ބޯޅަ ހިފަހައްޓައިގެން ކުޅެމުން ގޮސްފައިވަނީ ސިޓީގެ ކުޅުންތެރީންނެވެ. އެހެންނަމަވެސް މެޗްގެ6ވަނަ މިނިޓްގައި ލިވަޕޫލުންވަނީ ލަނޑުޖަހާ މެޗްގެ ލީޑު ނަގާފައެވެ. މިލަނޑު އެޓީމަށް ކާމިޔާބުކޮށްދީފައިވަނީ ބްރެޒިލްގެ މިޑްފީލްޑަރު ފަބީނިއޯ އޭރިއާ ބޭރުން ފޮނުވާލި ބާރު ހަމަލާއަކުންނެވެ. މި ލަނޑުގެ ކުރިން ލިވަޕޫލްގެ އޭރިއާ ތެރެއިން ލިވަޕޫލްގެ ޑިފެންޑަރު އެލްގްޒާންޑާ އަރްނޯލްޑްގެ އަތުގައި ބޯޅަ ޖެހިގެން ސިޓީގެ ކުޅުންތެރިންނާއި ކޯޗް ގާޑިއޯލާ ވަނީ ޕެނަލްޓީ އަކަށް ވަރަށް ބޮޑަށް އެޕީލްކޮށްފައެވެ . އެހެންނަމަވެސް ރެފްރީވަނީ ޕްލޭ އޮން ދައްކަވާ ކުޅުން ކުރިއަށް ގެންގޮސްފައެވެ.\nފަބީނިއޯ ކާމިޔާބުކޮށް ދިން ލަނޑުން ލިވަޕޫލް ލީޑު ހޯދާފައިވަނިކޮށް އޭގެ7މިނިޓްފަހުން މެޗުގެ ތޭރަ ވަނަ މިނެޓުގައި ލިވަޕޫލްގެ ޑިފެންޑަރު އެންޑްރޫ ރޮބަޓްސަން ނެގި ހުރަހެއްގައި ފޮނުވާލި ބޯޅަ ބޮލުން ޖަހާ ގޯލްތެރެއަށް ފޮނުވާލައިގެން ސަލާހުވަނީ މެޗުގެ ނަތީޖާ 2-0 އަށް ބަދަލުކޮށްދީފައެވެ. މިލަނޑު ޖެހުމަށް ސަލާހުއަށް ބޯޅަ ލިބުނުމުގެ ކުރީން ސަލާހު ހުރީ އޮފްސައިޑް މަގާމެއްގައި ކަމަށް ބުނެ ސިޓީން މައްސަލަ ޖެއްސި އެވެ. އެހެންނަމަވެސް ރެފްރީ ނިންމީ އެއި ރަގަޅު ލަނޑެއްކަމަށެވެ.\n2-0ގެ ލީޑަކާއެކު ލިވަޕޫލް ކުރީގައި އޮވެ ފުރަތަމަ ހާފު ނިންމާ ދެވަނަ ހާފުގެ ކުޅުން ފަށައިގެން6ވަނަ މިނިޓްގެ ތެރޭގައި ލިވަޕޫލްގެ މިޑްފީލްޑަރު ހެންޑަސަން ނަގައިދިން ހުރަހެއްގައި ފޮނުވާލި ބޯޅަ ބޮލުން ޖަހާ ގޯލުގެ ތެރެއަށް ބޯޅަ ފޮނުވާލައިގެން މާނޭވަނީ ލިވަޕޫލްގެ ލީޑް 3-0 ފުޅާކޮށްދީފައެވެ.\nމިމެޗްގައި ސިޓީން ކާމިޔާބުކުރި ލަނޑު 78 ވަނަ މިނެޓުގައި ކާމިޔާބުކޮށްދިނީ ބެރްނާޑޯ ސިލްވާއެވެ. އަދި މީގެ އިތުރަށް މެޗުގެ 82 ވަނަ މިނެޓުގައި ސިޓީގެ ކުޅުންތެރިއަކު ފޮނުވާލި ބޯޅައެއް ލިވަޕޫލްގެ ޕެނަލްޓީ އޭރިއާގެ ތެރެއިން އެޓީމުގެ ކުޅުންތެރިއެއްގެ އަތުގައި ޖެހިގެން ދެވަނަފަހަރަށް ރޭގެ މެޗްގައި ޕެނަލްޓީ އަކަށް ސިޓީގެ ކުޅުންތެރީންނާއި ކޯޗް ގާޑިއޯލާ އަދި އޮފިޝަލުންވެސް އެޕީލްކުރިއެވެ. ނަމަވެސް ރެފްރީ ވަނީ މިފަހަރުވެސް ޕްލޭ އޮން ދައްކަވާ ކުޅުން ކުރިއަށް ގެންގޮސްފައެވެ.\nލިވަޕޫލުން ރޭ ހޯދި މޮޅާއެކު އެޓީމަށްވަނީ ލީގުގައި މިހާތަނަށް ކުޅުނު 12 މެޗުން 34 ޕޮއިންޓް ލިބިފައެވެ. ރޭގެ މެޗުން ބަލިވި ސިޓީވަނީ 25 ޕޮއިންޓާއެކު ތާވަލުގެ ހަތަރު ވަނަ މަގާމުގައެވެ. ތާވަލުގެ ދެވަނައިގައި އޮތް ލެސްޓާ ސިޓީ އަށާއި ތިންވަނައިގައި އޮތް ޗެލްސީއަށްވެސް ލިބިފައިވަނީ 26 ޕޮއިންޓެވެ.\nގިނަ ދުވަސްތަކަކަށްފަހު މޮޅު ކުޅުންތެރިޔާގެ އެވޯޑް އަލުން ލިބުމަކީ ބޮޑު ހިތްހަމަ ޖެހުމެއް: މެސީ\nގިނަ ދުވަސްތަކަކަށްފަހު އެންމެ މޮޅު ކުޅުންތެރިޔާގެ އެވޯޑް އަލުން ލިބުމަކީ ބޮޑު ހިތްހަމަ ޖެހުމެއްކަމަށް ފީފާއިން ހޮވި އަހަރުގެ ...


Kulli haalai thakuga faruvaa dheyne rangalhu inthizaamu thakeh hunnan jehey: Naib Raees - vNews.mv\nކުއްލި ސިއްހީ ހާލަތްތަކުގައި ފަރުވާދެވޭނެ ރަނގަޅު އިންތިޒާމުތަކެއް ހުންނަންޖެހޭ: ނައިބު ރައީސް\nރިފާޢަތު Male' | 05 June 2020, 21:42\nކުއްލި ސިއްހީ ހާލަތްތަކުގައި ފަރުވާދެވޭނެ ރަނގަޅު އިންތިޒާމުތަކެއް ހަމަޖެއްސުމާއި ބެހޭގޮތުންނާއި އަތޮޅުތެރޭގައި ސިއްހީ ޚިދުމަތް އިތުރަށް ހަރުދަނާ ކުރުމާ ގުޅޭގޮތުން ނައިބު ރައީސް ފައިސަލް ނަސީމް މަޝްވަރާ ކުރައްވައިފިއެވެ.\nމި މަޝްވަރާ ބައްދަލުވުން ކުރިއަށްގެންދިޔައީ އޮންލައިންކޮށް މިއަދު ހަވީރުގެ ވަގުތެއްގައި ކަމަށް ރައީސް އޮފީހުން ބުނެއެވެ.\nމި ބައްދަލުވުމުގައި މައިގަނޑު ގޮތެއްގައި މަޝްވަރާކުރެވުނީ ދިމާވާ ސިއްހީ ކުއްލި ހާލަތްތަކުގައި ފަރުވާދިނުމުގައި މިހާރު ކުރިމަތިވާ ދަތިތައް ހައްލުކޮށް ފޯރުކޮށްދޭން ޖެހޭ ޚިދުމަތްތައް ވީހާވެސް ބާރު ސްޕީޑެއްގައި ހަރުދަނާގޮތެއްގައި ފޯރުކޮށްދިނުމާ ގުޅޭގޮތުން ކަމަށް ރައީސް އޮފީހުން މައުލޫމާތުދެއެވެ.\nއެގޮތުން ޚާއްސަގޮތެއްގައި މާބަނޑު މީހުންނަށް ބޭނުންވާ ފަރުވާދިނުމުގައި ވީހާވެސް ހަރުދަނާ އަވަސް އިންތިޒާމުތަކެއް ހަމަޖެހިފައި އޮތުމުގެ މުހިންމުކަން މި ބައްދަލުވުމުގައި ނައިބު ރައީސް ދެއްކެވި ވާހަކަފުޅުގައި ފާހަގަކުރެއްވި ކަމަށާއި އަތޮޅުތެރޭގައި ދިމާވާ އެކިއެކި ސިއްހީ ކުއްލި ހާލަތްތަކުގައި ފަރުވާގެ ކަންކަން އިންތިޒާމުކުރުމުގައި މިހާރަށްވުރެ ހަރުދަނާ އިންތިޒާމުތަކެއް ރާވައި، ކަމާބެހޭ ހުރިހާ ފަރާތްތަކުން ގުޅިގެން ކުރަންޖެހޭ މަސައްކަތްތަކާ ބެހޭގޮތުން ވެސް މި ބައްދަލުވުމުގައި މަޝްވަރާކުރެވުނު ކަމަށް ރައީސް އޮފީހުން ބުނެއެވެ.\nމި ބައްދަލުވުމުގައި މިނިސްޓަރ އޮފް ހެލްތް ޢަބުދުﷲ އަމީންއާއި މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް، ޢާއިޝަތު މުޙައްމަދުދީދީއާއި އާސަންދަ ކުންފުންޏާއި އެސްޓީއޯގެ އިސްވެރިންގެ އިތުރުން ސިއްހީ ދާއިރާގެ ކަމާބެހޭ ބައެއް އިސްފަރާތްތަކުން ބައިވެރިވެވަޑައި ގެންފައިވެއެވެ.\nއެމެޖެންސީކޮށް ފަރުވާ ދޭންޖެހޭ ހާލަތްތަކުގައި ހަމަޖައްސަންޖެހޭ ހުރިހާ އިންތިޒާމްތައް ވީހާވެސް އަވަހަށް ހަމަޖެހޭނެގޮތަށް ކަންކަން ރާވަންވާނެ. އަދި ފެންވަރު ރަނގަޅު ޚިދުމަތެއް ލިބޭނެގޮތަށް ވަސީލަތްތަކާއި އެހެނިހެން ކަންކަން ސީއްހީ ޚިދުމަތްދޭ ތަންތަނުގައި ހަމަޖެހިފައި ހުރިކަން ކަށަވަރުކުރަންވާނެ."\nމި ބައްދަލުވުމުގައި ބައިވެރިވެ ވަޑައިގެންނެވި ވަޒީރުންނާއި އެކި އިދާރާތަކުގެ އިސް ބޭފުޅުން ވަނީ މިހާރު ޚިދުމަތްދިނުމުގައި ހުރި ދަތިތަކާއި ކަންކަން ހަރުދަނާކޮށް، ރަނގަޅުކުރުމަށް އެ ބޭފުޅުންނަށް ފެނިވަޑައިގަންނަވާ ގޮތްތައް ހިއްސާކުރައްވައި އެކަންކަމާ ބެހޭގޮތުން މަޝްވަރާ ކުރައްވާފައެވެ.\nއަދި ކަމާބެހޭ ހުރިހާ އިދާރާތައް ގުޅިގެން މިހާރު ހުރި މައްސަލަތައް ޙައްލުކޮށް އަވަސްފަރުވާގެ ކަންކަން ހަރުދަނާކުރުމަށް ގުޅިގެން މަސައްކަތް ކުރަމުން ގެންދިއުމުގެ މުހިންމުކަން ބައްދަލުވުމުގެ ބައިވެރިންވެސް ވަނީ ފާހަގަކުރައްވާފައެވެ.\nފައިސަލް ނަސީމް ޖެންޑާ މިނިސްޓްރީ ސިއްހަތު ހެލްތް މިނިސްޓަރ އެޗް.ޕީ.އޭ ރާއްޖެ ނާއިބް ރައީސް


Raajje balikoh salaamathee majileehah Indonesia | Mihaaru\nއެމެރިކާގެ ނިއުޔޯކްގައި މިއަދު ބޭއްވި އދ. ގެ އާންމު މަޖިލީހުގެ ބައްދަލުވުން.\n08 ޖޫން 2018 - 20:09 170 comments\nއދ.ގެ އާންމު މަޖިލީހުގައި ދެންމެ ނެގި ސިއްރު ވޯޓުގައި ރާއްޖޭގެ މައްޗަށް ބޮޑު ތަފާތަކުން ކުރި ހޯދައި، ސަލާމަތީ މަޖިލީހުގެ މެމްބަރުކަމަށް އިންޑޮނީޝިޔާ ހަތަރު ވަނަ ފަހަރަށް އިންތިޚާބުވެއްޖެ އެވެ.\nއެމެރިކާގެ ނިއުޔޯކްގައި ބޭއްވި އދ. ގެ އާންމު މަޖިލީހުގައި މި ގޮނޑި އިންޑޮނީޝިއާއަށް ލިބުނީ މި މަގާމަށް މުޅިން އަލަށް ކުރިމަތިލި ރާއްޖެއާ ވާދަކޮށްގެންނެވެ. އޭޝިއާ ޕެސިފިކް ސަރަހައްދުގެ ގޮނޑި އިންޑޮނީޝިއާ އަށް ލިބުނީ ވޯޓުގައި ބައިވެރިވި 190 ގައުމުގެ ތެރެއިން 144 ގައުމުގެ ވޯޓުންނެވެ.\nއިންޑޮނީޝިއާ އާ ވާދަ ކޮށްގެން ރާއްޖެ އަށް ވޯޓު ދިނީ އެންމެ 46 ގައުމަކުންނެވެ.\nއދ. ގެ އާންމު މަޖިލީހުގެ މިރޭގެ ބައްދަލުވުމުގައި ރާއްޖޭގެ ވަފްދު. (ކ-ވ) ސަފީރު އަލީ ނަސީރު، ފިޝަރީޒް މިނިސްޓަރު ޝައިނީ، އަދި ޓޫރިޒަމް މިނިސްޓަރު ޒަމީރު.\nސެކިއުރިޓީ ކައުންސިލްގައި ދެން ތިބޭ 10 މެމްބަރުންނަކީ ދެ އަހަރުން ދެ އަހަރުން ދައުރުވާ ވަގުތީ މެމްބަރުންނެވެ. ވަގުތީ މެމްބަރު ކަމަށް އިންތިހާބު ކުރަނީ އެކި ސަރަހައްދުތަކުންނެވެ. އެގޮތުން، މިރޭގެ ވޯޓުގައި ގޮނޑިތައް ކަށަވަރު ކުރީ ދެކުނު އެފްރިކާ، ޑޮމިނިކަން ރިޕަބްލިކް، ބެލްޖިއަމް އަދި ޖަރުމަން ވިލާތެވެ. އޭޝިޔާ ޕެސިފިކްގެ ގޮނޑި ފިޔަވައި އަނެއް ހަތަރު ގޮނޑިން ކޮންމެ ގޮނޑިއަކަށް ވާދަކުރީ އެއް ގައުމެވެ.\nއދ. ގެ އާންމު މަޖިލީހުން މިރޭ ބޭއްވި ބައްދަލުވުމުގައި ދިވެހިރާއްޖޭގެ ވަފްދު ވޯޓު ލަނީ.\nއެ ގޮތުން އެމެރިކާ އާއި ވިލާތުގެ ގައުމުތަކުން ރާއްޖޭގެ ސިޔާސީ މަސްރަހާ ބެހޭ ގޮތުން ތަފާތު ބަޔާންތައް ނެރެމުންދާއިރު، ސަރަހައްދީ އެންމެ ބޮޑު ގައުމު ކަމަށްވާ އަވައްޓެރި އިންޑިޔާއާ އެކު އޮތް ޒަމާންވީ ގުޅުން ވެސް ވަނީ ހީނަރުވެފަ އެވެ. އޭގެ އިތުރުން ކޮމަންވެލްތުން ރާއްޖެ ވަކިވެފައި ވުމަކީ ވެސް މިފަދަ ވޯޓަކަށް ނުސީދާ އަސަރު ފޯރަފާނެ ކަމެކެވެ.\nއިތުރު ލިޔުންތައް އދ ސަލާމަތީ މަޖިލިސް އިންޑޮނީޝިއާ ރާއްޖެ-އ.ދ ރާއްޖޭގެ ޚާރިޖީ ސިޔާސަތު ޑިޕްލޮމެސީ ސަރުކާރު އ.ދ.


Coca-cola ge buinthah beynunkohgen meeru mocktail thakeh - vNews.mv\nކޮކާ ކޯލާގެ ބުއިންތައް ބެނުންކޮށްގެން މީރު މޮކްޓެއިލްތަކެއް\nޠާހިރާ އަޒްހާރު Male' | 08 December 2019, 17:43\nކޮކާ ކޯލާ ކުންފުނިން އުފައްދާ އެކި ބުއިންތައް ބޭނުންކޮށްގެން ތައްޔާރުކުރާ ރަހަމީރު މޮކްޓެއިލްސްތަކެއް ރާއްޖެއަށް ތައާރަފުކޮށްފިއެވެ.\nކޮކާ ކޯލާ ކުންފުނީގެ ބުއިންތައް ބޭނުންކޮށްގެން ތައްޔާރުކުރެވޭ އެކި މޮކްޓެއިލްސްތައް ތައްޔާރުކުރުމަށް އިއްޔެ ސޯލްޓް ކެފޭގައި "މިކްސްއޮލޮޖީ"ގެ ނަމުގައި ވޯކްޝޮޕެއް ބާއްވާފައިވެއެވެ. މި ވޯކްޝޮޕްގައި ކޮކާ ކޯލާ ކުންފުނިން ވަނީ ރާއްޖޭގެ ކެފޭ އަދި ރެސްޓޯރެންޓް ފަދަ ތަންތަނުގެ ވޭޓަރުންނަށް މި ބުއިންތައް ތައްޔާރުކުރާނެ ގޮތް ދަސްކޮށްދީފައެވެ.\nމި ވޯކްޝޮޕް ހިންގުމުގައި އިސްކޮށް ހަރަކާތްތެރިވެފައިވަނީ ސްރީލަންކާގެ ތަޖުރިބާކާރު މިކްސްއޮލޮޖިސްޓެއް ކަމަށްވާ ސަސަންތާއެވެ. މި ވޯކްޝޮޕްގައި ރާއްޖެގެ ކެފޭ ރެސްޓޯރެންޓްތަކުގައި ހަރަކާތްތެރިވާ ގިނަ ފަރާތްތަކަކުން ބައިވެރިވެފައިވެއެވެ.\nމި ވޯކްޝޮޕް ނިންމާލުމަށް ބޭއްވި ރަސްމިއްޔާތުގައި ވާހަކަދައްކަވަމުން ކޮކާ ކޯލާ ކުންފުނީގެ ޖެނެރަލް މެނޭޖަރު ނިލިދް ދެރަސާރީ ކޮކާ ކޯލާ ކުންފުނީގެ އުފެއްދުންތަކަކީ އޭގެ ޒާތުގައިވެސް ފުރިހަމަ ބުއިންތަކެއް ކަމުގައެވެ. އެހެންނަމަވެސް އިތުރު ބުއިމެއް އެއްކޮށްލުމުން އިތުރަށް ފުރިހަމަވެގެންދާ ކަމަށް ނިލިދް ދެރަސާރީ ވިދާޅުވިއެވެ.\nކޮކާ ކޯލާ ކުންފުނިން ތައާރަފުކުރި މޮކްޓެއިލްތައް ރާއްޖެގެ ކެފޭ ރެސްޓޯރެންޓްތަކުން ދުވަސްކޮޅެއްގެ ތެރޭގައި ލިބެން ހުންނާނެ ކަމަށް ކޮކާ ކޯލާއިން ބުނެއެވެ. މި މޮކްޓެއިލްތަކުގެ ތެރޭގައި އެކި ވައްތަރުގެ މެވާ ބެނުންކޮށްގެން ތައްޔާރުކުރާ ބުއިންތައްވެސް ހިމެނެއެވެ.\nކޮކާ ކޯލާއިން ގެންދަނީ ކޮކާ ކޯލާގެ އުފެއްދުންތައް މުޅި ދުނިޔެއަށް ޕްރޮމޮޓްކުރުމަށް ގިނަ މަސައްކަތްތަކެއް ކުރަމުންނެވެ. އަދި ކޮކާ ކޯލާގެ އުފެއްދުންތައް ބެނުންކޮށްގެން ތަފާތު އެތައް ބުއިންތަކެއް ތައްޔާރުކުރުމުގެ މަސައްކަތްވެސް ކޮކާ ކޯލާއިން ގެންދަނީ ކުރަމުންނެވެ.\nވިޔަފާރި ކޮކާ ކޯލާ ރާއްޖެ